Ep.4— Indhiraas | Safuhaa\nކަނޑުގެ ސަތަހައާއި ފައިހަމަކުރަމުން ދިޔަ އިރުގެ ވަދާއީ ކުލަތަކުން އުދަރެސްމަތި ވަނީ ރަންގުކުރެވިފައެވެ. ފަރުމައްޗަށް ބިންދަމުން އައި ރާޅުތައް ބާނީތަކާއެކު އައިސް ގޮނޑުދޮށަށް ބީއްސަމުން ދާ އަޑު ވައިރޯޅިތަކާއެކުވެ މުޅި މާހައުލު ތެރޭގައި ގުގުމާލަމުން ދިޔައެވެ. ފައިގެ ތަނބިކައްޓާހަމައަށް ފަޓުލޫނުގެ ފައިކުރި އޮޅާލުމަށްފަހު އަފްލާކް ހިނގައިގަތީ ރާޅުފަށާއި ފައިިތިލައިގެ ނިޝާންތައް ހަވާލުކުރަމުން ދިޔަ ޒޯހާގެ ގާތަށް ދިއުމަށެވެ. އޭރު ތަންކޮޅެއް ދުރުން ގަސްކަރަ ކައިރީގައި އަފްލާކްގެ ބޫޓާއި ޒޯހާގެ ފައިވާން ބެހެއްޓިފައިވިއެވެ.\n''ހާދަ ދުވަހެއް ކޮށްލާފައޭ ގޮނޑުދޮށަށް މިއާދެވެނީ، ވައިގައި މިހުރި ލޮނުކަމުން ވެސް ބަޔާންކުރަން ދަތި ހިތްހަމަޖެހުމެއް އެބަލިބޭ...'' ހަށިފުރާ ނޭވާއެއް ދޫކޮށްލުމަށްފަހު ޒޯހާ ފަސްއެނބުރި އަފްލާކްއަށް ބަލާލިއެވެ. އިރުގެ ރަން ދޯދިތައް ޒޯހާގެ ދޮން މޫނަށް އެޅިފައިވިއިރު އަޖައިބުކުރުވަނިވި ވިދުމެއް އެކުލެވިފައިވިއެވެ. ޒޯހާ އަޅައިގެން ހުރި ރަތްކުލައިގެ ބުރުގާގެ ހިޔަނިވެސް އިރުގެ ދަޅަތަކުގެ ތެރޭން މޫނަށް އެޅިފައި ވިއިރު ބަލާލަން ހިތްގައިމެވެ. މަޑުފިޔާތޮށިކުލައިގެ ތުންފަތުގައި ކުޅެލަމުން ދިޔަ ރީތި ހިނިތުންވުމުން މުށިކުލައިގެ ދެލޮލާ ހަމައަށްވެސް ފޯރައެވެ. އެކަމުންވެސް ޒޯހާގެ ހިތަށް ލިބިފައިވާ އުފާވެރިކަން ބަޔާންކޮށްދެއެވެ.\nޒޯހާގެ އުފާވެރިކަން ފެނި އަފްލާކްއަށްވެސް ހިނިތުންވެވުނެވެ. މިއަދު ހަތަރުދަމު ސިކުނޑީގެ ނާރުތަކަށް އަރާފައިވި ވާންކަމާއި ހާސްކަން ކެނޑި ނަފުސަށް ވެރިވެގެންއައީ ހިތްހަމަޖެހުމެވެ. ކިތަންމެ ބުރަހެލި ދުވަހެއްގައިވެސް ޒޯހާގެ ހިނިތުންވެފައިވާ އަލި މޫނު ފެނުމުގެ ނަސީބު ލިބުމާއެކު ދުވަހުގެ ހާސްކަމާއި ނުތަނަވަސްކަން ވަގުތުން ފިލައިގެން ދެއެވެ. ނަފުސަށް ވެރިވެގެން އަންނަ އާރޯކަމާއި ތާޒާކަމުން ހިތަށް ފިނިކަން ގެނެސްދެއެވެ. މަންމައަށް ފަހު އަފްލާކްގެ ހުރިހާވެސް އުފަލަކީ ޒޯހާއެވެ.\nއަފްލާކް ގޮސް ޒޯހާ ގާތަށް ހުއްޓުމާއެކު އަފްލާކްގެ އަތުގައި ޒޯހާ ހިފާލިއެވެ. އަދި އަފްލާކްގެ ތޫނުފިލި ދެލޮލަށް ބަލާލަމުން، ދެޒުވާނުންގެ އަތުގެ އިނގިލިތައް މަހާލި ހިނދު އެތުންފަތުގައިވި ހިނިތުންވުން އިހުނަށްވުރެ ފުންވެގެން ދިޔައެވެ.\n''ވަރަށް ދުވަސް ފަހުން ޖެނިއުން ސްމައިލްއެއް އަފްލާކްގެ ފަރާތުން މިފެނުނީ، އަހަރެން ވަރަށް އުފާވެއްޖެއް... އަބަދުވެސް ތިޔަހެން ހިނިތުންވެފައި ހުންނަތަން ދެކެން އަހަރެން ބޭނުންވަނީ، ތިދެލޮލުން ފެންނަ މޮޅިވެރިކަން ދެން އިތުރަށް ދެކެން އަހަރެން ބޭނުމެއް ނޫން، ވަރަށް ގިނަ ދުވަސް ވަންދެން އަފްލާކް ވޭނުގައި އުޅެފި، ދެން އޮތީ އުފާވެރި ދުވަސްތަކަށް މަރުޚަބާ ކިޔުން، އަފްލާކް ދެން ނަގާ ކޮންމެ ފިޔަވަޅެއްގެ ފަހަތުގައި ވެސް އަހަރެން ހުންނާނަން......'' ޒޯހާގެ އަޑުގައި ވަނީ އުފާވެރިކަމެވެ. އެއަޑުގައިވި ޖޯޝާއި އުންމީދުން އަފްލާކްގެ ހިތަށް ދިރުން ގެނެސްދިނެވެ. އުފާވެރި ދުވަސްތަކަކަށް ކުރެވޭ ދިގު އިންތިޒާރަށް ނިމުން އައިސްފާނެކަމުގެ ނިޝާންތައް ފާޅުވިއެވެ. ޤައިދުވެފައިވި އެކަނިވެރިކަމާއި އުދާސްކަމުގެ ކިއްލާގެ ތަނބުތަކަށް ލޮޅުންއަރައިގެން ދިޔައެވެ.\nޒޯހާއަށް ބަލާލަމުން އަފްލާކް ފުން ހިނިތުންވުމެއް ދިނެވެ. ބަސްމޮށުންތެރިކަމަކަށް ބޭނުންނުވާ ލޯބި އެދެލޮލުން ޒޯހާއަށް ހާމަކޮށްދިނެވެ.\nގޮނޑުދޮށަށް ބީއްސަމުން ދިޔަ ލުއިރާޅުތަކާއި ދެޒުވާނުންގެ ފިޔަވަޅުތައް ހަވާލުކުރަމުން ކުރިއަށް ހިނގަމުން ދިޔައެވެ. ޤުދުރަތުން ހަދިޔާކޮށްފައިވި އެހިތްގައިމު މާހައުލުގެ ތެރޭގައި ދެޒުވާނުންގެ ހިތްވެސް ހުޅުވާލެވިފައިވިއެވެ. މުސްތަޤުބަލަށް ކުރެވެމުން ދިޔަ އުއްމީދުތައް ހިއްސާކުރެވުނެވެ. އަލަތު ކައިވެންޏަށް ކުރެވެމުން އައި ދިގު އިންތިޒާރާއި އެހާއްސަ މުނާސަބަތަށް ވަގުތު ކުޑަތަންވެފައި އޮތުމުން ކައިވެންޏަށް ވެވެމުން ދިޔަ ތައްޔާރީތައްވެސް ހިއްސާކުރެވުނެވެ. އެވާހަކަތަކުގެ ތެރޭން އަފްލާކްގެ މޫނަށް ޒޯހާ ބަލާލުމާއެކު ނުތަނަވަސްކަމުގެ ލިސާންތައް އޭނައަށް ފާހަގަކުރެވުނުހެން ހީވިއެވެ. އެއާއެކު އެކަމުގެ ފަހަތުގައި ގުޅިފައިވާ ސަބަބާ މެދު ޒޯހާއަށް ވިސްނައިގަނެވުނެވެ.\n''އަފްލާކް، ދެން އިތުރަށް އެކަންތަކާ މެދު ނުވިސްނާ، އޭނަ ދެމުން ގެންދާ އިންޒާރުތަކާ މެދު އިތުރަށް ވިސްނާނެކަމެއް ވެސް ނެތް، އޭނަގެ ބޭނުމަކީވެސް އަފްލާކް އެކަންތަކާ މެދު ވިސްނާ ފިކުރުބޮޑުވުން، އޭރުން އަފްލާކް ނުބައި ޑިޒިޝަންއެއް ނަގާތަން ދެކެން އޭނަ ބޭނުންވަނީ، އެކަމަކު އެހެން ކަންތައްވުމުގެ ފުރުސަތެއް އަހަރެން ނުދޭނަން، ކުރިންވެސް އަފްލާކް ގާތު ބުނިހެން އަފްލާކް އަޅާ ކޮންމެ ފިޔަވަޅެއްގެ ފަހަތުގައި އަހަރެން ހުންނާނަން، ނުބައި މަގަކުން ދެވޭނަމަ ހެޔޮމަގުގައި ފައިތިލަ ސާބިތުކުރަން އަހަރެން އަބަދުމެ އެހީވެދޭނަން... ދުވަހަކުވެސް ދޫކޮށްފައި ނުދާނަން...... އަފްލާކް އަބަދު ތިހެން ފިކުރުބޮޑުވެފައި ހުންނަންޏާމު އަހަރެން ދެރަވާނެކަން އެނގޭ ދޯ؟... ސޯ ޕްލީޒް، ދެން އިތުރަށް އެކަންތަކާ މެދު ނުވިސްނާ، ﷲގެ އިރާދަފުޅާއެކު ހުރިހާކަމެއްވެސް ދާނީ ރަގަޅުވަމުން...'' ޒޯހާ ބުންޏެވެ.\nޒޯހާ އޭނަގެ ތުންފަތާއި އަތްތިލަ ކައިރިކޮށްލަމުން އިނގިލިތަކުން ކޮށްލި އިޝާރާތުން އަފްލާކް ގާތު ހިނިތުންވެލުމަށް އެދުނެވެ. ޒޯހާއަށް ފުރިހަމަ ސަމާލުކަން ދީގެން ހުރި އަފްލާކް ޒޯހާގެ އެދުމަށް އިޖާބަދިނެވެ. އެތުންފަތަށް ވެރިވެގެން އައި ހިތްގައިމު ހިނިތުންވުމާއެކު އަފްލާކްގެ މޫނަށް ދިރުން ލިބުނު ކަހަލައެވެ. އެމަންޒަރު ބަލަން ހުރި ޒޯހާގެ ހިތަށް ފިނިކަމުގެ އިހުސާސްކުރެވުނެވެ. އެފަދައިން އަބަދުވެސް އަފްލާކް ހިނިތުންވެފައި ހުންނަތަން ދެކެން ޒޯހާ ނުހަނު ބޭނުންވެއެވެ. ހިތާއި ފުރާނައިން ޤުރުބާންވެގެން ވިޔަސް އަފްލާކް އުފަލުގައި ހުންނަތަން ދެކެން އޭނަ ބޭނުމެވެ. އޭނައަށް ހުރިހާ ގޮތަކުންވެސް އަފްލާކް ވަރަށް ބޮޑަށް ހާއްސަވެއެވެ. އަފްލާކް އެއީ އޭނަގެ ފުރަތަމަ ލޯތްބެވެ. އޭނަގެ ހިތް އެންމެ ފުރަތަމަ ފަތަހަކުރި ބެއިވެރިޔާއެވެ. ހަޔާތުގެ ހުރިހާ ކަމެއް ތަޖުރިބާކުރަންވެސް ބޭނުންވަނީ އަފްލާކްއާ އެކީގައެވެ.\nއަފްލާކްގެ ހިތި މާޒީގެ ސަބަބުން، އަފްލާކްގެ މުސްތަޤުބަލަށް އެކަމުގެ ހިޔަނިއެޅިގެންދާ މަންޒަރު ދެކެން ޒޯހާ ބޭނުމެއް ނޫނެވެ. އޭނައާއި އަފްލާކް ފުރަތަމަ ބައްދަލުވި ހިނދު ހުރި ނާޒުކު ފަތްތަރަށް އެނބުރި ރުޖޫޢަ ވާކަށްވެސް އޭނަ ބޭނުމެއް ނޫނެވެ. މިއަދު ރަމީޒު މަސައްކަތްކުރަމުން އެދަނީ ޒަހަމްވެފައިވި އަފްލާކްގެ ހިތުގެ ފާރުތައް ފަސޭހަވިޔަނުދީ ހިފެހެއްޓުމަށެވެ. އިންސާނެއްގެ ސިފައިގައި ހުރި އެޝައިތާނާގެ ނުބައި މަޤުސަދު އޭނަ ދުވަހަކު ހާސިލުވިޔަކަ ނުދޭނެއެވެ. އޭނައާއި އަފްލާކް ދުރުކުރަން ކުރާ ކޮންމެ މަސައްކަތަކަށް ފަހު އަފްލާކްއާއެކުގައި ވާން އޭނަ ކުރިއަށް ދެ ފިޔަވަޅު އަޅާނެއެވެ. އެދެމެދުގައި އޮތް މަތިވެރި ގުޅުމަށް ރަމީޒުގެ ފަސާދަވެފައިވާ ވިސްނުމުގެ ސަބަބުން އަސަރުކުރުމުގެ ފުރުސަތެއް އޭނަ ހަމަހިލާ ނުދޭނެއެވެ. އެކަން ރަމީޒުއަށް އޭނަ ސާބިތުކޮށްދޭނެއެވެ.\n''ދެން ހުރިހާ އެއްޗެއް ހަނދާން ނައްތާލާފައި ހިނިތުންވެބަލަ، އަބަދު މޫނު ހަދައިގެން ހުރީމަ އަފްލާކް ހީވަނީ ރުޅިގަދަ މީހެއްހެން...'' ޒޯހާ ސަމާސާ ރާގަކަށް ބުނެލިއެވެ. އެވަގުތު އޭނަ މޫދުގެ ލޮނުގަނޑު ކައިރިއަށް ގުދުވެލަމުން އަތްގޮށްޓެއް ފުރާ ނެގި ލޮނުފެން ބުރުވާލީ އަފްލާކްގެ މޫނާ ދިމާއަށެވެ. އެފަދަ ކަމަކަށް ވިސްނާނުލައި ހުރި އަފްލާކްގެ ގަމީހާއި މޫނަށް ފެނުގެ އަސަރުކުރިއެވެ. މޫނުގައި ޖެހުނު ފެންތަކުން ލޮނުގެ އަސަރު ލޮލަށް ސަވާރުވުމުން ކުޑަ ހިނދުކޮޅަކަށް އޭނައަށް ލޯވެސް މަރާލެވުނެވެ. އެވަގުތު ކަންފަތުގައި ޖެހުނު ޒޯހާގެ ލުއި ހުނުމުގެ އަޑުން އަފްލާކް ގާތަށްވެސް އައީ ހިންޏެވެ. އޭނަ ޒޯހާ ގާތަށް ދާން އަޅާލި ފިޔަވަޅާއެކު ޒޯހާ ދުއްވައިގަތީ އަފްލާކްއާ ދުރަށެވެ.\nއުފާވެރިކަމުގެ މާހައުލެއްގައި އަފްލާކްއާއި ޒޯހާ ވަގުތު ހޭދަކުރިއެވެ. ދުނިޔޭގެ އެއްވެސް ހިތާމައެއް، އުދާސްކަމެއް އަދި މާޔޫސްކަމުގެ އަސަރެއް ވެސް އެވަގުތުކޮޅުގައި ދެޒުވާނުންގެ ހިތަކަށް ނުފޯރައެވެ. އެއީ ހަމައެކަނި އުފާވެރިކަމުގެ ވަގުތުކޮޅެކެވެ. ޒޯހާއާއި އަފްލާކްގެ ލޯތްބަށް ހާއްސަކުރެވިފައިވި ސުކޫތެކެވެ.\nކަނޑުގެ ސަތަހައާ ނިވާވަމުން ދިޔަ އިރުގެ ޢަލްވަދާއުގެ މަންޒަރު ބަލަން އަފްލާކްއާއި ޒޯހާ އިށީންދެލައިގެން ތިބީ ދޮންވެލިގަނޑު މަތީގައެވެ. އަފްލާކްގެ ކޮނޑުގައި ބޯއަޅާލަމުން ޒޯހާ ފުންނޭވާއެއް ދޫކޮށްލިއެވެ.\n''ދެން ގިނަ ދުވަހެއްވެސް ނެތް... ހަފްތާއެއްހާ ދުވަސް ދެން ބާކީ އޮތީ...'' ކައިވެންޏަށް ވަގުތު ކުޑަތަންވަމުން އަންނަކަން ހަނދުމަކޮށްދެމުން ޒޯހާ ބުނެލިއެވެ. އޭނަގެ މޫނުމަތިން އުފާވެރިކަން ފެނެއެވެ. ޒޯހާގެ އަތްތިލައިގައި ހިފާލުމަށްފަހު މަޑުމަޑުން ފިތާލި އަފްލާކްގެ ފަރާތުންވެސް އުފާވެރިކަން ފެނެއެވެ. ޒަވާޖީ ހަޔާތަކަށް ކުރެވެމުން އައި އުއްމީދުތައް ދެޒުވާނުންގެ ލޮލުގައިވި އުއްމީދުގެ ޝުޢޫރުތަކުން އަންގައިދެއެވެ.\n''އޭ!!!، ބަލާބަ އެތިބީ އަފްލާކްއާއި އެއްކަލަ ޒޯހާ ދޯ؟... މަ ހާދަހާވާ ފޫހިވާ އަންހެނެކޭ އެއީ، ކިޔާރާއަށް ވާނެ މިކަންތައް އަންގަން... ޕިސްޕިސް... ބަލާބަ ޒޯހާ ގަނޑު އުޅޭ ގޮތެއްވެސް، ކައިވެނި ކުރީކީވެސް ނޫނޭ އެކަމަކު ބަލާބަ އަފްލާކްގެ ގައިގައި ތަތްވެގެން އިން ގޮތް... ޗީޑި!، އުޅުމެއްވެސް ހުރި އަންހެނެއް ނޫނޭ، ރަގަޅަށްވެސް އަފްލާކް ވާވައްދާލައިގެން އޭނަ އެހެރީ، އޭނަގެ ބަލާވެރިކަމުން އަވަސް ރަހުމަތެއްގައި އަފްލާކް ސަލާމަތްވާނެކަމެއްވެސް ނޭގޭ!... އެއަންހެނާއާއި އަފްލާކް ނުވެސް ގުޅެއޭ!، ހަމައެކަނި ކިޔާރާއާއި ގުޅެނީ!...''\nހަވީރު ދަޅައަށް ބުރުސޫރަ ކުރަހައިގެން ބުރުޖަހަން ނިކުމުގެ އުޅުނު ކިޔާރާގެ އެކުވެރިޔަކަށް، ގޮނޑުދޮށުގައި އިށީންދެލައިގެން އިރުއޮއްސެމުން ދިޔަ މަންޒަރު ބަލަން ތިބި ޒޯހާއާއި އަފްލާކް ފެނި ބުނެލިއެވެ. އަދި އޭނަގެ ގާތުގައި ދެން ތިބި މީހުނަށްވެސް އެމަންޒަރު ދައްކާލިއެވެ. އަދި ސިކުންތެއްވެސް ބޭކާރުކޮށްލުމެއް ނެތި އޭނަގެ އަތްދަބަސްތެރޭން ނެގި އައިފޯނުން ފޮޓޯ ނެގީ ކިޔާރާއަށް ފޮނުވުމުގެ ބޭނުމުގައެވެ. މަޤުސަދެއްކަމުގައިވީ ކިޔާރާގެ ހިތުގައި ޒޯހާއަށް ޓަކައި ވާ ނަފުރަތުގެ ގިނި އަލިފާނަށް ދަރުއަޅައި އިތުރަށް އަލިފާންގަނޑު ބޮޑުކޮށްލުމެވެ.\n''ކިހިނެއް ވެގެންތަ މިއުޅެނީ؟...''\nއިރުއޮއްސުނު ފަހުން ގެއަށް އައިސް ވަން ފަހީމްއަށް ގެއަށް އައިސްފައި އޮތް ހަލަބޮލިކަން ފާހަކުރެވުމާއެކު ސުވާލުކުރީ ތެޅިފޮޅެމުން ގޭގެ މައި ސިޑިއާ ދިމާއަށް ދިޔަ ނޯކަރަކާއެވެ. އޭރު ގޭގެ ފުރަތަމަ ފަންގިފިލާއިން ފަހީމްގެ އަންހެނުން ޤަމަރު ކިޔާރާއަށް ގޮވާ އާދޭސްކުރާ އަޑުވެސް އިވެއެވެ.\nފަހީމްއަށް ޖަވާބު ދޭން އަވަސްވެގަތް ނޯކަރު މީހާއަށް އެއްވެސް ސަމާލުކަމެއް ދިނުމެއް ނެތި ފަހީމް ހަލުވި ފިޔަވަޅުތަކެއްގައި މިސްރާބު ޖެހީ ސިޑިއާ ދިމާއަށެވެ. ފަހީމްއަށް ސިޑިން އެރުމަށް މަގުފަހިކޮށްދޭން ނޯކަރު މީހާ އެއްފަރާތަކަށް ޖެހިލީ އަދަބުއިހުތިރާމު އަދާކުރުމަށްފަހުގައެވެ.\n''ދަރިފުޅާ، މި ދޮރުހުޅުވަބަލަ...'' ޤަމަރު ކިޔާރާގެ ދޮރުގައި ޓަކި ދިނެވެ. އޭނަ އަތުގައި އޮތް ތަޅުދަނޑި އަދިވެސް އެއްފަހަރު ދޮރުގެ ތަޅަށް ޖަހާލަމުން ދޮރު ހުޅުވޭތޯ ބެލިއެވެ. ނަމަވެސް އެތެރެއިން ދޮރު ނުހުޅުވޭ ގޮތް ހަދާފައިވުމުން އޭނައަށް ކާމިޔާބު ލިބޭ ގޮތެއް ނުވިއެވެ.\n''ޤަމަރު!...'' ހާސްވެ ނުތަނަވަސްވެފައި ހުރި ޤަމަރުއަށް ފަހީމްގެ އަޑު އިވުމުން ފަސްއެނބުރި ބަލާލެވުނެވެ. ހަލުވި ފިޔަވަޅުތަކެއްގައި އެދިމާއަށް އަންނަމުން ދިޔަ ފަހީމް ފެނުމާއެކު ކަރުނުން ފުރިބަރާވަމުން އައި ދެލޯ ޤަމަރަށް ފޮހެލެވުނެވެ. ފަހީމް ފެނުމުން އޭނަގެ ހިތަށް ކުޑަ ނަމަވެސް ހަމަޖެހުމެއް ލިބުނެވެ. ހުރިހާކަމެއް ހައްލުވެގެން ހިނގައިދާނެކަމުގެ އުއްމީދު ހިތުތެރޭގައި އޮތީމައެވެ.\n''ފަހީމް، އަހަރެން ފަހީމްއަށް ގުޅަން އުޅެނިކޮށް ތިއައީވެސް... އަޅެ މި ދޮރު ހުޅުވަބަލަ... ކިޔާރާ ކޮޓަރިއަށް ވަދެ އެއްޗެހި ތަޅާ އަޑުގަދަކުރާ އަޑަށް އަހަންނަށްވެސް މިތަނަށް އާދެވުނީ... އަހާއަހާވެސް ވެގެން އުޅެ ގޮތެއް ނުބުނި، ކިޔާރާ ރޯއަޑު ނޫން އިތުރު އަޑެއްވެސް ނީވޭ، އެތެރެއިން ދޮރުވެސް ނުހުޅުވޭ ގޮތް ހަދާފަ އެހެރީ އަހަރުމެންނަށް ނުވަދެވޭނެހެން، އެތައް ފަހަރަކު އާދޭސްކޮށްފިން ދޮރުހުޅުވަން، އެކަމަކު ޖަވާބެއް ނުދޭ، ރުއިން ނޫންކަމެއް ނުކުރޭ... ފަހީމް، ކިޔާރާ މޮޔަކަމެއް ކޮއްފާނެތީ އަހަރެން ވަރަށް ބިރު އެބަގަނޭ، އިތުރަށް މަޑުކުރުމެއް ނެތި ދޮރު ވައްޓާލައިގެން ވިޔަސް އެތެރެއަށް ވަންނަން އަހަންނަށް ފެންނަނީ...''\nޖަޒުބާތުގައި ބަނދެވުމުގެ ސަބަބުން ޤަމަރަށް ވަނީ ރޮވިފައެވެ. ހުރި ހަމައެކަނި ދަރިފުޅާ މެދު އޭނަ ބިރުގެންފައިވާ މިންވަރު އެދެލޮލުން ހެކިދެއެވެ. ލޮލުގެ ނޫރު ފަދައިން ބަލާ ބޮޑުކުރި ހިތުގެ ޖާނު ފަދަ ދަރިފުޅަށް ދެރަ ގޮތެއް ވާން އެއްވެސް ހާލެއްގައި ޤަމަރު ބޭނުމެއް ނުވެއެވެ. މިވީހާ ދުވަހު ކިޔާރާގެ ވިސްނުން ހުންނަ ގޮތް އޭނައަށް އެނގި ފަހުމުވެފައިވުމުން ހިތުގައި އޮތް ބިރުވެރިކަން ހިނދަށްހިނދަކަށް ދިޔައީ ޖިސްމުގެ ތެރޭގައި ވަކިހިއްޕަމުންނެވެ. ނޭވާގެ ހިނގުމަށްވެސް އުނދަގޫވާ ހިސާބަށް ކަންތައް ގޮސްފިއެވެ.\n''ދަރިފުޅާ، މި ދޮރުހުޅުވާލަބަ، ދަރިފުޅަށް ވެގެން އުޅޭ ގޮތެއްވެސް ބައްޕަމެންނާ ހިއްސާކުރުމުން ނޫންތަ ހައްލު ހޯދައިދެވޭނީ، ތިހެން އެކަނިވެރިވެ ކޮޓަރީގެ ތަކެއްޗަށް ގެއްލުން ދިނަކަސް ބައްޕަމެންނަށް އެއްވެސް އެއްޗެއް ސާފެއް ނުވާނެ، ދަރިފުޅު ބޭނުންވާ ހުރިހާ ކަމެއް ބައްޕަ ފުރިހަމަ ކޮށްދޭނަން، އިހަށް މިދޮރު ހުޅުވާލަބަ، ބައްޕަގެ ބަސް ކިޔާރާ ޤަބޫލުކުރަމެއްނު، އަވަހަށް މިދޮރު ހުޅުވާލަދީ، ދަރިފުޅު ބޭނުންވާ ހުރިހާ ކަމެއްވެސް ބޭނުންވާ ކޮންމެ ގޮތަކަށް ބައްޕަ ފުރިހަމަކޮށްދޭނަން...'' ފަހީމްއަށް ބުނެވުނެވެ. އޭނަގެ ވާހަކަތަކަށް ކިޔާރާ ބޯލަނބާނެކަމުގެ އުއްމީދު ފަހީމްގެ ހިތުގައި ވިއެވެ. ކިޔާރާ ބޭނުންވާނެހެން ހުރިހާކަމެއް ވެސް އޭނަ ފުރިހަމަކޮށްދޭތީއެވެ. އެއްވެސް ކަމެއް އުނިވުމުގެ ފުރުސަތު ނުދޭތީއެވެ. އެހެނަސް މިފަހަރު ފަހީމްގެ ވާހަކަތަކަށްވެސް ކިޔާރާ އިޖާބަ ނުދިނެވެ. ކަންތައް ގޯސްވެފައިވާ މިންވަރު ފަހީމްއަށް ރޭކާލީ ދެނެވެ. އެހުރިހާކަމެއްގެ އަސްލާ އަފްލާކާ ގުޅިގެން ދިޔައީ މިހާރަކަށް އައިސް ކިޔާރާގެ މިޒާޖަށް އަންނަ ކުއްލި ބަދަލުތަކާއި ގުޅިފައިވާ ހަމައެކަނި ފަރާތަކީ އަފްލާކް ކަމުގައި ވީތީއެވެ. އެއާއެކު ފަހީމްގެ ހިތުގައި އަފްލާކްއާ މެދު ނުރުހުންތެރިކަން އުފެދުނެވެ.\n''ކިޔާރާ...'' ދޮރު ހަލާކުކޮށްފައި އެތެރެއަށް ވަނުމުގެ ކުރިން ފަހީމް ފަހުފަހަރަށް ކިޔާރާއަށް ގޮވާލިއެވެ. އިތުރު ފުރުސަތެއް ކިޔާރާއަށް ދިނުމުގެ ބޭނުމުގައެވެ. ޖަވާބެއް ނުލިބުމުން އިތުރަށް އެންމެ ސިކުންތެއްވެސް ބޭކާރުކޮށްލުމެއް ނެތި ދޮރު ހަލާލުކޮށްލާފައި ފަހީމް އެތެރެއަށް ވަނެވެ. ފާހިމްގެ ފަހަތުން ކަހަލަ ގޮތަކަށް ވަން ޤަމަރަށް ފެނުނު މަންޒަރަކުން އަނގަމަތީގައި އަތްއަޅާލެވުނެވެ.\nކޮޓަރިއަށް ވަނީ ކުޑަވަރެއްގެ ނަގޫރޯޅިއެއް އަރާފައެވެ. ތަރުތީބެއް ނެތި ހުރިހާ އެއްޗެއް ވަނީ ހޫރާލެވިފައެވެ. އެނދުގައި އޮތް ރަޖާގަނޑާއި ބާލީސްތައް ވަނީ ބިންމަތީގައެވެ. ކޮޓަރީގައި ހުންނަ ސޯފާގެ ކުޝަންތައް ވެސް އުކާލެވިފައި ވާއިރު ތޫނު އެއްޗަކުން ސޯފާގެ ލެދާރބައި ވަނީ ކަފާލާފައެވެ. ކޮޓަރީގައި ހުރި ފޮތްއަލަމާރީގައި ހުރި ފޮތްތައްވެސް ވަނީ ބިންމަތީގައެވެ. ހެދުންތައް ވެސް މުޅިތަނަށް އުކާލެވިފައެވެ. ރީތިވާމޭޒުމަތީ ހުރި ސެންޓުފުޅިތައް ތަޅާލެވިފައިވުމުން ކޮޓަރިތެރެ އެއްވަސްވެފައި ވަނީ ސެންޓުގެ ބާރުގަދަ ވަހުންނެވެ. އެވަސްގަނޑު އައިސް ނޭފަތުގައި ޖެހުމުން ޤަމަރުގެ އިތުރުން ފަހީމްއަށް ވެސް ނޭފަތުގައި އަތްއަޅާލެވުނެވެ. ބޮލަށްއެނބުރުން އެރިހެން ހީވިއެވެ.\n''ކިޔާރާ...'' ރީތިވާމޭޒާއި އަލަމާރިއާ ދެމެދު ހުރި ހުސްޖާގައިގެ ދެމެދުގައި އިށީންދެލައިގެން އިން ކިޔާރާ ފެނި ފަހީމްއަށް ގޮވާލެވުނެވެ. ދެފައިގެނެސް މޭގައި ޖައްސާލައިގެން ރޮމުން ދިޔަ ކިޔާރާގެ ގިސްލުންތަކުގެ އަޑު އިރުއިރުކޮޅާ އިވެމުން ދިޔައެވެ.\n''ނުކުމޭ މިތަނުން!...'' ފަހީމްގެ އަޑަށް ކިޔާރާ އިސްއުފުލާ ބަލާލިއެވެ. އަދި ހަޅޭއްލަވައިގަތެވެ.\nޓައިލްސްތަކުގެ މައްޗަށް އެޅިފައި ހުރި ބިއްލޫރިކޮޅުތަކަށް ފަރުވާތެރިވަމުން ކިޔާރާ ގާތަށް ދިއުމަށް ފަހީމް އަވަސްވެގަތެވެ. ފަހީމްގެ ފަހަތުން ޤަމަރު ވެސް އައެވެ.\n''ދަރިފުޅާ، ވެގެން އުޅޭ ގޮތެއް ބައްޕަމެން ގާތު ބުނީމައެއްނު ހައްލު ހޯދައިދެވޭނީވެސް، ތަކެއްޗަށް ގެއްލުންދީ ތިހެން ރުއިމުން އެއްވެސްކަމެއް ހައްލު ވާނެތަ؟، ރުއިން ހުއްޓާލާފައި ވެގެން އުޅޭ ގޮތެއް ބައްޕަ ގާތު ބުނެބަލަ، ދަރިފުޅު ބެނުންވާ ގޮތަކަށް ހުރިހާކަމަކެއް ބައްޕަ ފުރިހަމަކޮށްދޭނަމޭ، މިއީ ދަރިފުޅަށް ބައްޕަ ވާ ވަޢުދެއް...'' ކިޔާރާ ގާތަށް ކުޑަކަކޫ މައްޗަށް ތިރިވަމުން އޯގާތެރިކަމާއެކު ފަހީމް ބުންޏެވެ. ކިޔާރާ އިން ހާލު ފެނި ފަހީމްގެ ދެލޮލުންވެސް އުދާސްކަން ފާޅުވިއެވެ. ހުރި ހަމައެކަނި އަންހެންދަރިފުޅު އުފުލަމުންދާ ހިތާމަތައް ފެނި އޭނަގެ ހިތުގައި ރިއްސާލީއެވެ. މުށްބާރުކޮށްލެވުނީ ދަރިފުޅުގެ ހިތާމަތަކުގެ ފަހަތުގައިވާ ސަބަބު ވިސްނައިގަނެވުނީތީއެވެ. އެހިނދު އަމިއްލަ ނަފުސު ދެކެވެސް ރުޅިއާދެވުނެވެ. ދަރިފުޅުގެ ހިތާމަތަކުގެ ފަހަތުގައިވާ ސަބަބު އެނގިހުރެވެސް ހައްލު ހޯދައިދިނުމުގައި ނުކުޅެދިފައިވާތީއެވެ.\n''ބައްޕަ އަބަދު ކިޔަނީ ތިހެން، އެކަމަކު ވީކަމެއް އެބައޮތްތަ؟...'' ކިޔާރާގެ އަޑުގައި ރިހުން އެކުލެވިފައިވިއެވެ. ރުޅިވެރިކަން ވެސް އެކުލެވިފައި ވެއެވެ. ''އަހަރެން ބޭނުމީ އަފްލާކް!، އަފްލާކް އަހަރެންގެ ގާތަށް ގެނެސްދީ!... ބައްޕައަށް އެކަން ވާނެތަ؟!... އަފްލާކް އަހަރެން ނޫން އެހެން މީހަކާއި ގުޅިގެން އުޅޭތަން ދެކެން އަހަރެންގެ ހިތަކަށް ކެތެއް ނުވާނެ، އެމަންޒަރު ފެންނަން ފަށައިފިއްޔާ އަހަރެެން އަމިއްލަ މަރުވެދާނަން...''\n''ކިޔާރާ...'' ޤަމަރުއަށް ގޮވާލެވުނެވެ. ކިޔާރާގެ ދުލުން ނިކުތް ބަސްތަކުން އޭނަ ބިރުގަތީއެވެ. ދުލުން ބުނެފި އެއްޗެއްގެ އަސްލު ދެއްކުމުގައި ކިޔާރާއަކީ ލާމަސީލު ނަމޫނާއެކެވެ. އެފަދަ މޮޔަކަމެއް ލޯބީގެ ޖަޒުބާތުތަކުގެ ބާރުގައި ކުރަން ކިޔާރާ ފަހެއްވެސް ނުޖެހޭނެއެވެ. ދަރިފުޅުގެ ހަށިރައްކަލާ މެދު އޭނަ ބިރުގަތީ އެހެންވެއެވެ. ޤަމަރު އަވަސްވެގަތީ އޭނަގެ ދަރިފުޅަށް ވިސްނައިދޭށެވެ. އަމިއްލަ ނަފުސަށް ގެއްލުން ދިނުމަކީ ކިހާ ބޮޑު ފާފައެއްކަން ހަނދުމަކޮށްދޭށެވެ. އެހެނަސް ކިޔާރާ ހުރީ އެފަދަ ނަސޭހަތްތަކުން ހެޔޮ މަގު ލިބޭނެ ހާލަތެއްގައެއް ނޫނެވެ. ޝައިތާނީ ވަސްވާހުން އޭނަގެ ސިކުނޑިވަނީ މުޅިންހެން ކިލަނބުވެފައެވެ. ދުލުން އެފަދަ ވާހަކަތަކެއް ބުނެވުނީވެސް އެހެންވެއެވެ.\n''ދަރިފުޅާ، ބައްޕަ މި ބުނާ އެއްޗެއް އެއްފަހަރު ވިޔަސް އަޑު އަހާބަލަ، އަފްލާކްގެ ކައިވެނި ކުރެވިގެން ދާނީ ހަމައެކަނި ދަރިފުޅާ، އެހެން އިތުރު ގޮތަކަށް އެކަންތައް ވުމުގެ ފުރުސަތެއް ބައްޕަ ނުދޭނަން، ދަރިފުޅު ގާތު ބައްޕަ އެދެނީ ހަމަ އެންމެ ފަހަރަކު ވިޔަސް ބައްޕައަށް އިތުބާރުކުރަން... މިފަހަރުވެސް ދަރިފުޅު ބޭނުންވާ ހުރިހާކަމެއް ބައްޕަ ފުރިހަމަކޮށްދޭނަން... ބައްޕައަށް އިތުބާރުކުރޭ...'' ފަހީމް ޔަޤީންކަން ދިނެވެ.\nއެތައް ވާހަކައެއް ދައްކައި ވިސްނައިދީގެން ފަހީމްގެ ވާހަކަތަކަށް ކިޔާރާ ބޯލެނބިއެވެ.\n''ބައްޕައަށް އިތުބާރުކުރަން...'' ފަހީމްއަށް ބަލަން އިން ކިޔާރާ އޭނަގެ ބައްޕަގެ ގައިގައި އޮޅިލައިގަތެވެ. އަދި ރޮވުނެވެ. އެއީ ބައްޕަ އޭނައަށް ދިން ޔަޤީންކަމުގެ ސަބަބުން ހިތަށް ލިބުނު ހަމަޖެހުމެއްގެ ބޮޑުކަމުން ބޭރުވި ޖަޒުބާތުތަކެވެ.\n''ދަރިފުޅު ދެން މިފަދަ ކަމެއް ކޮށްގެން ނުވާނެ، އަމިއްލަ ނަފުސަށް ހާނިކައެއް ކޮށްފާނެ ވާހަކަވެސް ބުނެގެން ނުވާނެ، ދަރިފުޅަށް ކުޑަމީސް ގެއްލުމެއް ވާން ބައްޕަ ބޭނުމެއް ނޫން، ދަރިފުޅުދެކެ ބައްޕަ ލޯބިވާވަރު އެނގޭ ދޯ...'' ފަހީމްއަށް ހަމަޖެހުމުގެ ނޭވާއެއް ދޫކޮށްލެވުނެވެ. އަދި ލޯތްބާއެކު ކިޔާރާގެ ބޮލުގައި ފިރުމާލިއެވެ. ދުރުގައި މަންޒަރު ބަލަން ހުރި ޤަމަރަށް ވެސް ހަށިފުރާ ނޭވާއެއް ދޫކޮށްލެވުނެވެ.\nއިރުކޮޅެއް ވަންދެން ކިޔާރާ ގާތު ފަހީމް މަޑުކުރިއެވެ. އެއަށްފަހު އޭނަ ކޮޓަރިން ބޭރަށް ނިކުތީ ސިކުނޑިއަށް ލިބިފައިވި ބުރަހެލިކަމުގެ އަސަރު ސިނގިރޭޓަކުން ފިލުވާލުމަށެވެ. ފަހީމް ދިއުމުން ކިޔާރާ ގާތު މަޑުކުރީ ޤަމަރެވެ. އޭރު ކޮޓަރި ތަރުތީބުކުރަން ނޯކަރުންތައް ހޭލަމޭލަވަމުން ދިޔައެވެ.\n''މަންމަ ދިޔަޔަސް ދެން އެންމެ ރަގަޅޭ، އެވަގުތު އިމޯޝަނަލް ވެގެން ސުއިސައިޑްކޮށްފާނަމޭ ބުންޏަސް އަހަރެން އެކަހަލަ ކަމެއް ނުކުރާނަމޭ...'' ކިޔާރާ އޭނަގެ މަންމަގެ އަތުގައި ހިފާލަމުން ބުނެލިއެވެ. ޤަމަރުއަށް ފަރުވާތެރިކަމާއެކު ކިޔާރާގެ މޫނަށް ބަލާލެވުނެވެ. އިރުކޮޅެއް ކުރިން ހިނގާ ދިޔަ ކަންތަކަށް ފަހު ކިޔާރާ އެކަނި ކޮށްލާފައި ދާކަށް އޭނަގެ ޒަމީރު އެއްބަހެއް ނުވިއެވެ.\nރޯކޮށްލެވިފައިވި ސިނގިރޭޓުން އެތެރެއަަށް ދަމާލި ދުންތައް ނޭފަތާއި އަނގައިން ބޭރުކޮށްލަމުން ފަހީމް އޭނަގެ ފޯނު ނަގައި ރަމީޒުއަށް ގުޅާލިއެވެ. ދެތިން ފަހަރު ގުޅާލެވުނެވެ. އެހެނަސް ރަމީޒު ފޯނަށް ޖަވާބެއް ނުދިނެވެ. އެކަމާ ހުރެ ފަހީމް ގާތަށް ރުޅިއައެވެ.\nއެތެރެއިންލާ އަންނައުނުތައް ލަމުން ދިޔަ ސަބާއަށް ރީތިވާމޭޒު މަތީ އޮތް ރަމީޒުގެ ފޯނު ވައިބްރޭޓްވަމުން ދިޔަ މަންޒަރު ފެނުނެވެ. އެއާއެކު ފަސްއެނބުރި އޭނަ ބަލާލީ އެނދުގައި ނިދިފައި އޮތް ރަމީޒުއަށެވެ. ބަނާތުގަނޑުން އައުރަ ނިވާވެފައި އޮތްއިރު ގުގުރިދަމަމުންދާ އަޑު އިވެއެވެ.\nހެދުންލުމަށްފަހު ސަބާ ގޮސް ހުއްޓުނީ ރީތިވާމޭޒު ކުރިމައްޗަށެވެ. އަދި ރަމީޒުގެ ފޯނަށް އަވަސް ނަޒަރެއް ދިނެވެ.\n''ފަހީމް؟...'' ސަބާއަށް ބުނެވުނެވެ. އެއްފަހަރު ފޯނަށް އަދި އަނެއްފަހަރު ނިދީގައި އޮތް ރަމީޒުއަށް ސަބާ ބަލާލިއެވެ. މުހިންމު ފޯނުކޯލެއްކަން އެނގޭތީ އޭނަ އަވަސްވެގަތީ ރަމީޒުއަށް ގޮވުމަށެވެ. އެހެން ނޫނީ މަސްލަހަތު ގޯސްވުމުގެ ފުރުސަތު އެބައޮތެވެ. އާހިރުގައި ރަމީޒު ރުޅިއަންނާނީ އޭނަ ދެކެއެވެ.\n''ބޭބް ހޭލަބަލަ، ފަހީމް އެބަގުޅާ...'' ރަމީޒުގެ އަތުގައި ކޮއްޓާލަމުން ސަބާ ބުނެލިއެވެ. ރަމީޒުގެ ފަރާތުން އިޝާރާތެއް ނުލިބުމުން އަނެއްކާ ވެސް ގޮވިއެވެ. މިފަހަރު ރަމީޒު ލޯހުޅުވާލިއެވެ. ހިތްހަމަނުޖެހިފައެވެ.\n''ކިހިނެއްވީ؟...'' ނިދިބަރުއަޑަކުން ރަމީޒު ބުނެލިއެވެ.\n''ފަހީމް...'' ފޯނު ދިއްކޮށްލަމުން ސަބާ ބުނެލިއެވެ. އެއާއެކު ރަމީޒުގެ ދެލޮލުން ނިދިފިލައި ހިނގައްޖެއެވެ. ފުންމައިގެންފައި ތެދުވެ ފޯނުކޯލަށް ޖަވާބު ދިނެވެ. ރަމީޒުއަށް ބަލަން ހުރި ސަބާގެ މޫނުގައި ވަނީ ހައިރާންކަމެވެ. ރަމީޒު ހާސްވެ ނުތަނަވަސްވެފައި ހުއްޓާ އޭނައަށް ފެނުނު އެއީ ފުރަތަމަ ފަހަރެވެ. ހިތުގައި އެތައް ސުވާލެއްވެސް އުފެދުނެވެ.\nސަބާ ބަލަން ހުއްޓާ ފޯނުކޯލަށް ފަހު ރަމީޒު ގޮސް ވަނީ ފާޚަނާ އަށެވެ. އިރުކޮޅެއް ވަންދެން ފާޚަނާއާ ދިމާއަށް ބަލަހައްޓައިގެން ސަބާއަށް ހުރެވުނެވެ. އެއަށްފަހު ރަމީޒުގެ އިންތިޒާރުގައި ގޮސް އިށީނީ ސޯފާގައެވެ. ތަރުތީބު ގެއްލިފައިވި ކޮޓަރިތެރެ ސާފުކުރުމުގެ ވިސްނުމެއް ސަބާގެ ނެތެވެ. އެންމެ ކުޑަމިނުން ޓައިލްސްތަކުގެ މައްޗަށް އުކާލެވިފައި ހުރި ރަމީޒުގެ އަންނައުނުތައް ދާވަށިގަނޑަށް ލުމުގެ ވިސްނުމެއް ވެސް ސަބާގެ ނެތެވެ. އޭނަގެ ނަޒަރުގައި އެކަންތައްތަކަކީ ގޭގެ ނޯކަރުން ކުރަންޖެހޭ ކަންތަކެވެ. އޭނަ ހުންނަންޖެހޭނީ އިއްޒަތާއި ޝަރަފުގައެވެ.\nސަބާ ފޯނާއި ކުޅެން އިންދާ ރަމީޒު ފާޚަނާއައިން ނިކުތެވެ. އަވަސްއަރުވާލައިގެން ތައްޔާރުވާންވެސް ފެށިއެވެ. ރަމީޒުއަށް ބަލަން އިދެފައި ސަބާ އޭނަ ދައްކަން ގަސްދުކޮށްގެން ހުރި ވާހަކައާއިގެން ކުރިއަށް ދިއުމަށް ނިންމިއެވެ. އޭނަ ކުރިން މަޑުކޮށްލައިގެން ހުރީ އެކަމަށް އެންމެ އެކަށީގެންވާ ވަގުތު އައިސްދާނެކަމަށްޓަކައެވެ. ނަމަވެސް އިންތިޒާރު ދިގުލައިގެން ދިއުން ނޫންކަމެއް ނުވާނެތީ މިހާރު އޭނަގެ މައުޟޫޢުއަށް ވާހަކަދައްކަން ސަބާ ގަސްދުކުރިއެވެ. މިއަދު އެކުވެރިޔެއްގެ ފަރާތުން އޭނަގެ ކަންފަތާ ހަމައަށް އައި ވާހަކައިން ސަބާގެ ސިކުނޑިވަނީ ހާސްކަމެއްގެ ތެރޭގައެވެ. އޭނައަށް ވުރެން ޒުވާން އަންހެންކުއްޖެއްގެ ގާތަށް ރަމީޒު ދާ ވާހަކައެވެ. ނުވީތާކަށް މިއަދު މާރިޔާއާ ބައްދަލުކުރަން ރަމީޒު ދިޔަ ޚަބަރުވެސް ސަބާގެ ކަންފަތާ ހަމައަށް ކޮންމެވެސް ގޮތަކުން ވަނީ ފޯރާފައެވެ.\n''ބޭބް، ކޮންދުވަހަކުތަ އަހަރުމެންގެ ކައިވެނީގެ ކަންތައް ހަމަޖެހޭނީ؟... މިހާރުވެސް ހަމަސް މިވަނީ ބޭބްގެ ފަރާތުން އެކަށީގެންވާ ޖަވާބެއް ނުލިބޭތާ... މީހުން ފާޑުފަޑުގެ ވާހަކަވެސް އެބަދައްކާ...'' ސަބާ އޭނަގެ ނަޒަރު ފޯނާއި ވަކިކޮށްލަމުން ބުންޏެވެ.\nރަމީޒުގެ ފަރާތުން ސަބާއަށް ސަމާލުކަމެއް ނުލިބުނެވެ. އަލަމާރިން ނެގި ގަމީސް ހަށިގަނޑަށް މަހާލަމުން އޭގެ ގޮށްތައް އަޅުވާލުމަށްފަހު ގަޔަށް ސެންޓު ބުރުވާލިއެވެ. އެއަށްފަހު ރަމީޒު އަަވަސްވެގަތީ ކޮޓަރިން ނިކުތުމަށެވެ.\n''ބޭބް!...'' ސަބާއަށް ގޮވާލެވުނެވެ.\n''މަގޭ ބޮލަށް މިހާރު އުނދަގޫކުރަން އުޅޭނެކަމެއް ނެތް... ފަހުންވެސް ތި ވާހަކަ ދެއްކިދާނެ!... ލަސްވެގެން މިއުޅެނީ!...'' އިތުރަށް ކޮޓަރީގައި މަޑުކުރުުމެއްނެތި ރަމީޒު ކޮޓަރިން ނިކުތީ ސަބާ ގޮވަގޮވާ ހުއްޓާއެވެ. ރަމީޒުގެ ފަހަތުން ކޮޓަރީގެ ދޮރާ ހަމައަށް ސަބާ ދިޔައެވެ. ސިޑިން ފައިބަން ދިޔަ ރަމީޒުއަށް ބަލަން ހުރެފައި އޭނަ ތުންއަނބުރާލިއެވެ.\n''އާރގްގްގް... ކިހިނެއްތަ މިވަނީ، ރަމީޒު އަހަރެން މަތިން ފޫހިވަނީތަ؟... ނޫން!، އެހެންވުމުގެ ފުރުސަތެއް އަހަރެން ނުދޭނަން، ކޮންމެ ގޮތެއް ހަދާފައިވެސް ރަމީޒުއާ އަހަރެން ކައިވެނި ކުރާނަން، އަތުންފައިން މަސައްކަތެއް ނުކޮށް މުއްސަނދިކަމުގައި ހުންނަން އަހަންނަށް އޮތް ހަމައެކަނި މަގަކީ އެއީ... އެ މާރިޔާ ކިޔާ އެތި ދިޔަ ފަހުން އަހަރެން ހީކުރީ ހުރިހާކަމެއް ފަސޭހަވާނެކަމަށް، އެކަމަކު އެހެނެއް ނުވި...'' ސަބާއަށް ކުސްތަޅާލެވުނެވެ.\nއުމުރުން އެންމެ ފަންސަވީސް އަހަރުގެ ސަބާއަކީ ބުރުސޫރަ ރީތި ކުއްޖެކެވެ. ލިބިފައިވަނީވެސް އެހާމެ ފުރިހަމަ ވަނާތަކެކެވެ. ޤުދުރަތުގެ އެރީތިކަމުގެ މަންފާ އޭނަ ހާސިލުކުރަނީ މުއްސަނދި ފިރިހެނުންގެ ދާން ފަޅުފިލުވައިދީގެންނެވެ. އެގޮތުގެ މަތީން އެތައް ބަޔެއްގެ ހަށިގަނޑުގައި އުނގުޅުނުފަހުން އޭނައާއި ރަމީޒުއާއި ބައްދަލުވީ އިއްތިފާޤަކުންނެވެ. އޭގެ ފަހުން ރަމީޒުގެ ފަރާތުން އޭނައަށް ލިބުނު ޝައުޤުވެރިކަމަށް ފަހު ރަމީޒުގެ ފޫބުޑުން ސަބާ ދުރަކަށް ނުދިޔައެވެ. މުއްސަނދިކަން ހާސިލުކުރެވެން އޮތް މަގެއް އޭނައަށް ފެނުނީތީއެވެ. ހަމައެއާއެކު ރަމީޒުގެ ރީތިކަމުން އޭނަގެ ހިތަށްވެސް އަސަރުކުރީއެވެ.\nރަމީޒުގެ މުދާގަނޑު ހަޖަމުކުރުމަށް ކުރިމަތިވާން އޮތް ކޮންމެ ހުރަހެއްވެސް މަގުން އެއްފަރާތްކުރަން ސަބާގެ އަޒުމު ވަރުގަދައެވެ.\n''ވެލް ދެޓް ވޯޒް އީޒީ... ބައްޕަ މެނިޕިއުލޭޓްކޮށްލުމަކީ ހާދަ ފަސޭހަކަމެކޭ، މިހާރު އަހަންނަށް އެއޮތީ ޔަޤީންކަންވެސް ލިބިފައި، ޒޯހާ!!!... ކަލޭ ބަލަން ހުންނާތި!... އަފްލާކްއާ ކައިވެނި ކުރާނީ އަހަރެން... ކަލޭ ހުންނަން ޖެހޭނީ ދުރުގައި އެމަންޒަރު ބަލަން، އަފްލާކްއެއީ ހަމައެކަނި އަހަރެންގެ މީހެއް...''\nކޮޓަރީގައި އެކަނިވުމާއެކު ކިޔާރާގެ ތުންފަތުގައި ދުވެލީ މަކަރުވެރި ހިނިތުންވުމެކެވެ. އެކުވެރިން ފޮނުވި ފޮޓޯތަކުން ނަފުސަށް ލިބުނު ނުތަނަވަސްކަން މުޅިންހެން ފިލައި ހިތުގައި ވަނީ އުއްމީދެވެ. އަފްލާކް ހާސިލުވާނެކަމުގެ ޔަޤީންކަމެވެ.\nކިޔާރާ ހިނިތުންވެލިއެވެ. އަދި އޭނަގެ ފޯނުގެ ވޯލްޕޭޕާރއަކަށް ލާފައި އިން އަފްލާކްގެ ފޮޓޯގައި ތުންފަތް ޖައްސާލިއެވެ.\n''ރަމީޒު ކަލޭ ކުރާކަމެއް ވިހާވެސް އަވަހަކަށް ކުރަން އުޅޭ، ކަލެއަށް އިތުރަށް މުހުލަތު ދެވޭކަށް ނެތް، އެންމެ ލަސްވެގެން ފަސް ދުވަހުގެ ތެރޭގައި އަފްލާކްގެ ނިންމުން ބަދަލުކުރޭ، އޭނަ ކުރަން އެއުޅޭ ކައިވެނި ހުއްޓުވާ، ކަލޭގެ އާޢިލީ ކަމަކަށް ވާތީ މިކަމުގެ ތެރެއަށް ވަންނަން އަދި އަހަރެން ބޭނުމެއް ނޫން، އެކަމަކު ކަލެއަށް ހައްލު ނުކުރެވެންޏާ އަހަރެން ވަންނާނަން، އޭގެ ފަހުން މަސްރަހު ވަރަށް ބޮޑަށް ގޯސްވެގެން ދާނެކަން ހަނދާންކުރާތި!، ކަލޭ ސިއްރުން ކުރާ ވިޔަފާރިތައް ފަޅާއަރުވާލުމަކީ މަށަށް އުނދަގޫކަމެއް ނޫން، އޭރުން ކަލޭ ބަނގުރޫޓުވާކަށްވެސް ލަހެއް ނުވާނެކަން ދަންނާތީ... އަފްލާކްއަކީ ކަލޭ ދަރިއެއްނު!، އެދަރީގެ މައްޗަށް ކަލޭގެ ބާރު ފޯރުވެން ޖެހޭނެ......''\nރަމީޒުއާއި ފަހީމް ތިބީ އާދައިގެ މަތިން އެމީހުން ގޮސް އުޅޭ ރެސްޓޯރެންޓުގައެވެ. އެއީ ޒަމާންތަކެއް ވަންދެން އެދެމެދުގައި ބަދަލުކުރެވޭ ސިއްރު ވިޔަފާރިތަކުގެ މައި މަރުކަޒެވެ. ފަހީމް ހިންގާ ރެސްޓޯރެެންޓެއް ކަމުން އެމީހުން ދައްކާ ހުރިހާ ވާހަކައެއްގެ ސިއްރު ހިފެހެއްޓިގެންދެއެވެ.\n''އައްޔޫބު މިހާރު ގޮސްފަ އެހުރި މާލެ ދަތުރު ނިންމާލާފައި އައުމާއެކު އަހަރުމެން ބޭނުންވާނެހެން ހުރިހާކަމެއް ފުރިހަމަވެގެންދާނެ، އަހަރެން ވާނީ ހުރިހާކަމެއް ރާވާފައި، ކުޑަ ދުވަސްކޮޅެއް ބޭނުންވަނީ، އޭރުން އަފްލާކް ކަންތައް ކުރާނީވެސް އަހަރުމެން ބޭނުންވާނެހެން... އޭރުން އެޒޯހާއާއި އަފްލާކްގެ ގުޅުމަށް ނިމުން އަންނާނެކަމުގެ ފުރިހަމަ ޔަޤީންކަން އަހަރެން ދެން...'' ރަމީޒު އޭނަގެ މޮޅު ރޭވުން ފަހީމްއާއި ހިއްސާކުރިއެވެ. ފަހީމް އަޑުއަހަން އިދެފައި އޭނަގެ ޚިޔާލެއްވެސް ރަމީޒުއާއި ހިއްސާކުރިއެވެ. ފަހީމް އެރޭވުމާއި ގަޔާވިކަން އެނގި ރަމީޒުގެ ތުންފަތަށް ހިނިތުންވުމެއް ވެރިވިއެވެ. ހަމަޖެހުމުގެ ނޭވާއެއްވެސް ދޫކޮށްލެވުނެވެ.\n''މިއީ އަހަރުމެންގެ ފަހަރު، ޔަޤީނުންވެސް ކާމިޔާބުވާނެ، ބާރުގެ ބޭނުން ހިފިދާނެ ގޮތްތައް މިފަހަރު ދައްކާލާނަން...'' ރަމީޒު ސަޅިބައިސާ ކަނޑާލިއެވެ.


މީހެއްގެ ނުރުހުމުގައި ވަކިކަމެއް ކުރުމަށް އޭނާއަށް އަންގައި، އެކަން އޭނާ ނުކޮށްފިނަމަ އޭނާއަށް ގެއްލުމެއް ނުވަތަ އަނިޔާއެއް ނުވަތަ ނިކަމެތިކަމެއް ލިބޭނެ ޒާތުގެ އަމަލެއް ހިންގާނެކަމުގެ ބިރު ދެއްކުން ނުވަތަ މީހަކު ކުރި ކުށެއް އަންގަންވާ ފަރާތަށް ނާންގައި، އެކަމުގެ މައުލޫމާތު ބޭނުންކޮށްގެން އޭނާގެ ކިބައިން އޭނާގެ ނުރުހުމުގައި މަންފާ ހޯދުމުގެ މައްސަލަތަކަކީ މި ދިވެހި މުޖުތަމައުގައިވެސް އާންމު މައްސަލަތަކެކެވެ.\nދައްކަން މިއުޅޭނީ ބްލެކް މެއިލް ކުރުމުގެ މައްސަލަތަކުގެ ވާހަކައެވެ. ބްލެކް މެއިލް ކުރުމުގެ މައްސަލަތައް އަޅުގަނޑުމެންގެ މި ދިވެހި މުޖުތަމައުގައި ހިނގަމުންދަނީ ކަންބޮޑުވާ މިންވަރަށެވެ. އެކަމުގެ މަޅީގައި އަންހެނުންނާއި ފިރިހެނުންގެ އިތުރުން 18 އަހަރުން ދަށުގެ ކުދިންވެސްދަނީ ޖެހެމުންނެވެ.\nފުލުހުންނަށް ހުށަހެޅޭ މިފަދަ މައްސަލަތަކަށް ބަލާއިރު ބްލެކްމެއިލް ކުރުމުގެ ދެ މައްސަލަ ހަފްތާއެއްގެ ތެރޭގައި ހުށަހެޅެމުންދެއެވެ.\nނަހަމަ ގޮތުގައި ބޭނުންކުރެވިދާނެފަދަ ފޮޓޯއާއި ވީޑިއޯ ނުފޮނުވާ\nދެ މީހެއްގެ މެދުގައި ގުޅުމެއް އުފެދި އިތުބާރުކުރެވޭ ހިސާބަށް ދިއަޔަސް އިތުރު މީހަކާ ހިއްސާކޮށްގެން ނުވާނެ ނުވަތަ ހިއްސާކުރަން ނުޖެހޭނެ ތިމާގެ އަމިއްލަ މައުލޫމާތާއި ކަންކަން ހުންނާނެއެވެ. މިކަމުގައި ވަކި ޖިންސެއް ތަފާތެއްނެތެވެ. ވާހަކަ ދައްކާ މީހަކަށް ނުވަތަ ލޯބީގެ ގޮތުން ގުޅިގެންއުޅޭ މީހާއަށް އިތުބާރުކޮށްފައި ފޮނުވާލެވޭ އެންމެ ފޮޓޯއެއް ނުވަތަ ވީޑިއޯއެއްގެ ސަބަބުންވެސް މުޅި ދިރިއުޅުން އެބަ ބަނަވެއެވެ. މަކަރުވެރިޔާ އެ ފޮޓޯ ނުވަތަ ވީޑިއޯ ބޭނުންކޮށްގެން ނާޖާއިޒް ފައިދާ ނަގަންފަށައެވެ. އޭނާ ބުނާ ކަންކަން ނުކޮށްފިނަމަ ނުވަތަ ބުނާ ވަރަކަށް ފައިސާ ނުދީފިނަމަ ފޮޓޯ ނުވަތަ ވީޑިއޯ މީސްމީޑިއާގައި އާންމުކުރާނެ ކަމުގެ އިންޒާރުދީ ބިރުދައްކައެވެ. އެކަމުގެ ސަބަބުން ފޫނުބެއްދޭވަރުގެ ގެއްލުންތައް ލިބެއެވެ. މާލީ ގޮތުންނެވެ. ނަފްސާނީގޮތުންނެވެ.\nތަރައްގީވެފައިމިވާ ޒަމާނުގައި ދުނިޔޭގެ ކޮންމެ ހިސާބެއްގެ ކޮންމެ ކަމެއްވެސް މީސްމީޑިއާގެ އެހީގައި ބަލައިލެވެއެވެ. ދުނިޔޭގެ ކޮންމެ ހިސާބެއްގައި ހުރި މީހަކާވެސް ދަތިކަމެއްނެތި ވާހަކަދައްކާލެވެއެވެ. އެހާވެސް ފަސޭހައެވެ. އެހެން ނަމަވެސް މަކަރުވެރިންގެ ދަލުގައި ނުޖެހި ސަލާމަތްވުމަށް ކޮންމެ މީހަކުވެސް މަސައްކަތްކުރަން އެބަޖެހެއެވެ. ކުރެވޭނެ ކަންކަންވެސް އެބަހުއްޓެވެ. އެފަދަ ކަމެއް ހިނގާފާނެ ނުވަތަ އެފަދަ ކަމަކަށް މަގުފަހިވެދާނެ ފަދަ ކަންކަމުން ކޮންމެ މީހަކުވެސް ދުރުހެލިވަމާ ހިނގާށެވެ. އަދި ވިސްނާނުލާ ކުރެވޭ ކަމަކުން ނަމަވެސް އެފަދަ ކަމެއް ހިނގައިފިނަމަ އެކަމެއް ސިއްރުނުކޮށް އެ މައްސަލައެއް ކަމާގުޅުންހުރި އިދާރާއާކަށް ހުށަހަޅާށެވެ. އަމިއްލައަށް މައްސަލަ ހުށަހަޅަން ނުކެރޭނަމަ އިތުބާރުކުރެވޭ މީހަކާ އެކަމެއް ހިއްސާކޮށް އެމީހެއްގެ އެހީތެރިކަމާއެކުވިޔަސް އެ މައްސަލައެއް ހުށަހަޅައި އެކަމުން ސަލާމަތްވުމަށް މަސައްކަތް ކުރާށެވެ.\nމަކަރުވެރިންގެ މަޅީގައި ކުޑަކުދިން\nބޮޑެތި މީހުންގެ އިތުރުން 18 އަހަރުން ދަށުގެ ކުދިންވެސް މިފަދަ ކަންކަމަށް ހުށަހެޅެއެވެ. މިފަދަ ކަންކަމުން ކުދިން ސަލާމަތްކުރުމުގައި ބެލެނިވެރިންގެ ޒިންމާ ވަކި ކުޑައެއް ނޫނެވެ. އެހެންކަމުން، ކުދިން މީސްމީޑިއާ ބޭނުންކުރާއިރު ބެލެނިވެރިން ހާއްސަ ސަމާލުކަމެއް އެ ކުދިންނަށް ދެމާ ހިނގާށެވެ. ކުދިންކުރާ ކަންކަން ބަލައި، މަކަރުވެރިންގެ ކިބައިން އެ ކުދިން ރައްކާތެރި ކުރަމާ ހިނގާށެވެ. މީސްމިޑިއާގައި ކުދިން އުޅޭ ނޫޅޭގޮތް އެންމެ ގާތުން ބެލޭނެ ބަޔަކީ ހަމަ އެ ކުދިންގެ ބެލެނިވެރިންނެވެ. ކުދިންގެ އުމުރާ އެކަށީގެންނުވާވަރުގެ މިނިވަންކަން ކުދިންނަށް ދެވިފައި އެބަވޭތޯ ކޮންމެ ބެލެނިވެރިއަކުވެސް ވިސްނާލަމާ ހިނގާށެވެ. އެހެންކަމަށްވާނަމަ ގެއްލިގެން ނުދަނީސް ކުއްޖާ ސަލާމަތްކުރަމާ ހިނގާށެވެ. މީހުންނާ ހިއްސާކޮށްގެންނުވާނެ މައުލޫމާތާއި ކަންކަން ކުދިންގެ އުމުރާ ގުޅޭގޮތަށް ބުނެދެމާ ހިނގާށެވެ. ވަކިން ހާއްސަކޮށް ވަކި ބާވަތެއްގެ ފޮޓޯ ނުވަތަ ވީޑިއޯ ފޮނުވުމަށް މީހަކު އެދުނުކަމުގައިވިޔަސް އެފަދަ ކަންކަން ނުކުރުމަށް ނަސޭހަތްތެރިވެ އެފަދަ ކަންކަމުގެ ސަބަބުން ނުކުމެދާނެ ނޭދެވޭ ނަތީޖާ ކުދިންގެ އުމުރާގުޅޭގޮތަށް ބުނެދެމާ ހިނގާށެވެ. ކަންކަން ސިއްރުނުކޮށް ބެލެނިވެރިންނާ ހިއްސާކުރާނެފަދަ ގާތް ގުޅުމެއް ކުދިންނާއެކު އުފައްދަމާ ހިނގާށެވެ. ވަކިން ހާއްސަ ސަމާލުކަމެއް ފުރާވަރު އުމުރުގެ ކުދިންނަށް ދެމާ ހިނގާށެވެ.


Viheumah Fahu Maa Ginain Ley Annanee Keehve? - Vaguthu\nވިހެއުމަށް ފަހު މާ ގިނައިން ލޭ އަންނަނީ ކީއްވެ؟\nމާ ބަނޑު ދުވަސްވަރަކީ އަންހެނެއްގެ ހަޔާތުގައި އަންނާނެ އެންމެ މުހިންމު އެއް ދުވަސްވަރެކެވެ. މާބަނޑު ވުމުން ވިހެއުމާ ހަމައަށް މައިމީހާގެ ހަށިގަނޑަށް އެތަކެއް ބަދަލުތަކެއް އަންނައިރު. އެތަކެއް ވޭންތަކަކާއި އުނދަގޫތަކެއް ކަޑައްތުކުރަން ޖެހެއެވެ. އަދި ވިހެއުމުގެ ތަކުލީފަކީވެސް ކުޑަކަމެއް ނޫނެވެ. ނަމަވެސް ޒަމާނީ ޓެންކޮނޮލީގެ އެހީގައިގައި ތަދު ނުވާ ގޮތަށް ވިހެއުމުގެ ކަންކަން ކުރެވޭއިރު ވިހެއުމާއި ގުޅިގެން އަންނަ ލެއާއި ބެހޭ މައުލޫމާތު އަލަށް ދަރިން ވިހާ މައިންނަށް އެނގުން މުހިންމެވެ.\nވިހެއުމާއި ގުޅިގެން ބައެއް ފަހަރު ވަރަށް ގިނައިން ލޭ އާދެއެވެ. ލޭ އަންނަން މެދުވެރިވަނީ ރަހިމުގެ މަސްތައް ރަނގަޅަށް ކޮންޓްރެކްޓް ނުވުމުން ނުވަތަ ލޭ ނާރުތައް ބަންދުނުވުމުގެ ސަބަބުންނެވެ. މިގޮތަށް ވުމުން އެއަށް ކިޔަނީ ޔުޓެރިން އަޓޮނީއެވެ.\nވިހެއުމުގެ ހިނދުކޮޅެއް ކުރިން ރަހިމުގެ މަސްތައް ކޮންޓްރެކްޓް ވުމަށްފަހު ވާމަސް (ޕްލެސެންޓާ) ބޭރުކުރެއެވެ.\nއާއްމު ގޮތެއްގައި 500 މިލި ލީޓަރާއ އާއި 1000 މިލި ލީޓަރާއި އާއި ދެމެދުގެ ލޭ ވިހެއުމުގެ ތެރޭގައި ފައިބާނެއެވެ.ނަމަވެސް 1000 މިލި ލީޓަރަށް ވުރެއް ގިނައިން 24 ގަޑިއިރު ތެރޭ ލޭ ފައިބައިފިނަމަ މިކަމަކީ ބަލިމަޑިމެއްގެ އަލާމާތެކެވެ. އަދި އެފަދަ ހާލަތަށް ކިޔަނީ ޕޯސްޓްޕަރޓަމް ހެމޮރެޖް އެވެ.\nކޮންމެވެސް ވަރަކަށް ޕޯސްޓްޕަރޓަމް ހެމޮރެޖް ވުމަކީ އާއްމު ކަމެކެވެ. ނަމަވެސް 1000 މިލި ލީޓަރަށް ވުރެ ގިނައިން ލޭ އައުމުން ވީ އެންމެ އަވަހަކަށް ފަރުވާ ދިނުން ވަރަށް މުހިއްމެވެ.\nޕޯސްޓްޕަރޓަމް ހެމޮރެޖް ދިމާވަނީ ވިހެއުމުގެ ކުރިން ލޭ އައުމާއި ބަނޑުގައުވާ ދަރިފުޅު ބޮޑުވުން ނުވަތަ އެއްމާބަނޑު ދެކުދިން އޮތުން ފަދަ ކަންކަމުންނެވެ.\nޕޯސްޓްޕަރޓަމް ހެމޮރެޖް މެދުވެރިވުމުން ލޭގެ ޕްރެޝަރ ދަށްވުމާއި ހޭނެތޭގޮތް މެދުވެރިވެއެވެ.އެހެންކަމުން ޕީސްޓްފަރޓަމް ހެމޮރެޖް މެދުވެރިވެއްޖެ ނަމަ ލަސްނުކޮށް ސިއްހީ މާހިރެއްގެ ލަފާ ހޯދުން މުހިންމެވެ.\nސެޕްޓެމްބަރު 10, 2018 17:02\nމާތްﷲ ހެޔޮރަހުމަތްފުޅުން މާބަނޑު ކަނބަލުންނަށް ހެޔޮވިސްނުން ދެއްވަވާ ރައްކާތެރި ކުރައްވަވާށި އާމީން


ކިތަންމެ ލޯބިވި ނަމަވެސް އަނބި ދަރިންނާ މައިންބަފައިން ގަންދީ ހުވާ ކުރުމުގެ ހުއްދަ މުސްލިމުންނަކަށް ނެތެވެ!\nއާރޓިކަލްކިޔުމަށް ހޭދަވާނެކަމަށް ބެލެވެނީ : 34 މިނެޓް, 26 ސިކުންތު\nހަމަ ކިރިޔާ ކަމެއް މެދުވާއިރަށް ތިމާ ބުނަނީ ޙައްޤުބަސްތައް ކަމުގައި ދެއްކުމަށްޓަކައި ނުވަތަ ތިމާގެ ތެދުވެރިކަން ސާބިތުކޮށްދިނުމުގެ ގޮތުން މައިން ބަފައިންނާއި އަނބިދަރިން ގަންދީ ބައެއް މީހުން އެބަ ހުވާކުރެއެވެ.\nފުރަތަމަ ކަމަކީ ﷲ ތަޢާލާ ނޫން ދެވަނަ އެއްވެސް ފަރާތެއް ގަންދީ ހުވާ ނުކުރަން ރަސޫލް (ޞޢވ) ޙަދީޘްފުޅު ކުރައްވަވާފައިވުމެވެ. ރަސޫލް (ޞޢވ) ވަނީ އެކަމުގެ ސަބަބުވެސް ޙަދީޘްފުޅު ކުރައްވަވައިފައެވެ. އެއީ ތިބާ ހަދަނީ ތެދެއްކަން މައިންބަފައިންނަށާއި އަނބިދަރިންނަށްވެސް އަދި އެހެން މީހަކަށްވެސް ނުއެނގޭނެތީއެވެ. އެމީހުންނަށްވެސް އެނގޭނީ އެމީހުންނާއި ގުޅިގެން ނުވަތަ އެމީހުން ބައިވެރިކޮށްގެން ކޮށްފައި ހުންނަ ކަންކަން އެކަނި ކަމުގައި ވާތީއެވެ. އެހެންވެސް އެއްވެސް ކަމެއް ނުއެނގޭނެތީއެވެ.\n"Do not swear by your fathers, or by your mothers, or by rivals to Allah; and swear by Allah only, and swear by Allah only when you are speaking the truth."\nSunan Abi Dawud 3248\nވީމާ ހުވާކުރަންވީ ތިބާ ދައްކާގެ ޙަޤީޤަތް، ދޮގު ތެދު ދެނެވޮޑިގެންވާ ﷲ ތަޢާލާ ގަންދީއެވެ.\nބައެއް މީހުންނަށް މިފަދަ ކަންކަން ކުރެވެނީ ނުއެނގިތިބެއެވެ. ހިތުގައި އަނބިދަރިންނަށާއި މައިންބަފައިންނަށް އޮންނަ ލޯބީގެ ބޮޑުކަމުން އެފަދަ ބަސްތައް ބުނެވެނީއެވެ. ނަމަވެސް އެފަދަ އެއްވެސް ކަމެއް ކުރާނަމަ ﷲ ތަޢާލާ އަންގަވާފައިވާ މަގުން ކަންކަން ކުރަން ސަމާލުކަން ދޭށެވެ!


Donald Trumpge Isthashiganduge Sirru Enme Fahun Haamavejje - Vaguthu\nޑޮނަލްޑް ޓްރަމްޕްގެ އިސްތަށިގަނޑުގެ ސިއްރު ހާމަވެއްޖެ\nއެމެރިކާގެ ރައީސް ޑޮނަލްޑް ޓްރަމްޕްއަކީ ފާހަގަކޮށްލެވޭ އެތައް ކަމެއްގެ ވެރިއެކެވެ. ކެމްޕޭންގެ ތެރެއިންވެސް އަދި އެޕްރެންޓިސް ޓީވީ ޝޯވގައި ވެސް ގިނަ ބަޔަކު އޭނާގެ އެންމެ އަޅައިގަންނަ ސިފަކަމަށް ބުނާ އެއް ސިފައަކީ އޭނާގެ އިސްތަށިގަނޑެވެ.\nދުނިޔޭގެ އެންމެ ބާރުގަދަ ލީޑަރަށް ޑޮނަލްޑް ޓްރަމްޕް ވެގެންދިޔުމާއިއެކު އޭނާގެ އިސްތަށިގަނޑަށް ލިބޭ ސަމާލުކަން ވެސް ވަނީ އިތުރުވެފައެވެ. މި ދަންނަވަނީ ޑޮނަލްޑް ޓްރަމްޕްގެ އިސްތަށިގަނޑުގެ ރީތިކަމުގެ ވާހަކައެއް ނޫނެވެ. އެއީ ތިބޭފުޅުން އަމިއްލައަށް ނިންމަވާނޭ ކަމެކެވެ.\nޑޮނަލްޑް ޓްރަމްޕްގެ އިސްތަށިގަނޑަކީ އާދަޔާޙިލާފް ގޮތަކަށް ބައްޓަންކުރެވިފައިވާ ތަފާތު އިސްތަށިގަނޑަކަށްވާއިރު ބައެއް މީހުން ވަނީ އެއީ އަސްލު އިސްތަށިގަނޑެއް ނޫންކަމަށްވެސް ބުނެފައެވެ. އަނެއްބައި މީހުންނަށް އޭނާގެ އިސްތަށިގަނޑު ވައްތަރުވެފައިވަނީ ކެހެރިދިގު ބުޅަލަކާއިއެވެ.\nއެހެންނަމަވެސް ފަޔާރ އެންޑް ފިއުރީ ފޮތުގައި މައިކަލް ވުލްފް ވަނީ ރައީސް ޓްރަމްޕްގެ ދަރިފުޅު އިވަންކާގެ ފަރާތުން ޑޮނަލްޑް ޓްރަމްޕްގެ އިސްތަށިގަނޑުގެ ސިއްރު ހޯދައިފައެވެ. އިވަންކާ ބުނާގޮތުގައި ސްކަލްޕް ރިޑަކްޝަން ސާރޖަރީއެއް ކުރުމުގެ އިތުރުން އޭނާގެ ބައްޕައަކީ ބޮލުގެ ހަންގަނޑު ވަރަށް ސާފުކޮށް ބަލަހައްޓާ މީހެކެވެ. އަދި ވަށައިގެން އިސްތަށި އެއްވަރަކަށް ކޮށާއިރު އެ ހުރިހާ އިސްތަށިތަކެއްވެސް ބޮލުގެ މެދާއި ހިސާބަށް ގެނެވުމަށްފަހު ހަރުކުރާ ސްޕްރޭއެއް ބޭނުންކޮށްގެން ސްޓައިލްކުރެވެއެވެ.\nއިސްތަށިގަނޑުގެ ކުލަ އެގޮތަށް ހުންނަނީ އިވަންކާ ބުނާގޮތުގައި އޭނާގެ ބައްޕަގެ ކެތްމަދުކަމުންނެވެ. ބޭނުންކުރާތާ ގިނައިރުވާ ވަރަކަށް ކަޅުވާ 'ޖަސްޓް ފޯ މެން' ނަމަކަށްކިޔާ ޕްރޮޑަކްޓްއެއް ޓްރަމްޕް ބޭނުންކުރެއެވެ. އެހެންނަމަވެސް އޭނާ ކެތްމަދުކަމުން އެ ޕްރޮޑަކްޓްގެ އަސަރު ފުރިހަމަޔަށް ކުރުމުގެ ކުރިން ޓްރަމްޕް އިސްތަށިގަނޑު ދޮވެއެވެ.\nމިއީ ދުނިޔެއިން ފެނިގެންދާ އެންމެ އަޖައިބުކުރުވަނިވި އެއް އިސްތަށިގަނޑުގެ ފަހަތުގައި އޮތް ސިއްރެވެ.\nއޭޕްރީލް 16, 2018 07:47\nދުނިޔޭގައި ކޮންކަމެއްގެ ބާރުގަދަވީ...\nއޭޕްރީލް 16, 2018 10:26\nހެއިލޯ ޓްރަމްޕޭ. ތަމެންގެ ހެއަރ ސްޓައިލް ލުކިންގް ގުޑް. ވަގުތު ނެތިއްޔާ މޭޒު މަތީގައި ހުރި ތެރަސް ފުޅި ބޮލަށް އަޅާލައިގެން ނަމަވެސް ޖެހޭނެ އިސްތަށި ގަނޑުތައް ކޮށްލަން ކާކަށް ކޯއްޗެއް އިނގޭނީ. މަމެންގެ ގައުމުގެ ބިއުޓީ ކްއީނޭ މެން ޖަނގިޔަ ވެސް ލަނީ އިސްތިރި ނުކޮށް ވިއްޔާ އޭ މަމެން ބުނަން ނެތީމު ދޯ. ތަމެން ޖަނގިޔާ ލާން ޖެހޭނީ އިސްތިރި ކޮށްގެން ކަން ތަމެންގެ ގަމާރު ކަމުން ނޭގެނީތޭ މަމެން ބުނަން ނެތީމު ދޯ.\nކޮން އަޖައިބެށް ތީގަ އޮތީ


Vilamendhoo In Shakkuvi Meehaa Negative Vumun Erah Hulhuvaalaifi\nވިލަމެންދޫ އިން ޝައްކު ކުރެވުނު މީހާ ބައްޔަށް ނެގެޓިވް ވުމުން އެރަށް ހުޅުވާލައިފި\nވިލަމަންދޫ ރިސޯޓު --\nކޮވިޑް19އަށް ޝައްކުކުރެވޭ އަލާމާތްތައް ހުރެގެން އދ. ވިލަމެންދޫ އައިލެންޑް ރިސޯޓުން ސާމްޕަލް ނަގާ ޓެސްޓްކުރި މީހާ ވައިރަހަށް ނެގެޓިވް ވެފައިވާކަމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ހާމަކޮށްފިއެވެ.\nއެޗްޕީއޭއިން ބުނީ ޓެސްޓުގެ ނަތީޖާ ނެގެޓިވް ވުމުގެ އިތުރުން އެ ރިސޯޓުގައި ކުރިއަށް ދިޔަ "ކޮންޓެކްޓް ޓްރޭސިންގ" ނިމިފައި ވާތީ މިހާރު ރަށަށް އަރާ ފޭބުމުގައި އެއްވެސް ހުރަހެއް ނެތް ކަމަށެވެ. ވިލަމެންދޫ ރިސޯޓުން ކޮވިޑް19 ގެ އަލާމާތްތަކެއް ފެނިފައި ވަނީ އެ ރިސޯޓުގައި މަސައްކަތްކުރާ ދިވެހި މުވައްޒަފެއްގެ ގައިންނެވެ. އަދި ޓެސްޓުގެ ނަތީޖާ ލިބި، ކޮންޓެކްޓު ޓްރޭސިން ނިމެންދެން ރިސޯޓަށް އަރާ ފޭބުން އޮތީ ވަގުތީގޮތުން އިއްޔެ އޮތީ މަނާކޮށްފައެވެ.\nވިލަމެންދޫ ރިސޯޓު ހުޅުވާލިއިރު އިންޓަލީން އައި ދެ ދިވެހިން މިހާރު ވަނީ ކަރަންޓީން ކޮށްފައެވެ.\nއެޗްޕީއޭ އިން ބުނީ އެ ދެ މީހުން ކަރަންޓީނު ކުރަނީ ރައްކާތެރިކަމުގެ ގޮތުން އަމަލު ކުރަމުންދާ އުސޫލުގެ ދަށުން ކަމަށެވެ. އުސޫލުގެ ދަށުން އެ ދެމީހުން ވެސް 14 ދުވަހަށް ކަރަންޓީނު ކުރާނެ އެވެ. ކޮވިޑް19 އެންމެ ބާރަށް ފެތުރެމުންދާ އެއް ގައުމަކީ އިޓަލީއެވެ. އިޓަލީގައި މިހާތަނަށް 10،000 އަށް ވުރެ ގިނަ މީހުން ބައްޔަށް ޕޮޒިޓިވް ވެފައިވާއިރު، 631 މީހަކު ވަނީ ބަލީގައި މަރުވެފައެވެ.\nމިހާތަނަށް ރާއްޖެއިން ކޮވިޑްގެ ހަ ކޭސްއެއް ވަނީ ފެނިފަ އެވެ. އޭގެ ތެރޭގައި ކުރެއްދޫ ރިސޯޓުން ފެނުނު ހަތަރު ކޭސްއާއި ބަތަލާ ރިސޯޓުން ފެނުނު ދެ ކޭސް ހިމެނެ އެވެ. ކޮވިޑްއާ ގުޅިގެން މިހާރު ފަސް ރިސޯޓް އޮތީ ލޮކްޑައުންގައެވެ.


Nolhivaranfarugai 100 housing unit nimman havaalukohfi - vNews.mv\nނޮޅިވަރަންފަރުގައި 100 ހައުސިން ޔުނިޓު ނިންމަން ހަވާލުކޮށްފި\nޠާހިރާ އަޒްހާރު 18 July 2021, 18:09\nހދ. ނޮޅިވަރަންފަރުގައި އިމާރާތްކުރަން ފަށާފައިވާ 100 ހައުސިން ޔުނިޓުގެ މަސައްކަތް ނިންމަން ބަޔަކާ ހަވާލުކޮށްފިއެވެ.\nމިނިސްޓްރީ އޮފް ނޭޝަނަލް ޕްލޭނިން ގައުސިން އެންޑް އިންފްރާސްޓްރަކްޗަރގެ ފަރާތުން މިމަސައްކަތް ހަވާލުކޮށްފައިވަނީ ރަޝީދު ކާޕެންޓްރީ އެންޑް ކޮންސްޓްރަކްޝަން ޕްރައިވެޓް ލިމިޓެޑާއެވެ.\nހައުސިން މިނިސްޓްރީން ބުނީ މިމަސައްކަތުގެ ދަށުން ނޮޅިވަރަންފަރުގައި އިމާރަތްކުރަން ފަށާފައިވާ 100 ހައުސިން ޔުނިޓު ނިންމުމުގެ މަސައްކަތް ރަޝީދު ކާޕެންޓްރީ އެންޑް ކޮންސްޓްރަކްޝަންއާ ހަވާލުކޮށްފައިވާ ކަމަށެވެ.\nމި މަޝްރޫއަކީ 53.5 މިލިއަން ރުފިޔާއަށް ހަވާލުކޮށްފައިވާ މަޝްރޫއެއް ކަމަށާއި، މިމަޝްރޫއަށް ޚަރަދު ކުރާނީ މިއަހަރުގެ ޕީއެސްއައިޕީ މަޝްރޫއުތަކަށް ޚަރަދު ކުރުމަށް ކަނޑައަޅާފައިވާ ބަޖެޓުން ކަމަށް ހައުސިން މިނިސްޓްރީން ބުނެފައިވެއެވެ.\nމި މަޝްރޫއަކީ 2011 ވަނަ އަހަރު ފަށާފައިވާ އެހެންނަމަވެސް 2014 ވަނަ އަހަރު ހުއްޓިފައިވާ މަސައްކަތެކެވެ.\nމިމަސައްކަތް ރަޝީދު ކާޕެންޓްރީ އެންޑް ކޮންސްޓްރަކްޝަން ޕްރައިވެޓް ލިމިޓެޑާ ހަވާލުކުރުމުގެ މަޝްރޫއުގައި ހައުސިން މިނިސްޓްރީގެ ފަރާތުން ސޮއިކުރެއްވީ ހައުސިން ޑިޕާޓްމެންޓުގެ ޑިރެކްޓަރ ޖެނެރަލް އަހުމަދު ވިޝާން ނަސީމެވެ.\nރަޝީދު ކާޕެންޓްރީ އެންޑް ކޮންސްޓްރަކްޝަން ޕްރައިވެޓް ލިމިޓެޑުގެ ފަރާތުން މި އެއްބަސްވުމުގައި ސޮއިކުރެއްވީ އެ ކުންފުނީގެ ޑިރެކްޓަރ ޕްރޮޖެކްޓްސް އާދަމް ރަހީމެވެ.\nމިމަޝްރޫއު އެ ކުންފުންޏާ ހަވާލުކޮށްފައިވަނީ 240 ދުވަސްތެރޭ ނިންމާ ގޮތަށެވެ.\nވިޔަފާރި ރާއްޖެ މިނިސްޓްރީ އޮފް ނެޝަނަލް ޕްލޭނިން، ހައުސިން އެންޑް އިންފްރާސްޓްރަކްޗަރ


Trivandrumgai fen boduvumuge asaru Dhivehi ulhey gethakaha ves | Mihaaru\nޓްރިވެންޑްރަމްގައި ދިވެހިންގެ ބަޔަކު އުޅެމުން އައި ގެއެއްގެ ތެރޭގައި ފެން ބޮޑުވެފައި\nދިވެހިން އުޅޭ ގެތަކަކަށް ވެސް ޓްރިވެންޑްރަމްގެ ފެންބޮޑުވުމުގެ އަސަރުކޮށްފި\n16 އޯގަސްޓް 2018 - 13:054comments\nބޭހަށް ގޮސް ދިވެހިންގެ އެކި އާއިލާތައް ތިބި ހަތަރު ގެޔަކަށް ވެސް، އިންޑިއާގެ ޓްރިވެންޑްރަމަށް މިހާރު ކުރަމުން ދާ ވިއްސާރައިގައި އަސަރުކުރި ކަމަށް ރާއްޖޭގެ ކޮންސިއުލޭޓުން މިއަދު ބުނެފި އެވެ.\nކޮންސިއުލޭޓްގެ ޑެޕިއުޓީ ކޮންސުލް ޖާދުﷲ ހުސައިން ތައުފީގް ވިދާޅުވީ ފެން ބޮޑުވުމުގެ އަސަރު ކުރީ ކޮސްމޯ ހޮސްޕިޓަލް ކައިރީގައި ހުރި ގޭތަކަކަށް ކަމަށެވެ. ބައެއް ގޭގޭގައި ހަތަރު ފޫޓަށް ފެން ބޮޑުވީ އެ ހޮސްޕިިޓަލް ކައިރީގައި އޮންނަ ކޯރުތަކުގެ ފެންގަނޑު ބޮޑުވެގެން ކަމަށް ވެސް އޭނާ ވިދާޅުވި އެވެ.\nއެކަމަކު އެއްވެސް މީހަކަށް ގެއްލުމެއް ނުލިބެ އެވެ.\nފެނުގެ އަސަރު ކުރި ގެތަކުގެ ތެރެއިން އެއް ގޭގައި އުޅެމުން އައި އެންމެން އެހެން ތަނަކަށް ބަދަލުވީ އަމިއްލަ އަށެވެ. ދެ ދެމަފިރިއަކު ހޮޓަލަކަށް ބަދަލުވި އިރު، ފެނުގެ އަސަރު ކުރި އެހެން ގެއެއްގައި މިވަގުތު ތިބި އެންމެން ވެސް އުޅެމުން އަންނަނީ ހަމަ އެތަނުގައި ކަމަށް ޖާދުﷲ ވިދާޅުވި އެވެ.\nބޭހަށް ގޮސް އެއް ގެއެއްގައި ތިބި ނުވަ މީހުންގެ ތެރެއިން ހަތް މީހަކު އެނބުރި މާލެ ދިޔައީ، އޭނާ ވިދާޅުވި ގޮތުގައި، ކުރިން ވެސް އެ މީހުންގެ ދަތުރު ރޭވިފައި އޮތް ގޮތަށެވެ.\nހަތަރު ވަނަ ގޭގައި އުޅެމުން އައި މީހުން އެހެން ތަނަކަށް ބަދަލެއް ނުވެ އެވެ.\nޓްރިވެންޑްރަމްގައި ދިވެހިން އުޅޭ ގެއެއްގައި ފެންބޮޑުވެފައި\nޖާދުﷲ ވިދާޅުވި ގޮތުގައި ބޭސް ފަރުވާއަށް ޓްރިވެންޑްރަމަށް ދާ ބައެއް ދިވެހިން އާންމުކޮށް ތިބެނީ ކޯރުތަކުގެ ކުރިމަތީގައި ހުންނަ ގެތައް ކުއްޔަށް ހިފައިގެންނެވެ. އެ ހިސާބުގަނޑުގައި ކޯރުތައް ދެމިފައި އޮންނަ ގޮތާއި ކާނުތައް ހަދާފައި ހުންނަލެއް ހަނިކަމުން ވިއްސާރަ މޫސުމުގައި އާންމުކޮށް ފެން ބޮޑުވާ ކަމަށް ވެސް އޭނާ ވިދާޅުވި އެވެ.\n"ދިވެހިން ޓްރިވެންޑްރަމަށް ޒަރޫރީ ބޭނުންތަކުގައި އައިސް އުޅޭ އިރު ކޯރުތަކުގެ ކުރިމަތީގައި ހުންނަ ގޭގެ ކުއްޔަށް ހިފައިގެން ނުތިބެން އަޅުގަނޑުމެން ގޮވާލަން،" ޖާދުﷲ ވިދާޅުވި އެވެ.\nއިތުރު ލިޔުންތައް އިންޑިއާ ފެންބޮޑުވުން ޓްރިވެންޑްރަމް ދިވެހިން އިންޑިއާގައި އުޅޭ ދިވެހިން މޫސުން\nކޮންސިއުލޭޓްގެ އިސް މަގާމު އަންހެނަކަށް\nވިއްސާރައިގައި އިންޑިއާ އިން 1،600 މީހުން މަރު


Firinna evvaruge aamdhanee eh anbinnakah nulibay: dhirasa | ThePress\nފިރިންނާ އެއްވަރުގެ އާމްދަނީއެއް އަނބިންނަކަށް ނުލިބޭ: ދިރާސާ\n13 October 2021, 13:03\nދެމަފިރިއަކު މަސައްކަތެއް ކުރަން ތިބިކަން ރަމްޒުކޮށްދޭ ފޮޓޯއެއް ---\nތިބާގެ ހަޔާތުގެ ބައިވެރިޔާ ކަމުގައި ހިޔާރު ކޮށްފައި ވާ ފިރިމީހާއާ އެއްވަރުގެ އާމްދަނީއެއް، ހުދު ތިބާއަށްވެސް އެބަ ލިބޭ ހެއްޔެވެ؟\nދުނިޔޭގެ ފެންވަރުގައި ދާދި ފަހުން ކުރިއަށް ގެންދިޔަ ދިރާސާއެއްގެ ނަތީޖާއަށް ބަލާއިރު، ދެމަފިރިންގެ މެދުގައި އާމްދަނީގެ ހަމަހަމަކަމެއް ނެތެވެ.\nގޭބީސީއަށް އާމްދަނީ ވައްދާ މީހުންގެ މެދުގައި ވާ ޖިންސުގެ ފަރަގާ ބެހޭ ގޮތުން ދުނިޔޭގެ ފެންވަރުގައި މިހާތަނަށް ހެދި ފުރަތަމަ ދިރާސާއަށް މައުލޫމާތު އެއްކޮށްފައި ވަނީ 45 ގައުމަކުންނެވެ. އެއީ 1973 އިން 2016 ގެ ނިޔަލަށް ހުރި މައުލޫމާތުގެ މައްޗަށް ބިނާކޮށް ތައްޔާރު ކުރި ދިރާސާއެކެވެ.\nދިރާސާ ކުރުމުގައި އިސްކޮށް ހަރަކާތްތެރިވި އިންޑިއަން އިންސްޓިޓިއުޓް އޮފް މެނޭޖްމަންޓް އިން ބެންގަލޯގެ ސެންޓާ ފޮ ޕަބްލިކް ޕޮލިސީގެ ރިސާޗަރުން ކަމަށް ވާ ޕްރޮފެސާ ހެމާ ސްވާމިނޭތަންއާއި ޕްރޮފެސާ ދީޕަކް މަލްގާން ވަނީ، އުމުރުން 18 އަހަރާއި 65 އަހަރާ ދެމެދު ދެމަފިރިން ދިރިއުޅެމުން ދިޔަ 2.85 މިލިއަން ގޭބިސީއަކުް މައުލޫމާތު އެއްކޮށްފައެވެ.\nޕްރޮފެސާ ސްވާމިނޭތަން ވިދާޅުވީ، ގޭބިސީތަކަކީ އެކަކު އަނެކަކަށް ލިބޭ އާމްދަނީ އެއްކޮށްގެން ދިރިއުޅުމުގެ ހަރަދުތައް ބަލަހައްޓަމުން އަންނަ ތަނެއް ކަމަށާ، ނަމަވެސް، ޖިންސުގެ ފަރަގުތަކެއް އުޅޭ ކަމަށެވެ.\nއެންމެ ފަހުގެ ހޯދުންތަކުން ދައްކާ ގޮތުގައި ކޮންމެ ދެމަފިރިއެއްގެ ޖޯޑުގައި ހިމެނޭ ކޮންމެ މީހަކީވެސް ވަޒީފާ އަދާ ކުރާ މީހެކެވެ. އެންމެ މުއްސަނދި ގައުމުތަކަށް ބެލި ކަމުގައި ވީ ނަމަވެސް، ފިރިންނަށް ވުރެ ގިނައިން، އަނބިންނަށް އާމްދަނީ ލިބޭ ހަމަ އެންމެ ގައުމެއްވެސް ނެތް ކަމަށް ޕްރޮފެސާ މަލްގާން ވަނީ ވިދާޅުވެފައެވެ.\nވަޒީފާއާއި މަސައްކަތުގެ ތާރީހަށް ބެލި ކަމުގައި ވީ ނަމަވެސް، އަންހެނުންނަކީ ފިރިހެނުންނަށް ވުރެ މަދުން އާންމްދަނީ ލިބެމުން އައި ބައެކެވެ. އެއް މަސައްކަތެއް ކުރާ2ޖިންސުގެ2މީހުންގެ އާމްދަނީގައި ފަރަގު ހުރުމުގެ މައްސަލަ، މުޅި ދުނިޔއަށް އާންމެނެވެ. މީގެ އިތުރުން، ކަނޑައެޅިގެން ވަކި އާމްދަނީއެއް ނުލިބޭ ގޭތެރެ ބެލެހެއްޓުމާއި ދަރިން ބެލުމުގެ ބޮޑު ޒިންމާއެއްވެސް ކޮނޑު އަޅައިގެން އުޅެނީ އަންހެނުންނެވެ.\nމަސައްކަތްތެރިންނާ ބެހޭ ބައިނަލްއަގުވާމީ ޖަމިއްޔާ (އައިއެލްއޯ) ބުނާ ގޮތުގައި، 2018 ވަނަ އަހަރު، ދުނިޔޭގެ އެކި ކަންކޮޅުތަކުން އަންހެނުން ވަނީ އާމްދަނީއެއް ނުލިބޭ ގޭދެތެރޭ ބެލެހެއްޓުން ފަދަ މަސައްކަތްތަކުގައި ގިނަ ވަގުތުތަކެއް ހޭދަ ކޮށްފައެވެ. މިފަދަ މަސައްކަތްތަކުގައި އަންހެނުންގެ 76.2 ޕަސެންޓް ހިއްސާ އޮތް ކަމަށް އައިއެލްއޯގެ ރެކޯޑްތަކުން ދައްކައެވެ. މިއީ ފިރިހެނުންނަށް ވުރެ3ގުނަ އިތުރު އަދަދެކެވެ. އޭޝިއާ އަދި ޕެސިފިކް ގައުމުތަކަށް ވަކިން ބަލާނަމަ، މި އަދަދު، 80 ޕަސެންޓަށް އިތުރު ވެއެވެ.\nއިކޮނޮމީ ލައިފްސްޓައިލް ލުއި ހަބަރު\nމީ ދެން ހާދަ ދެރަ ކަމެކޭ. ކޮން ހަމަހަމަ ކަމެއްތަ. އެމީހަކަށް ލިބުނު އެއްޗަކަށް ޝުކުރު ކޮށްގެން ތިބެބަލަ. ބޯ ފަޅައިގެން ދާ ވަރުވޭ. ހަމަ ހަމަ ހަމަ ހަމަ.\nއެއްކަހަލަ މަސައްކަަތެއްކުރާ ފިރިހެނަކާއި އަންހެނެއްގެ މުސާރަ ތަފާތުކަމަށް ތިބުނަނީ ކިހިނެއްތޯ ބަލަންޖެހޭ. އެއް ވަޒީފާއެއް އަދާކުރާނަމަ އެ ވަޒީފާގެ މުސާރަ ލިބޭނެ. މަގާމުގެ މުސާރަ ކަނޑައަޅަނީ ޖިންސަށް ބަލައިގެނެއް ނޫން. އިތުރު ވަގުތު މަސައްކަތް ކުރަންޖެހޭނަމަ އާމްދަނީގެ ފަރަގު ހުތެދާނެ.


Ramsey ge hat-trickaa eku Arsenal in Everton ladhugannavaalaifi – adduLIVE\nރަމްސޭގެ ހެޓްރިކާއެކު އާސެނަލުން އެވަޓަން ލަދުގަންނަވާލައިފި\n0 Feb 04, 2018, 10:41 ލިޔުނީ އަހުމަދު ނަސޫހް\nއިނގިރޭސި ޕްރިމިއާ ލީގުގައި އާސެނަލާއި އެވަޓަން ބައްދަލުކުރި މެޗު ފަސޭހަކަމާއެކު 1-5 އިން އާސެނަލް ކާމިޔާބުކޮށްފިއެވެ.\nބޮރޫޝިޔާ ޑޯޓްމަންޑުން އާސެނަލާ އަލަށް ގުޅުނު އޯބަމަޔަންގެ ފުރަތަމަ މެޗު އަދި މެންޗެސްޓާ ޔުނައިޓެޑުން އާސެނަލްއަށް ބަދަލުވި މިޚިތަރިޔަން އާސެނަލް ދަނޑުގައި ކުޅުނު ފުރަތަމަ މެޗުގައި ދެކުޅުންތެރިންގެ ފަރާތުންވެސް ރަނގަޅު ކުޅުމެއް ފެނިގެން ގޮސްފައިވެއެވެ. އެގޮތުން އޯބަމަޔަންގުގެ ގޯލެއް ފެނިގެން ގޮސްފައިވާއިރު މިޚިތަރިޔާންގެ ތިން އެސިސްޓު ރޭގައި ވަނީ ފެނިގެން ގޮސްފައެވެ.\nމެޗުގެ ފުރަތަމަ ގޯލު6ވަނަ މިނެޓު ރަމްސޭ ޖަހާފައިވަނީ މިޚިތަރިޔާން ދިން ބޯޅައަކުންނެވެ. ދެވަނަ ގޯލު 14 ވަނަ މިނެޓުގައި ކޮސިއެލްނީ ބޮލުން ކާމިޔާބުކޮށްފައިވާއިރު 19 ވަނަ މިނެޓުގައި އާސެނަލްގެ ތިން ވަނަ ލަނޑުވެސް ޖަހާފައިވަނީ އެރޮން ރަމްސޭއެވެ. އަދި ހަތަރު ވަނަ ލަނޑު 37 ވަނަ މިނެޓުގައި ޖަހާފައިވަނީ އާ ފޯވާޑް އޯބަމަޔަންގްއެވެ.\nދެވަނަ ހާފުގައި އެވަޓަންގެ ހަމައެކަނި ލަނޑު ފެނިގެން ގޮސްފައިވާއިރު އެލަނޑު ޖަހާފައިވަނީ 64 ވަނަ މިނެޓުގައި ކަލްވާޓް ލެވިންއެވެ. ނަމަވެސް 74 ވަނަ މިނެޓުގައި ރަމްސޭ ވަނީ އޭނާގެ ހެޓްރިކް ފުރިހަމަކޮށް އާސެނަލްގެ ފަސްވަނަ ލަނޑުވެސް ކާމިޔާބުކޮށްފައެވެ.


އެޓްލާންޓާ އާއި ޔުނައިޓެޑް ބައްދަލުކުރި މެޗުގެ ތެރެއިން: ރޮނާލްޑޯ ގޯލު ޖެހުމަށް ފަހު އުފާ ފާޅު ކުރަނީ\nޔުއެފާ ޗެމްޕިއަންސް ލީގުގައި އެޓްލާންޓާ އާއި މެންޗެސްޓާ ޔުނައިޓެޑް ބައްދަލުކުރި މެޗު ނިމެނިކޮށް ކްރިސްޓިއާނޯ ރޮނާލްޑޯ ޖެހި ގޯލުން ޔުނައިޓެޑް މޮޅުވެއްޖެ އެވެ.\nޔުނައިޓެޑްގެ އޯލްޑް ޓްރެފޯޑް ސްޓޭޑިއަމްގައި ރޭ ކުޅުނު ފޯރިގަދަ މި މެޗުން ޔުނައިޓެޑް މޮޅުވީ 3-2 ގެ ނަތީޖާ އަކުންނެވެ. ޔުނައިޓެޑުން މި މެޗު ކާމިޔާބު ކުރީ ފުރަތަމަ ހާފުގެ ކުރީ ކޮޅުގައި އެޓްލާންޓާއިން ދެ ގޯލު ޖަހާފައި ވަނިކޮށް ފަހަތުން އަރަ އެވެ.\nމެޗު ފެށިގެން ފުރަތަމަ ކޮޅު ޔުނައިޓެޑު ގިނަ ހަމަލާ ތަކެއް އުފައްދަން މަސައްކަތް ކުރި ނަމަވެސް އެކަން ކާމިޔާބު ނުވި އެވެ. އެޓްލާންޓާއިން އޭގެ ފައިދާ ނަގައި ފުރަތަމަ ހާފުގެ 15 ވަނަ މިނެޓުގައި ގޯލު ޖެހީ ޒެޕަކޮސްޓާ ދިން ޕާހަކުން މާރިއޯ ޕަސަލިޗް އެވެ. އެޓްލާންޓާއަށް ލީޑު ފުޅާ ކޮށްދިނީ މެރިހް ޑެމިރާލް އެވެ. މި ގޯލަކީ މަތިމަތިން އައި ކޯނަރެއް ބޮލުން ޖަހައި ގޯލުގެ ތެރެއަށް ފޮނުވާލައިގެން މެރިހް ކާމިޔާބު ކުރި ގޯލެކެވެ. ފުރަތަމަ ހާފު ނިމުނީ 2-0 ގެ ނަތީޖާ އަކުން އެޓްލާންޓާ ކުރީގައި އޮވެގެންނެވެ.\nދެވަނަ ހާފުގައި ޔުނައިޓެޑުން ވަނީ ކުޅުން ރަނގަޅުކޮށް ތިން ގޯލު ޖަހާފަ އެވެ. ދެވަނަ ހާފު ފެށިގެން މާ ގިނައިރެއް ނުވަނީސް ގޯލުގެ ތިރީ ކަނަށް ބޯޅަ ފޮނުވާލައިގެން ޔުނައިޓެޑުގެ ފުރަތަމަ ގޯލު ޖަހައި ދިނީ މާކަސް ރަޝްފޯޑް އެވެ. ޔުނައިޓެޑުން ނަތީޖާ ހަމަހަމަ ކުރީ އެޓްލާންޓާ ޑިފެންޑަރުންގެ ތެރެއިން ފުރޭނިގެން އައި ބޯޅައެއް ގޯލުގެ ތެރެއަށް ފޮނުވާލައިގެން ހެރީ މެގުއާ އެވެ. ޔުނައިޓެޑް މޮޅުކޮށް ދިން ގޯލަކީ ލޫކް ޝޯވް ނަގައިދިން ހުރަހެއް ބޮލުން ޖަހައި ގޯލުގެ ތެރެއަށް ފޮނުވާލައިގެން ކްރިސްޓިއާނޯ ރޮނާލްޑޯ ކާމިޔާބު ކޮށްދިން ގޯލެކެވެ.\nމި ނަތީޖާއާއެކު އެޓްލާންޓާ ގްރޫޕް އެފްގެ ދެ ވަނައަށް ވެއްޓުނު އިރު ޔުނައިޓެޑް ވަނީ ގްރޫޕްގެ އެއްވަނައަށް އަރާފަ އެވެ. އެއް ވަނައިގައި ޔުނައިޓެޑް ހަ ޕޮއިންޓާއެކު އޮތް އިރު ދެވަނައިގައި އެޓްލާންޓާ އޮތީ ހަތަރު ޕޮއިންޓް ލިބުގެންނެވެ.\nޗެމްޕިއަންސް ލީގުގައި ރޭ ކުޅުނު އެހެން މެޗު ތަކަށް ބަލާއިރު، ޑައިނަމޯ އަތުން ބާސެލޯނާ މޮޅުވީ 1-0 ގެ ނަތީޖާ އަކުންނެވެ. ޔަންގް ބޯއީސް އަތުން ވިޔަރެއާލް 4-1 އިން މޮޅުވި އިރު، ޔުވެންޓަސް އިން ޒެނިޓް ބަލިކުރީ 1-0 ގެ ނަތިޖާ އަކުންނެވެ. އަދި މަލްމޯގެ މައްޗަށް ޗެލްސީން 4-0 ގެ ނަތީޖާ އަކުން ކުރި ހޯދި އިރު، ބަޔާން މިއުނިކުން ބެންފިކާ ބަލިކުރީ ވެސް ހަމަ އެ ނަތީޖާ އިންނެވެ. ލިލް އާއި ސެވިޔާ ބައްދަލުކުރި މެޗު އެއްވަރުވީ އެއްވެސް ޓީމަކަށް ގޯލެއް ނުޖެހި އެވެ. އާރުބީ ސަލްޒްބާގުން ވޮލްފްސްބާގް ބަލިކުރީ 3-1 އިންނެވެ.


Falastheenaai Ekkolhah Vote Dhey Gaumuthakah America In Inzaaru Dheefi\nފަލަސްތީނާއި އެއްކޮޅަށް ވޯޓު ދޭ ޤައުމުތަކަށް އެމެރިކާއިން އިންޒާރު ދީފި\n1 އަހަރު,3ހަފްތާ,6ދުވަސް,3ގަޑި, 36 މިނެޓް, 21 ސިކުންތު ކުރިން 3060ފަތޯނާ ފާއިޒް\nޤުދުސް އަކީ، އިޒްރޭލްގެ ވެރިރަށުގެ ގޮތުގައި ބަލައިގަތުމަށް އެމެރިކާއިން ނިންމި ނިންމުމާ ދެކޮޅަށް އދ. ގެ އާންމު މަޖިލީހަށް ހުށަހަޅާފައިވާ ޤަރާރަށް ވޯޓުދޭ ގައުމުތަކަށް އެހީ ދިނުން ހުއްޓާލާނެ ކަމަށް އެމެރިކާގެ ރައީސް ޑޮނަލްޑް ޓްރަމްޕް ވިދާޅުވެއްޖެއެވެ. އަރަބި ޤައުމުތަކުން ހުށަހެޅި މިޤަރާރު، ރާއްޖެއިން ވަނީ ކޯ ސްޕޮންސަރ ކޮށްފައެވެ.\nވައިޓް ހައުސްގައި ދެއްވި ބަސްދީގަތުމެއްގައި އެމެރިކާގެ ރައީސް ޓްރަމްޕް ވިދާޅުވީ، އދ. ގެ އާންމު މަޖިލީހުގައި ނަގާ ވޯޓުގެ ކަންކަން އެމެރިކާއިން ވަރަށް ގާތުން ބަލަމުން އަންނަ ކަމަށެވެ. އެހީ ދިނުން ހުއްޓާލުމާއި ގުޅޭގޮތުން ޓްރަމްޕް ވިދާޅުވީ، އެކި ޤައުމުތަކަށް ބިލިއަން ޑޮލަރުގެ އެހީތެރިކަން އެމެރިކާއިން ފޯރުކޮށްދެމުން އަންނަ ކަމަށާއި، އެ އެހީތައް ހުއްޓާލުމުން، އެމެރިކާއަށް އެތައް ބިލިއަން ޑޮލަރެއް ސަލާމާތް ކުރެވޭނެ ކަމަށެވެ. ޓްރަމްޕްގެ އިތުރުން، އެމެރިކާއިން އ.ދ އަށް ކަނޑައަޅާފައި ހުންނަ ސަފީރު ނިކީ ހޭލީވެސް ވަނީ މިފަދަ އިންޒާރެއް ފަލަސްތީނާއި އެއްކޮޅަށް ވޯޓު ދޭ ޤައުމުތަކަށް ދީފައެވެ.\nއަދި އެ ގަރާރުގައި ވޯޓުދޭ ގައުމުތަކުގެ ނަންތައްވެސް ނޯޓުކުރާނެ ކަމަށް ނިކީ ވިދާޅުވި. ނިކީ ވިދާޅުވީ އެމެރިކާގެ އެހީތެރިކަން ހޯދާ ޤައުމުތަކުން އެމެރިކާއާއި ދެކޮޅަށް ނިކުތުމަކީ ބަލައިގަންނާނެ ކަމެއް ނޫން ކަމަށެވެ. އަދި ޤުދުސް އަކީ އިޒްރޭލްގެ ވެރި ރަށުގެ ގޮތުގައި ބަލައިގަތުމަށް ނިންމީ އެކަމަށް އެމެރިކާގެ ރައްޔިތުން ބޭނުންވެފައި ތިބުމުން ކަމަށްވެސް ނިކީ ވިދާޅުވިއެވެ. އދގެ ޤައުމުތަކަށް އާއްމު މަޖިލީހުގެ ވޯޓުގެ ކުރިން އިންޒާރު ދިނުމާއި ގުޅިގެން ފަލަސްތީނުގެ ފޮރިން މިނިސްޓަރ ރިޔާދު އަލް މާލިކީ ވަނީ ކަންބޮޑުވުން ފާޅު ކުރައްވާފައެވެ.\nއދ. ގެ ސަލާމަތީ މަޖިލީހުގައި ޤުދުސްގެ މައްސަލައާއި ގުޅިގެން ހޯމަ ދުވަހު ނެގި ވޯޓެއްގައި އެމެރިކާގެ ނިންމުމާއި ދެކޮޅަށް 14 ޤައުމަކުން ވޯޓު ދީފައިވެއެވެ. އެ ވޯޓުގައި ޓްރަމްޕާ އެކޮޅަށް ލިބިފައިވަނީ އެންމެ ވޯޓެކެވެ. ހޯމަ ދުވަހު މިސްރުން ސްޕޮންސަރ ކޮށްގެން ހުށަހެޅި ޤަރާރުގައި ބުނެފައިވަނީ އެއްވެސް ޤައުމެއްގެ އެމްބަސީ ޤުދުސްގައި ޤާއިމް ކޮށްގެން ނުވާނެ ކަމަށެވެ.\nއެހެންނަމަވެސް އެމެރިކާއިން ވަނީ އެޤަރާރު ވީޓޯ ކޮށްފައެވެ. އދގެ އުސޫލުތައް އޮންނަ ގޮތުން ސަލާމަތީ މަޖިލީހުގެ ދާއިމީ މެމްބަރުންނަށް ކޮންމެ ޤަރާރެއްވެސް ވީޓޯ ކޮށްލެވޭނެއެވެ. ސަލާމަތީ މަޖިލީހުގެ ދާއިމީ މެމްބަރުންނަކީ، އެމެރިކާ، އިނގެރޭސިވިލާތް، ޗައިނާ، ރަޝިޔާ އަދި ފްރާންސްއެވެ. ގުދުސް އަކީ އިސްރާއީލުގެ ވެރިރަށުގެ ގޮތުގައި ބަލައިގަތުމަށް އެމެރިކާއިން ނިންމުމާއި ގުޅިގެން އެކަމާ ދެކޮޅަށް ބޮޑެތި މުޒާހަރާތައް ފަލަސްތީނު ރައްޔިތުން ދަނީ ކުރަމުންނެވެ. އދގެ އާއްމު މަޖިލީހުގައި ޤުދުސްގެ މައްސަލައާއި ގުޅިގެން ނަގާ ވޯޓުގައި 193 ޤައުމަކަށް ވޯޓު ދެވޭނެއެވެ.\nމި ވޯޓު އެމެރިކާއާއި ދެކޮޅަށް ފާސްވާނެ ކަމަށް މަސްރަހު ދިރާސާ ކުރާ ފަރާތްތަކުން ބުނޭ. އެމެރިކާއާއި ދެކޮޅަށް ޤަރާރު ފާސްވި ނަމަވެސް އެއީ އަމަލު ކުރަން ޖެހޭ ޤާނޫނަކަށް ނުވާނެއެވެ.\nފަލަސްތީނު އެމެރިކާ ޤުދުސް އދ


DETAILS - Shareeaiy nimendhen Yaameen hahyarukuran amuru kohfi\nކުރީގެ ރައީސް އަބްދުﷲ ޔާމީން އަބްދުލްގައްޔޫމްގެ މައްޗަށް އުފުލާފައިވާ މަނީލޯންޑްރިންގެ ޝަރީއަތް ނިމެންދެން އެމަނިކުފާނު ހައްޔަރުކޮށްފައި ބެހެއްޓުމަށް ކްރިމިނަލް ކޯޓުން މިއަދު ކުރި އަމުރާ އެއްގޮތަށް އެމަނިކުފާނު ހައްޔަރުކޮށް މާފުށީ ޖަލަށް ގެންގޮސްފި އެވެ. ޔާމީން ޝަރީއަތް ނިމެންދެން ބަންދުކޮށްފައި ބެހެއްޓުމަށް ކްރިމިނަލް ކޯޓުން މިއަދު އަމުރު ކުރީ، ޝަރީއަތަށް ހުށަހެޅިފައިވާ މައްސަލައިގެ ހެކިންނަށް ރައީސް ޔާމީން ނުފޫޒު ފޯރުވަފާނެ ކަމަށް ގަބޫލު ކުރެވޭތީ ޕްރޮސިކިއުޓާ ޖެނަރަލް، ޕީޖީއިން އެގޮތަށް އެދިގެންނެވެ.\nޕީޖީއިން ހޯދަން އެދުނު އަމުރާ މެދު ގޮތެއް ނިންމުމަށް އަބްދުﷲ ޔާމީން ވެސް މިއަދު ކުރިމިނަލް ކޯޓްގެ ޝަރީއަތުގެ މަޖިލީހަށް ހާޒިރުކުރި އެވެ. އެ މަޖިލީހުގައި ޕީޖީއިން ވަނީ ހެއްކެއްގެ ހެކިބަސް ބަދަލު ކުރަން ރައީސް ޔާމީން ފައިސާ ހުށަހެޅި ކަމަށް ހެކި ލިބޭ ލިޔުމެއް ވެސް ޝަރީއަތުގެ މަޖިލީހަށް ހުށަހަޅައިފަ އެވެ. އެ އަމުރާ މެދު ގޮތެއް ނިންމުމުގެ ޝަރީއަތް ފެށީ މިއަދު މެންދުރު 1:30 ގަ އެވެ.\nކްރިމިނަލް ކޯޓުން އަމުރުކުރީ ރިމާންޑް ޖަލެއްގައި އެމަނިކުފާނު ބަންދުކުރުމަށެވެ. އެމަނިކުފާނު ހައްޔަރުކޮށްފައި ބަހައްޓަން ގެންދިޔައީ މާފުށީ ޖަލަށެވެ. ރައީސް ޔާމީން ހައްޔަރު ކުރުމުގެ އަމުރު ނެރުއްވީ ކުރިމިނަލް ކޯޓުގެ އިސް ގާޒީ އަހުމަދު ހައިލަމެވެ.\nޕީޖީގެ ފަރާތުން ވަނީ ރައީސް ޔާމީން މައްސަލައިގައި ހިމެނޭ ހެކިންނަށް ނުފޫޒު ފޯރުވައި އެމީހުންގެ ބަޔާންތައް ބަދަލުކުރުމަށް ރިޝްވަތުގެ ގޮތުގައި ގިނަ ފައިސާތަކެއް ހުށަހަޅާފައިވާކަން އެނގޭ ލިޔުމެއް ޝަރީއަތަށް ހުށަހަޅާފަ އެވެ. އަދި ފައިނޭންޝަލް އިންޓެލިޖެންސް ޔުނިޓް، އެފްއައިޔޫއިން ފުލުހުންނަށް ހުށަހެޅި އެސްޓީއާރްއާ ގުޅިގެން ވެސް ނުފޫޒު ފޯރުވައި އެ މައްސަލަ ކުރިއަށް ނުގެންގޮސް ބޭއްވުމަށް ރައީސް ޔާމީން މަސައްކަތް ކުރެއްވި ކަން އެނގޭނެ ސިއްރު ލިޔުމެއް ވެސް ޕީޖީއިން ހުށަހަޅާފައިވެ އެވެ.\nހެކިންނަކީ ކޮބައިކަން ނުވެސް އެނގޭ: ޔާމީން\nޕީޖީގެ ފަރާތުން އެކަން ފާހަގަ ކުރުމުން ދިފާއުގައި ރައީސް ޔާމީން ވާހަކަފުޅު ދެއްކެވި އެވެ. ޝަރީއަތުގެ މަޖިލީހުގައި ކޮޅަށް ތެދުވެވަޑައިގެން ރައީސް ޔާމީން ވިދާޅުވީ އެ މައްސަލައަކީ މަނީލޯންޑާކުރުމުގެ މައްސަލައަކަށްވާއިރު ހެކީގެ ގޮތުގައި ހުންނާނީ ބޭންކް ސްޓޭޓްމެންޓްތައް ކަމަށެވެ. އެ ސްޓޭޓްމެންޓްތަކަކީ ކޮމްޕިއުޓާ ޖެނަރޭޓެޑް އެއްޗެއްސަށްވާއިރު އެ ބަދަލު ކުރެވޭނެ ގޮތެއް ނޯންނާނެ ކަމަށެވެ.\nއެ މައްސަލާގައި ދެން އިތުރު ހެކިންނެއް ހުށަހަޅާފައިވާކަން ނޭނގޭ ކަމަށާއި އެއީ ކޮން ބައެއްކަން ވެސް ނޭނގޭ ކަމަށް ރައީސް ޔާމީން ވިދާޅުވި އެވެ. އެމަނިކުފާނުގެ ވަކީލް އަބްދުﷲ ޝިފާޒު ވެސް ވިދާޅުވީ ހެކިންނަށް ނުފޫޒު ފޯރުވޭނެ ގޮތެއް ނެތް ކަމަށެވެ. އެ މައްސަލައަކީ ލިޔުންތަކެއްގެ މައްޗަށް ހުށަހަޅާފައިވާ ދައުވާއެއް ކަމަށެވެ.\nއެކަމަށް ރައްދު ދެއްވައި ޕީޖީގެ ވަކީލް އައިޝަތު މުހައްމަދު ވިދާޅުވީ ޖިނާއީ އިޖުރާއަތުގެ ގާނޫނުގައިވާ ގޮތުން ޕީޖީއިން ދައުވާ އުފުލައި ފޯމްގައި ހެކީގެ ހުރިހާ މައުލޫމާތެއް ސާފުކޮށް ބަޔާން ކުރާ ކަމަށެވެ. އަދި އެ ފޯމާއި ލިޔުންތައް ވެސް މިހާރު ރައީސް ޔާމީންއާ ހަވާލުކޮށްފައިވާއިރު ހެކިންނަކީ ކޮބައިކަން ނޭނގޭ ކަމަށް ވިދާޅުވުމަކީ ގާނޫނީ ގޮތުން ހަމަޖެހޭ ވާހަކައެއް ނޫން ކަމަށް ވެސް އައިޝަތު ވިދާޅުވި އެވެ.\nވަކީލް އައިޝަތު އިތުރަށް ވިދާޅުވީ މިހާރު ދައުވާ އުފުލިފައިވަނީ އެެއް މިލިއަން ޑޮލަރުގެ މައްސަލާގެ ކަމުގައިވީ ނަމަވެސް އެމްއެމްޕީއާރްސީގެ ހިޔާނާތާ ގުޅޭ ތަހުގީގު މިހާރު ވެސް ކުރިއަށްދާ ކަމަށެވެ. އަދި އެ ތަހުގީގުން ލިބޭ ބައެއް ހެކިތަކަކީ މި މައްސަލާގައި ވެސް ބޭނުން ކުރެވިދާނެ ހެކިތަކެއް ކަމަށެވެ. އެހެންވެ، އެ ހެކިތަކަށް ރައީސް ޔާމީން ނުފޫޒު ފޯރުވަދާނެ ކަމަށެވެ.\nރައީސް ޔާމީން ވިދާޅުވީ އެމަނިކުފާނު އެކައުންޓަށް އެސްއޯއެފްއިން އެއް މިލިއަން ޑޮލަރުގެ ޗެކެއް ޖަމާކުރި އެމަނިކުފާނަށް އެނގިގެން ނޫން ކަމަށެވެ. އެ ޗެކް ޖަމާވެފައިވާކަން އެނގުމުން އެންޓި ކޮރަޕްޝަން ކޮމިޝަން، އޭސީސީގެ ތަހުގީގަށް އެއްބާރުލުން ދެއްވި ކަމަށާއި ނަމަވެސް އެ ކޮމިޝަނުން މިހާތަނަށް ވެސް އެއީ ދައުލަތަށް ލިބެންޖެހޭ ފައިސާއެއް ކަމަށް ކަނޑައަޅާފައިނުވާ ކަމަށެވެ.\n"އެސްއޯއެފްގެ ފައިސާއަކީ ދައުލަތަށް ވަންނަންޖެހޭ ފައިސާއެއް ނޫން، ދައުލަތަށް ވަންނަން ޖެހެނީ އެމްއެމްޕީއާރްސީގެ ފައިސާ، އެހެންވެ އެސްއޯއެފްގެ ފައިސާތަކެއް އަޅުގަނޑުގެ އެކައުންޓަށް ވަނުމަކީ މައްސަލައެއް ނޫން،" ޔާމީން ވިދާޅުވި އެވެ.\nރައީސް ޔާމީން ވިދާޅުވީ އެ ފައިސާއަކީ ކޮރަޕްޝަންގެ ފައިސާ ކަމަށް މިހާތަނަށް ކަނޑައަޅާފައިނުވީ ނަމަވެސް އޭސީސީގެ އެދުމުގެ މަތިން އެ ފައިސާ ބަހައްޓާފައިވާނެ ކަމަށެވެ. އަދިވެސް އެ ފައިސާ ހުންނާނީ ހަމަ އެ ބޭންކްގެ އެކައުންޓެެއްގަ ކަމަށެވެ. އެކްސްކްރޫ އެކައުންޓެއްގައި ފައިސާ ބެހެއްޓީ އެއީ ދައުލަތަށް ލިބެންޖެހޭ ފައިސާއެއް ކަމަށް ކަނޑައެޅިއްޖެ ހާލަތެއްގައި ވެސް އަނބުރާ އެ ފައިސާ ނެގޭނެ ގޮތް ހެދުމަށް ކަމަށް އެމަނިކުފާނު ފާހަގަ ކުރެއްވި އެވެ.\nވަރަށް އާދައިގެ ގޮތަކަށް މިއަދު ހެދުން ތުރުކުރައްވައިގެން ހުންނެވި ރައީސް ޔާމީން ވިދާޅުވީ އެ ފައިސާ ލޯންޑާކުރުމަށް ކުރުމަށް އެއްވެސް ކަމެއް ކުރައްވާފައިނުވާނެ ކަމަށެވެ. އަދި އެމަނިކުފާނަކީ ރިޝްވަތު ދީގެން އެއްވެސް ކަމެއް ކުރައްވާނެ ބޭފުޅެއް ނޫން ކަމަށް ވެސް ވިދާޅުވި އެވެ.\n"އަޅުގަނޑު ނުޖެހޭ ކަމެއް ފޮރުވާކަށް، އަދި އެ ފައިސާ އަޅުގަނޑަށް ދައުލަތަށް ނުދެވެންވީ ސަބަބެއް ވެސް ނެތް، އެ ފައިސާ އެ އެކައުންޓަށް ވަތްއިރު ވެސް އެ އެކައުންޓްގައި އެއަށްވުރެ ގިނަ ފައިސާ ހުންނާނެ، އެހެންވެ އެ ނުދެވިގެން އުޅޭކަށް ނުޖެހޭ،" ރައީސް ޔާމީން ވިދާޅުވި އެވެ.\nއެސްއޯއެފްގެ ފައިސާއަކީ ކުށެއްގެ ފައިސާއެއް ނޫން: ވަކީލް\nރައީސް ޔާމީންގެ ވަކީލުން ވެސް ވަރަށް ބޮޑަށް ވަނީ އެސްއޯއެފްގެ ފައިސާއަކީ ކުށަކުން ހޯދާފައިވާ ފައިސާ ނޫންކަން ފާހަގަކުރައްވާފަ އެވެ. ކުށަކުން ހޯދާފައިވާ ފައިސާއެއް ކަމަށް ބުނެ ނުދެވޭއިރު މަނީ ލޯންޑާކުރުމުގެ ދައުވާ އުފުލިގެން ނުވާނެ ކަމަށް އެމަނިކުފާނުގެ ވަކީލެއް ކަމަށްވާ އާދަމް އާސިފް ވިދާޅުވި އެވެ.\nއެކަމަށް ރައްދު ދެއްވަމުން ޕީޖީގެ ވަކީލް އައިޝަތު މުހައްމަދު ވިދާޅުވީ އެސްއޯއެފްގެ ފައިސާއަކީ ކުށެއްގެ ނަތީޖާއަށް ވެދާނެ ކަމަށް އޭސީސީއިން އެމަނިކުފާނަށް އަންގާފައިވާ ކަމަށެވެ. އެ ފައިސާ ބޭނުންކޮށްފައިވަނީ އެކަން އެމަނިކުފާނަށް އަންގާފައިވަނިކޮށް ކަމަށެވެ.\nއެކަން ސާބިތުކުރުމަށް އޭސީސީގެ ރައީސް ހަސަން ލުތުފީ އާއި ނައިބު ރައީސް މުއައްވިޒު ރަޝީދުގެ ބަޔާނެއް ހެކީގެ ގޮތުގައި ޕީޖީއިން ހުށަހަޅާފައިވެ އެވެ. އެ ބަޔާނުގައިވާ ގޮތުން މުއައްވިޒު ވަނީ ރައީސް ޔާމީންއާ ބައްދަލު ކުރައްވައި އަނގަބަހުން އެހެން ވިދާޅުވެފަ އެވެ.\nނަމަވެސް، ރައީސް ޔާމީން ވަނީ އެއީ އެ ބޭފުޅުން މިހާރު ދައްކަވާ ވާހަކައެއް ކަމަށް ވިދާޅުވެ އެކަމާ އިންކާރު ކުރައްވާފަ އެވެ. އެ ބޭފުޅުން ވަޑައިގެންނެވީ އެކަމާ ގުޅޭ ގޮތުން ވާހަކަ ދެއްކުމަށް ކަމަށާއި އެއްވެސް އެންގުމެއް އަންގާފައިނެތް ކަމަށް ވިދާޅުވި އެވެ. ރައީސް ޔާމީން ވިދާޅުވީ އެ ފައިސާއަކީ ދައުލަތުގެ ފައިސާ ކަމަށް އޭސީސީ ބުނެފައިނުވާ ކަމަށެވެ. ދައުވާ އުފުލަން ޖެހޭނީ އެ ފައިސާއަކީ ދައުލަތުގެ ފައިސާ ކަމަށް ކަނޑައެޅުމުން ވެސް އެ އަނބުރާ ދިނުމަށް ދެކޮޅު ހަދައިފިކަމުގައިވާނަމަ ކަމަށް ވިދާޅުވި އެވެ.\nރައީސް ޔާމީން ވަނީ އެ މައްސަލާގައި ތަހުގީގު ނިންމައި މިހާ ދުވަސް ވަންދެން ދައުވާނުކޮށް ބޭއްވި ސަބަބާމެދު ވެސް ސުވާލު އުފައްދަވާފަ އެވެ. އެކަމަށް ރައްދު ދެއްވައި ޕީޖީގެ ވަކީލް ވިދާޅުވީ، ރައީސް ޔާމީން ވެރިކަމުގައި ހުންނެވި ތަހުގީގީ އިދާރާތަކާއި އެތަނުގެ ވެރިންނަށް އެކި ނުފޫޒު ފޯރުވައިގެން އެ މައްސަލަ ހުއްޓުވާފައިވާ ކަމަށެވެ.\nރައީސް ޔާމީން ވަނީ އެމަނިކުފާނުގެ ބުރަކަށީގައި ރިއްސާ ކަމަށާއި ގަވައިދުން އެކަމަށް ފަރުވާ ކުރައްވަމުންދާކަން ވެސް ފާހަގަކުރައްވާފަ އެވެ. އެހެންވެ ބަންދުކުރާއިރު އެކަމަށް ރިޔާއަތްކޮށްދިނުމަށް ވެސް އެދިވަޑައިގަތެވެ. ނަމަވެސް ގާޒީ ހައިލަމް އެއިން އެއްވެސް ކަމަކަށް ރިއާޔަތް ކުރުމެއް ނެތި އެމަނިކުފާނު ޝަރީއަތް ނިމެންދެން ބަންދުކުރުމަށް އަމުރު ނެރުއްވި އެވެ.\nޔާމީންގެ އެކައުންޓް ފްރީޒްކުރަން ސުޕްރީމް ކޯޓުގައި އެދިއްޖެ


Gadha hatharehge vaadhaverikan inthihaagai | Mihaaru\nއީގަލްސްގެ ނާއްޓޭ (ކ) ވިކްޓަރީގެ އީސަ ކައިރިން ބޯޅަ ހިފައިގެންދަނީ.-- ފޮޓޯ: ނިޝާން އަލީ/ މިހާރު\n02 ޖުލައި 2017 - 08:522comments\nއެއް ވަނަ ޑިވިޝަނުގެ ފޯމެޓަށް މި ފަހަރު އެފްއޭއެމުން ގެނައި ބަދަލާ އެކު ރާއްޖޭގެ އެންމެ މަތީ ފަންތީގެ ލީގު ކަމަށްވާ ޕްރިމިއާ ލީގުން ފުރުސަތު ލިބޭނީ ފުރަތަމަ ޑިވިޝަނުގެ އަށް ޓީމުގެ މެދުގައި ކުޅޭ މާލޭ ލީގުގެ ގަދަ ހަތަރު ޓީމަކަށެވެ. ދެ ބުރަކަށް ކުޅޭ މާލޭ ލީގުގެ ފަހު ހަތަރު މެޗަށް ޓީމުތަކުން ތައްޔާރުވަމުން އަންނައިރު، އަދި އެއްވެސް ޓީމަކަށް ގަދަ ހަތަރެއް މުޅިން ޔަގީންނުވެ އެވެ. ސީޒަން ސަލާމަތްކުރުމަށް ގަދަ ހަތަރެއް ކަށަވަރުކުރުމަކީ ކޮންމެ ޓީމަކަށް ވެސް އެންމެ މުހިއްމު އަމާޒެވެ.\nލީގުގައި މި ވަގުތު ހުރިހާ ޓީމެއް ވެސް 10 މެޗު ކުޅެފައިވާއިރު މާޒިޔާ އެއް ވަނައިގައި އޮތީ 24 ޕޮއިންޓާ އެކު އެވެ. ދެ ވަނައިގައި 21 ޕޮއިންޓާ އެކު އޮތީ ނިއު ރޭޑިއަންޓެވެ. ތިން ވަނައިގައި އޮތީ 18 ޕޮއިންޓް ހޯދާފައިވާ ގްރީން ސްޓްރީޓްސް އެވެ. ހަތަރު ވަނައިގައި އީގަލްސް އޮތީ 17 ޕޮއިންޓާ އެކު އެވެ. ފަސް ވަނައިގައި އޮތް ވިކްޓަރީ އަށް 15 ޕޮއިންޓް ލިބިފައިވާއިރު، ޓީސީ ހަ ވަނައިގައި އޮތީ 14 ޕޮއިންޓް ހޯދައިގެންނެވެ.\nލީގުގެ ހަތް ވަނައިގައި ތިން ޕޮއިންޓާ އެކު އޮތް ޔުނައިޓެޑް ވިކްޓަރީ އާއި މެޗަކުން މޮޅެއް ނުލިބި ދެ ޕޮއިންޓާ އެކު އެންމެ ފުލުގައި އޮތް ވެލެންސިއާ އަށް ވަނީ ގަދަ ހަތަރެއްގެ ދޮރު ބަންދުވެފަ އެވެ.\nލީގުގެ ގަދަ ހަތަރެއް އެންމެ ބޮޑަށް ޔަގީންވެފައިވާ ޓީމަކީ މާޒިޔާ އެވެ. އެ ޓީމަށް ކުރިއަށް އޮތް ހަތަރު މެޗުން ގަދަ ހަތަރެއް ޔަގީންކުރަން ބޭނުންވަނީ އެންމެ ތިން ޕޮއިންޓެވެ. އެއީ ކުރިއަށް އެ ޓީމަށް ހުރި މެޗުތަކަށް ބަލާއިރު، ގަދަ ހަތަރެއްގެ ތެރޭގައި މި ވަގުުތު އޮތް ދެ ޓީމާ ދެކޮޅަށް ކުޅެން ޖެހޭތީ އެވެ. އެހެން ނަމަވެސް އެހެން މެޗުތަކުގެ ނަތީޖާތައް ނުކުންނަ ގޮތަކުން އެ އަދަދަށް ޕޮއިންޓް ނުހޯދައި ވެސް މާޒިޔާ އަށް ގަދަ ހަތަރެއް ޔަގީންވުމުގެ ފުރުސަތު އެބައޮތެވެ.\nމާޒިޔާއާ ހަވާލުވި ފުރަތަމަ ބިދޭސީ ކޯޗުކަމަށްވާ މެސެޑޯނިއާގެ މަރްޔާން ސެކުލޮސްކީގެ ކޯޗުކަމުގައި އެ ޓީމުން މާލޭ ލީގުގެ ފުރަތަމަ ބުރު ނިންމާލީ މެޗަކުން ބަލިނުވެ އެވެ. އެހެން ނަމަވެސް އެންމެ ފަހުން ކުޅުނު ޔުނައިޓެޑް ވިކްޓަރީ އަތުން މޮޅުވުމުގެ ކުރިން އެ ޓީމު ކުޅުނު ދެ މެޗުން ވަނީ ވިކްޓަރީ އާއި އީގަލްސް އަތުން ބަލިވެފަ އެވެ. އެހެން ނަމަވެސް ޔުނައިޓެޑް ވިކްޓަރީ އަތުން ހޯދި މޮޅާ އެކު މާޒިޔާ އަލުން ވަނީ ފޯމަކަށް އެޅިފަ އެވެ.\nމާޒިޔާ އަށް ކުރިއަށް ހުރި މެޗުތައް: ޓިސީ (3 ޖުލައި)، ވެލެންސިއާ (9 ޖުލައި)، ގްރީން ސްޓްރީޓްސް (13 ޖުލައި) އަދި ނިއު ރޭޑިއަންޓް (19 ޖުލައި)\nޓީސީ އަތުން މޮޅުވި މެޗަށް ފަހު ނިއު އިން އެ ޓީމުގެ ކޯޗުކަމުން ބެނާޑޯ ޓަވަރޭސް ވަކިކޮށް ވަނީ ސްޕެއިނުގެ ދެ ވަނަ ޑިވިޝަނާއި އިންޑިއާ ލީގުގައި މަސައްކަތްކޮށްފައިވާ ސްޕެއިނުގެ އޮސްކާ ބްރުޒޮން ހަމަޖައްސައިފަ އެވެ.\nޓަވަރޭސް ވަކިކުރިއިރު، ނިއު ވަނީ މިހާތަނަށް ކުޅުނު 10 މެޗުގެ ތެރެއިން ހަތް މެޗުން މޮޅުވެފަ އެވެ. އަދި ތިން މެޗުން ވަނީ ބަލިވެފަ އެވެ. ނިއު އިން ވަނީ އިބްރާހިމް ފަޒީލް (އޮއްޕޮ) އާއި އަލީ އަޝްފާގު (ދަގަނޑޭ) އެ ޓީމަށް ގެނެސްފަ އެވެ. މި ދެ ކުޅުންތެރިންނަށް ކުޅެވޭނީ މި މަހު 14 ގައި ހުޅުވޭ ޓްރާންސްފާ މާކެޓަށް ފަހު އެވެ. އޭގެ ފަހުން މާލޭ ލީގުގައި ނިއު އިން ކުޅޭނީ އެންމެ މެޗެކެވެ. އެއީ މާޒިޔާއާ ދެކޮޅަށް ކުޅޭ މެޗު އެކަންޏެވެ.\nނިއުގެ ގަލާޑޯ (ވ) ކައިރިން ޓީސީގެ އައިހަމް ބޯޅަ ފޮނުވާލަނީ.-- ފޮޓޯ: ނިޝާން އަލީ/ މިހާރު\nލީގުގައި ކުރިއަށް ނިއު އަށް ހުރި ހަތަރު މެޗުގެ ތެރެއިން ލީގުގެ ގަދަ ހަތަރެއް ޔަގީންކުރަން އެ ޓީމަށް ބޭނުންވަނީ ފަސް ޕޮއިންޓެވެ. އެހެން ނަމަވެސް އެ އަދަދަށް ޕޮއިންޓް ނުހޯދައި ވެސް އެހެން މެޗުތަކުގެ ނަތީޖާ ނުކުންނަ ގޮތަކުން ނިއު އަށް ގަދަ ހަތަރެއް ޔަގީންވުމުގެ ފުރުސަތު އެބައޮތެވެ. ކުރިއަށް އޮތް ހަތަރު މެޗުގެ ތެރެއިން ދެ މެޗުގައި ނިއު ނުކުންނާނީ މި ވަގުތު ގަދަ ހަތަރެއްގައި އޮތް ދެ ޓީމާ ދެކޮޅަށެވެ.\nނިއު އަށް ކުރިއަށް ހުރި މެޗުތައް: ޔުނައިޓެޑް ވިކްޓަރީ (ޖުލައި 4)، ވިކްޓަރީ (8 ޖުލައި)، އީގަލްސް (13 ޖުލައި) އަދި މާޒިޔާ (ޖުލައި 19)\nސޮބާހު މުހައްމަދު (ސޮބާ)ގެ އިރުޝާދުގެ ދަށުން މުޅިން އަލަށް ފުރަތަމަ ޑިވިޝަންގައި ވާދަކުރަމުން އަންނަ ގްރީން ސްޓްރީޓްސް އިން މި ވަގުތު ލީގުގެ ތިން ވަނަ މަގާމުގައި އޮތްއިރު އެ ޓީމުން މިހާތަނަށް ވަނީ ތަފާތު ނަތީޖާތަކެއް ނެރެފަ އެވެ. މިހާތަނަށް ކުޅުނު 10 މެޗުގެ ތެރެއިން އެ ޓީމު ވަނީ ފަސް މެޗުން މޮޅުވެފަ އެވެ. ތިން މެޗުން އެއްވަރުވިއިރު ބަލިވީ އެންމެ ދެ މެޗުންނެވެ. އެއީ ފުރަތަމަ ބުރުގައި މާޒިޔާ އާއި ނިއު އަތުންނެވެ.\nގްރީން ސްޓްރީޓްސް އިން ނެރެފައިވާ ރަނގަޅު ނަތީޖާތަކަށް ބަލާއިރު ލީގުގެ ދެ ވަނަ ބުރުގައި ނިއު އަތުން 3-0 އިން ހޯދި މޮޅާއި ފުރަތަމަ ބުރުގައި އީގަލްސް އަތުން 2-0 އަދި ޓީސީ އަތުން 3-1 އިން ހޯދި ކާމިޔާބީ ފާހަގަކޮށްލެވެ އެވެ.\nލީގުގައި ބާކީ ގްރީން ސްޓްރީޓްސް އަށް އޮތް ހަތަރު މެޗުގެ ތެރެއިން ދެ މެޗުގައި އެ ޓީމު ނުކުންނާނީ މި ވަގުތު ގަދަ ހަތަރެއްގައި އޮތް ޓީމުތަކާ ދެކޮޅަށެވެ. އެ ޓީމަށް ގަދަ ހަތަރެއްގެ ތެރެއަށް ވަނުމަށް އެންމެ ވާދަވެރިވާނެ ދެ މެޗަކީ އީގަލްސް އާއި ވިކްޓަރީ މެޗެވެ. އެއީ މި ދެ ޓީމަކީ ގަދަ ހަތަރެއްގެ ފަހު ދެ ޖާގައަށް ގްރީން ސްޓްރީޓްސްއާ އެންމެ ވާދަކުރާނެ ދެ ޓީމު ކަމަށްވުމުންނެވެ. ގްރީން ސްޓްރީޓްސް ގަދަ ހަތަރެއްގައި ނިންމާލުން މި ދެ މެޗުގެ ނަތީޖާއަށް ވަރަށް ބޮޑަށް ބަރޯސާވާނެ ކަމަށް ބެލެވެ އެވެ.\nގްރީން ސްޓްރީޓްސްގެ ކުރިއަށް ހުރި މެޗުތައް: ވިކްޓަރީ (ޖުލައި 4)، ޔުނައިޓެޑް ވިކްޓަރީ (8 ޖުލައި)، މާޒިޔާ (13 ޖުލައި) އަދި އީގަލްސް (19 ޖުލައި)\nއީގަލްސްގެ ކޯޗު އިހުސާން އަބްދުލް ގަނީ (ސާންތީ) މާލޭ ލީގު ފުރަތަމަ މެޗުން ފެށިގެން ބުނަމުން އައި އެއް ވާހަކަ އަކީ އެ ޓީމުގެ އެއް ޓާގެޓަކީ ގަދަ ހަތަރެއްގައި "އެލިލައިގެން" އޮންނަން ޖެހިއްޖެނަމަ އެ ފުރުސަތު ވެސް ބޭނުންހިފުން ކަމަށެވެ. އެއީ މިދިޔަ އަހަރުގެ ޕްރެޒިޑެންޓްސް ކަޕްގެ ކާމިޔާބީގެ ފިޔަވަޅު މަތީގައި މިއަހަރު ކުރިއަށް ދެވެން އޮތީ މާލޭ ލީގުގެ ގަދަ ހަތަރެއް ތެރޭގައި ހިމެނިގެން ޕްރިމިއާ ލީގަށް ކޮލިފައިވެގެން ކަމަށްވާތީ އެވެ.\nއީގަލްސްގެ އައިސަމް (ވ) ކައިރިން މާޒިޔާގެ އަސަދުﷲ ބޯޅަ ހިފައިގެންދާން މަސައްކަތްކުރަނީ.-- ފޮޓޯ: ނިޝާން އަލީ/ މިހާރު\nލީގުގެ ފުރަތަމަ ބުރުގެ ކުރީކޮޅުގައި އީގަލްސް އަށް އެކި މައްސަލަތައް ދިމާވި ނަމަވެސް ފުރަތަމަ ބުރުގައި ނިއު އަތުން 1-0 އިން ހޯދި މޮޅާ އެކު އެ ޓީމުން އިތުބާރު ބޮޑުކުރި އެވެ. އަދި މެޗަކަށް ފަހު މެޗެއް ރަނގަޅު ކުރަމުން އައިސް ދެ ވަނަ ބުރުގައި މާޒިޔާ އަތުން 4-0 އިން ހޯދި ބޮޑު މޮޅާ އެކު ހިތްވަރު ހޯދައި އެ ޓީމު މި ވަގުތު އޮތީ ގަދަ ހަތަރެއްގެ ތެރޭގަ އެވެ.\nލީގުގައި އީގަލްސް އަށް ކުރިއަށް އޮތް ހަތަރު މެޗަށް ބަލާއިރު އީގަލްސް އަށް އެންމެ މުހިއްމުވާނެ ކަމަށް ބެލެވޭ ދެ މެޗަކީ ގްރީން ސްޓްރީޓްސް އާއި ޓީސީއާ ދެކޮޅަށް ކުޅޭ ދެމެޗެވެ. އެއީ މި ދެ ޓީމަކީ ގަދަ ހަތަރެއްގެ ފަހު ދެ ޖާގަ އަށް އީގަލްސްއާ އެންމެ ބޮޑަށް ވާދަކުރާ ދެ ޓީމު ކަމަށްވުމުންނެވެ.\nއީގަލްސް އަށް ކުރިއަށް ހުރި މެޗުތައް: ވެލެންސިއާ (3 ޖުލައި)، ޓީސީ (9 ޖުލައި)، ނިއު ރޭޑިއަންޓް (13 ޖުލައި) އަދި ގްރީން ސްޓްރީޓްސް (19 ޖުލައި)\nލީގުގެ ގަދަ ހަތަރެއްގެ ރޭހުގެ ތެރޭގައި އޮތް ޓީމުތަކުގެ ތެރެއިން މި ވަގުތު އެންމެ ބޮޑު ނުތަނަވަސްކަމެއްގެ ތެރޭގައި އޮތް ޓީމަކީ ވިކްޓަރީ އެވެ. ފައިސާގެ މައްސަލަ އާއި ޓީމުގެ ތެރޭގައި އެކި މައްސަލަ ހުރި ކަމަށް އެ ޓީމުގެ ކޯޗު އަލީ ސުޒޭން ވަނީ އެންމެ ފަހުން އީގަލްސްއާ އެއްވަރުވި މެޗަށް ފަހު ފާހަގަކޮށްފަ އެވެ. ގަދަ ހަތަރަކަށް ވަނުމަށް ވުރެން ޓީމުގެ ހާލަތު ރަނގަޅު ކުރަން އިސްކަންދޭން ޖެހިފައިވާ ކަމަށް ވެސް ސުޒޭން އޭރު ވަނީ ބުނެފަ އެވެ.\nލީގުގައި ކުޅުނު ފުރަތަމަ ދެ މެޗުން ބަލިވި ނަމަވެސް މަޑުމަޑުން އައިސް ވިކްޓަރީ ވަނީ ނަތީޖާ އަށް ބަލާއިރު ކުރިއެރުން ހޯދައިފަ އެވެ. އެންމެ ފަހުން އީގަލްސްއާ އެއްވަރުވި މެޗުގެ ކުރިން އެ ޓީމުން ކުޅުނު ހަތަރު މެޗުން ވަނީ މޮޅުވެފަ އެވެ. އެހެން ނަމަވެސް އަމިއްލަ ބާރުގައި ގަދަ ހަތަރެއްގެ ޖާގަ ހޯދަން މި ވަގުތު ވިކްޓަރީ އޮތް މަގާމުގެ ގޮތުން ގިނަ މެޗުތަކުން މޮޅުވާން ޖެހެ އެވެ. އެހެން ނޫން ނަމަ އެ ޓީމަށް ގަދަ ހަތަރެއްގެ ޖާގަ ނުލިބޭނެ އެވެ.\nވިކްޓަރީ އަށް ކުރިއަށް ހުރި މެޗުތައް: ގްރީން ސްޓްރީޓްސް (ޖުލައި 4)، ނިއު ރޭޑިއަންޓް (8 ޖުލައި)، ވެލެންސިއާ (14 ޖުލައި) އަދި ޓީސީ (ޖުލައި 18)\nމި ފަހަރު ސީޒަނަށް ނުކުތްއިރު އެންމެ ރަނގަޅު ފޯމެއްގައި އޮތް ޓީމަކީ ޓީސީ އެވެ. ބަންގްލަދޭޝްގައި އޮތް ޝެއިހް ކަމާލް ކަޕް ކާމިޔާބުކޮށް އެ ޓީމު އޮތީ ރަނގަޅު ޓްރެކެއްގަ އެވެ. ލީގުގެ ފުރަތަމަ ދެ މެޗުގައި ވެސް އެ ޓީމުން އެ ތަފާތު ދައްކައި ފުރިހަމަ މޮޅެއް ހޯދި އެވެ. އެހެން ނަމަވެސް ފުރަތަމަ ބުރުގައި އެ ޓީމު އީގަލްސް އަތުން މޮޅުވި މެޗަށް ފަހު އައި ބްރޭކަށް ފަހު ޓީސީގެ ފޯމު ދިޔައީ ދަށްވަމުންނެވެ. ޓީސީގެ ކޯޗު މުހައްމަދު ނިޒާމް (ނިޒާމްބެ) ވެސް ވަނީ އެކަން ފާހަގަކޮށްފަ އެވެ.\nޓީސީގެ ބެންޖޯ (ވ) ގްރީން ސްޓްރީޓްސްގެ ޑިމިޓްރޯ ކައިރިން ބޯޅަ ފޮނުވާލަނީ.-- ފޮޓޯ: ނިޝާން އަލީ/ މިހާރު\nލީގުގެ ދެ ވަނަ ބުރު ފަށައިގެން ޓީސީގެ ކުޅުން ރަނގަޅުވަމުން އައިއިރު، އެ ޓީމުން ވަނީ އެންމެ ފަހުން ލިބުނު ބްރޭކުގެ ބޭނުން އެންމެ ރަނގަޅަށް ހިފައިފަ އެވެ. ބްރޭކަށް ފަހު އެ ޓީމު ކުޅުނު މެޗުން ނިއު އަތުން 4-3 އިން ބަލިވި މެޗަށް ފަހު ނިޒާމްބެ ބުނީ ހަމައެކަނި ގޯސްވީ ނަތީޖާ ކަމަށާއި ކުރިއަށް ހުރި މެޗުތަކަށް ދާއިރު، ޓީސީ ދާނީ ރަނގަޅުވަމުން ކަމަށެވެ.\nގަދަ ހަތަރެއްގެ ރޭހުގައި މި ވަގުތު އެންމެ ފުލުގައި އޮތީ ޓީސީ އެވެ. އަމިއްލަ ބާރުގައި ގަދަ ހަތަރެއްގެ ތެރެއަށް ވަންނަން ކުރިއަށް އޮތް ހަތަރު މެޗުގެ ތެރެއިން ތިން މެޗުން މޮޅުވުން ޓީސީ އަށް ވަރަށް މުހިއްމެވެ. އެ ހަތަރު މެޗުގެ ތެރެއިން ތިން މެޗުގައި ޓީސީ ނުކުންނާނީ އެ ޓީމަށް ވުރެން މި ވަގުތު ޕޮއިންޓުގެ ގޮތުން މަތީގައި އޮތް ޓީމުތަކާ ދެކޮޅަށެވެ.\nޓީސީ އަށް ކުރިއަށް ހުރި މެޗުތައް: މާޒިޔާ (ޖުލައި 3)، އީގަލްސް (ޖުލައި 9)، ޔުނައިޓެޑް ވިކްޓަރީ (ޖުލައި 14) އަދި ވިކްޓަރީ (18 ޖުލައި)\nގަދަ ހަތަރަކަށް ވަނުން މި ޓީމުތަކަށް މުހިއްމުވެފައިވަނީ ޕްރިމިއާ ލީގުން ޖާގަ ހޯދައި އެންމެ ބޮޑު ލީގުގައި ވާދަކުރުމުގެ އިތުރުން ޕްރެޒިޑެންޓްސް ކަޕްގައި ކުޅުމުގެ ފުރުސަތު ހޯދުމުގެ އުއްމީދުގަ އެވެ. ޕްރިމިއާ ލީގުގައި ކުޅޭނީ މާލޭ ލީގުގެ ގަދަ ހަތަރެއްގެ އިތުރުން މިނިވަން ޗެމްޕިއަންޝިޕްގެ ސެމީ އަށް ދަތުރުކުރާ ހަތަރު ޓީމެވެ. ޕްރެޒިޑެންޓްސް ކަޕުން ފުރުސަތު ލިބޭނީ ޕްރިމިއާ ލީގުގެ ގަދަ ހަތަރަކަށެވެ.\nއިތުރު ލިޔުންތައް ނިއުރޭޑިއަންޓް ސ.ކ ވިކްޓަރީ ސްޕޯޓްސް ކްލަބް ކްލަބް އީގަލްސް މާޒިޔާ ސ.ރ.ކ ޓީސީ ސްޕޯޓްސް ކްލަބް ގްރީން ސްޓްރީޓް މާލޭ ލީގް 2017


SunOnline: Cable car ah kuri malaamathah Jabir radhu dhevvee Rap akun\nކޭބަލް ކާރަށް ކުރި މަލާމާތަށް ޖާބިރު ރައްދު ދެއްވީ ރެޕަކުން\nކާށިދޫ ދާއިރާގެ މެންބަރު އަބްދުﷲ ޖާބިރު އިއްޔެގެ ޖަލްސާގައި ވާހަކަދައްކަވަނީ -- ފޮޓޯ/ މަޖިލިސް\nކާށިދޫ ދާއިރާގެ މެންބަރު އަބްދުﷲ ޖާބިރު ހުރިހާ ގޮތަކުންވެސް ތަފާތެވެ. ތުރުކުރައްވާ ހެދުމާއި ވާހަކަ ދެއްކުމުގެ ސްޓައިލްވެސް ތަފާތެވެ. މަޖިލީހުގެ ތަޅުމުގައި ތަފާތު ވާހަކަތައް ދައްކަވާ ޖާބިރަކީ ތަފާތު ހިޔާލުގެ ބޭފުޅެކެވެ.\nރައްޔިތުންގެ މަޖިލީހުގެ އިންތިހާބުގެ ކެމްޕެއިނުގެ ތެރޭ ޖާބިރަށް އެންމެ ބޮޑު ސަމާލުކަމެއް ލިބުނީ އެމަނިކުފާނުގެ ދާއިރާގައި ހިމެނޭ ދެ ރަށް ކަމަށްވާ ކާށިދޫ އާއި ގާފަރު ކޭބަލް ކާރުން ގުޅާލާނެ ކަމަށް ވިދާޅުވުމުންނެވެ.\nއެއީ ނުވާނެ ކަމެއް ކަމަށް ބުނެ ޖާބިރަށް މަލާމާތް ރައްދުވަމުން ދަނިކޮށް ޖާބިރު ވަނީ ކޭބަލް ކާރު އެޅުމުގެ ދިރާސާ އަށް އިޓަލީގެ ތަޖުރިބާކާރުންގެ ޓީމެއް ރާއްޖެ ގެނެސް މަޝްރޫއުގެ ރޭވުންތައް ފައްޓަވައިފަ އެވެ.\nޖާބިރު ވިދާޅުވަނީ، ކޭބަލް ކާރު މަޝްރޫއުގެ ކަންކަން ބެލުމަށް އޭނާ ގެންނެވީ، އިޓަލީގެ ސިންޓެކްނިއާ އިންޖިނިއަރިންގެ ރައީސް ލޫކާ އާއި އެސޯސިއޭޓް މާކަސް އެވެ.\nގާފަރާ ކާށިދޫއާ ދެމެދު ކޭބަލް ކާރަކުން ގުޅާލާނަމަ އެ ދެމެދުގައި އެންމެ ކުރުކޮށްވެސް 24 ކިލޯ މީޓަރުގެ ސަރަހައްދެއް ގުޅާލާން ޖެހޭނެ އެވެ. މިއީ ދުނިޔޭގެ މިހާރު އެންމެ ދިގު ކޭބަލް ކާރު ދަތުރުކުރާ ސަރަހައްދަށްވުރެ ތިން ގުނަ ދިގު ރާސްތާއެއް ކަމަށް ބުނެ ޖާބިރަށް ވަނީ މަލާމާތް ރައްދުވެފަ އެވެ.\nއެއީ "ހުވަފެނެއް" ކަމަށް ބުނެ އެ މަޝްރޫއާ މެދު ސުވާލު އުފައްދަން ފެށުމުން، ޖާބިރު އެވާހަކަތަކަށް ރައްދު ދެއްވީ ޒުވާނުންގެ މެދުގައި މަގުބޫލު، ބީޓޮލޮޖީގެ ރެޕް ލަވަ "ހަސްކާ"ގެ ބައިތުތަކަކުން އެވެ.\n"ކުރިން ބުނީ ނުވާނެޔޭ، މަގެ ހުނަރަށް ކޮށްލީ ސުވާލެކޭ، ކުރި އެރުމުން ބުނާނެޔޭ، މަގެ މޭން އެކޭ އަތު ނުވާނެޔޭ،" އެ ލަވަ ވަރަށް ރީތިވެގެން މިއަދު ހެނދުނު އަޑުއެއްސެވި ކަމަށް ވެސް ޖާބިރު ވިދާޅުވި އެވެ.\nމި ލަވަ ޓްވިޓާގައި އާންމު ކުރެއްވުމުން އެ ލަވަ މަޖިލިސް ޖަލްސާގައި ޖާބިރު ވިދާޅުވުމަށް ޓްވިޓާގައި އޭނާގެ ކިބައިން އަންނަނީ އެދެމުން އެވެ.\nމީގެ ކުރިން މަޖިލިސް ޖަލްސާއެއްގައި ޖާބިރު ވަނީ ގައުމީ ސަލާމް ވެސް ވިދާޅުވެފަ އެވެ. ފާޑުކިޔުންތަކަށް ރެޕަކުން ރައްދުދެއްވުމުން ބައެއް މީހުން ބުނީ، ޖާބިރަކީ "އަތު ނުވާނެ މޭން" އެއް ކަމަށެވެ.


Shah Rukh Khan Raajjey Gai Heydhakuri Chuty Ge Video Thakeh Aanmukohfi - Vaguthu\nޝާހްރުކް ޚާން ރާއްޖޭގައި ހޭދަކުރި ޗުއްޓީގެ ވީޑިއޯތަަަކެއް އާއްމުކޮށްފި\nބޮލީވްޑްގެ މަޝްހޫރު ފިލްމީތަރި ޝާހްރުކް ޚާން އޭނާގެ އަނބިމީހާ ގޯރީ ޚާން އަދި ތިން ދަރިންނާއި އެކު ވަނީ ދާދިފަހުން ޗުއްޓީއަކަށް ރާއްޖެ އައިސްފައެވެ. ވިއްސާރައިގެ ސަބަބުން އެންމެ ފުރިހަމަ ޗުއްޓީއެއް ޝާހްރުކް އާއި އޭނާގެ އާއިލާ އަށް ނުލިބުނު ނަމަވެސް އެއާއިލާ ރާއްޖެ އިން ފުރީ ވަރަށް ހިތްހަމަޖެހިފައި ތިބެގެންނެވެ.\nޝާހްރުކްގެ އަނބިމީހާ ގޯރީ ވަނީ އެމީހުން ރާއްޖޭގައި ހޭދަކުރި ޗުއްޓީގެ ބައެއް މަންޒަރުތައް ފެންނަ ވީޑިއޯ އާއި ފޮޓޯ އިންސްޓަގްރާމްގައި އާއްމު ކޮށްފައެވެ.\nއާއްމުކޮށްފައިވާ ވީޑިއޯތަކުގެ ތެރެއިން އެއް ވީޑިއޯގައި ޝާހްރުކްގެ އާއިލާ ރިސޯޓަށް އަރާ މަންޒަރު ފެނެއެވެ. އަދި އެއް ވީޑިއޯއެއްގައި ޝާހްރުކް ޖެޓްސްކީ ދުއްވާ މަންޒަރު ވެސް ފެނެއެވެ.\n#KhanFamily in Maldives few days ago ?❤❤❤❤❤ #familytogether #familyvacations • • • • • • • • #gaurikhan #queenkhan #abramkhan #princekhan #ShahRukhKhan #kingkhan #srk #srkfamily #suhanakhan #princesskhan #aryankhan #savitachhiba #beautifulfamily #bestfamily #lovelovelove #GodBlessYou\nފަހަކަށް އައިސް ބޮލީވްޑްގެ މަޝްހޫރު ތަރިންގެ މެދުގައި ރާއްޖެ އަކީ ވަރަށް މަގުބޫލް މަންޒިލަކަށް ވަނީ ވެފައެވެ. ބޮލީވްޑްގެ ތަރިން ރާއްޖެ އަންނަ މިންވަރު އިތުރުވުމުން އިންޑިއާ މީހުން ވެސް ރާއްޖެ އަންނަ މިންވަރު މިހާރު ވަނީ އިތުރުވެފައެވެ.\nމިއަހަރު ނިމެން ވާއިރަށް އިންޑިއާގެ ރެކޯޑް އަދަދެއްގެ ފަތުރުވެރިން ރާއްޖެ އަށް ޒިޔާރަތް ކުރާނެ ކަމަށް ލަފާކުރެވެއެވެ.


Eydhafuttah dhiya meehun quarantine vaan angaifi\nބ. އޭދަފުށި: އެރަށް އަރާ ފޭބުން މިހާރު ވަނީ މަނާކޮށްފައި -- ފޮޓޯ: ރާއިފް ޔޫސުފް\nމި މަހުގެ ފުރަތަމަ ދުވަހުގެ ފަހުން ބ. އޭދަފުށީގައި އުޅުމަށްފަހު އަތޮޅުތެރޭގެ އެއްވެސް ރަށަކަށް ގޮސްފައިވާ މީހަކު ހުރިނަމަ ވީ އެންމެ އަވަހަކަށް އެރަށެއްގެ ހޮސްޕިޓަލް/ހެލްތް ސެންޓަރަށް އެކަން އެންގުމަށް ހެލްތް ޕްރޮޓެކްޝަން އެޖެންސީ (އެޗްޕީއޭ) އިން އެދިއްޖެ އެވެ.\nއޭދަފުއްޓަކީ ކޮވިޑް ކޭސްތައް މިވަގުތު ވަރަށް ގިނަ ރަށެކެވެ. މިދިޔަ 24 ގަޑިއިރުތެރޭ 25 މީހަކު ވަނީ ކޮވިޑަށް ޕޮޒިޓިވްވެފައެވެ. އެ ރަށުގައި ބަލިޖެހިފައިވާ 37 މީހަކު އެބަތިއްބެވެ.\nއެޗްޕީއޭއިން މިއަދު ބުނީ ޕޮޒިޓިިވް ކޭސްތަކާއި ގުޅިގެން މި މަހުގެ ފުރަތަމަ ދުވަހުގެ ފަހުން ބ. އޭދަފުށީގައި އުޅުމަށްފަހު އަތޮޅުތެރޭގެ އެއްވެސް ރަށަކަށް ގޮސްފައިވާ މީހަކު ހުރިނަމަ ވީ އެންމެ އަވަހަކަށް އެރަށެއްގެ ހޮސްޕިޓަލް/ހެލްތް ސެންޓަރަށް އެންގުމަށް އެދޭ ކަމަށެވެ. އަދި މިތާރީހުގެ ފަހުން އޭދަފުއްޓަށް ގޮސްފައިވާ މީހުން އޭދަފުށިން އަނބުރާ ރަށަށް އައި ދުވަހުން ފެށިގެން 10 ދުވަސްވަންދެން ކަރަންޓީނުގައި ތިބުމަށް ވަނީ އަންގާފައެވެ.\nމީގެ އިތުރުން އޭދަފުށިން މާލެއަށް އައިސްފައިވާ މީހުން މާލެހިޔާ ކައިރީގައި ހުންނަ ފްލޫ ކްލިނިކް، ހުޅުމާލޭ ފްލޫ ކްލިނިކް، އަދި ވިލިމާލޭ ފްލޫ ކްލިނިކަށް ގޮސް ސާމްޕަލް ނެގުމަށް އެދިފައިވެއެވެ. އަދި ނަތީޖާ ނެގެޓިވްވި ކަމުގައި ވިޔަސް އޭދަފުށިން އަނބުރާ ރަށަށް އައި ދުވަހުން ފެށިގެން 10 ދުވަސްވަންދެން ކަރަންޓީނުގައި ތިއްބުމަށާއި އެރަށަށް ކުރި ދަތުރުގެ މައުލޫމާތު 1676 އަށް ހިއްސާ ކުރުމަށް އެދިފައިވެއެވެ.\nއޭދަފުށި އެޗްޕީއޭ މިނިސްޓްރީ އޮފް ހެލްތު + ކޮރޯނާ ވައިރަސް ކޮވިޑް-19\nކޮވިޑް ބަންދު ލިސްޓްގައި 22 ރަށެއް\nތޭވީސް ދުވަހަށް ފަހު ކޮވިޑް ނަންބަރު ދަށަށް


Asareh nukureytha? - vNews.mv\nފަލަސްޠީނުގައި އިސްރާއިލުން ހިންގާ ގަތުލްއާމުގައި އެތައް މުސްލިމުންތަކެއް ދަނީ ޝަހީދުވަމުން\nއައްފާން މުހައްމަދު 20 May 2021, 16:56\nއިސްރާއީލުގެ ރަހުމްކުޑަ ޔަހޫދީންގެ ފަރާތުން ފަލަސްޠީނުގެ މުސްލިމުންނަށް ކުރާ އަނިޔާގެ ވާހަކައަކީ މީގެ އެތައް އަހަރެއް ކުރިއްސުރެ އަޅުގަނޑުމެނަށް ކެނޑިނޭޅި އިވެމުންދާ ވާހަކަތަކެކެވެ.\nއެނުބައި އަނިޔާވެރިންގެ ވަކިތަކުން ކުށެއްނެތް މައުސޫމް އެތައް މުސްލިމެއްގެ ލޭ ބިމަށް އޮހޮރުވާނުލާ އެންމެ ދުވަހެއްވެސް މި ދުނިޔެއާ ބައްދަލު ނުކުރާކަމީ ހިތާމަޔާއެކު ގަބޫލުކުރަން ޖެހޭ ހަގީގަތެވެ. އަޅުގަނޑުމެންގެ މުސްލިމް އެތައް އަޚުންނާއި އުޚުތެއް އަމިއްލަ ގެއިން، އަމިއްލަ ރަށުން، އަމިއްލަ ފަސްގަނޑުން ނެރެ ބިކަ ކޮށްލަނީ އެއީ އިންސާނުން ކަންވެސް ނުދަނެ ތިބެއެވެ. ކުޑައެއް ބޮޑެއް، އަންހެނެއް ފިރިހެނެއް އަދި ކުޅެދޭ މީހެއް ނުކުޅެދޭ މީހެއް ބެލުމެއް ނެތިއެވެ.\n"ލޭގެ ތިކިތައް ބިންމަތީ. ދޭ އެ އަނިޔާ ލޯމަތީ. ރޭދުވާ ބެލުމެއް ނެތި. ހޭ އަރާ ވިސްނާށެ ވީ. މަންމަ ބަނދެފާ ލޯމަތީ. ދައްކަމުން މަންޒަރު އެކީ. ތުއްތު ދަރި އެ މަރާލަނީ ކޮންކުށެއް ތޯއޭ އޮތީ؟"\nއިސްރާއިލުގެ ހަމަލާތަކުގެ ސަބަބުން ބިކަ ވެފައިވާ އާއިލާއެއް\nކުށެއް އޮވެގެނެއް ނޫނެވެ. ހަމަ އެންމެ މަގްސަދެއްގައެވެ. ނަސްލެއް ނެތިކޮށްލުމުގެ ބޭނުމުގައެވެ. ކަނޑިބަޑިން ފެށި ހަނގުރާމަ، ބޮމާއި މިސައިލަށް ބަދަލުކޮށްލީ ބިމުގެ ހައްގުވެރިންގެ އަތުން އެއްވެސް ހައްގަކާއިނުލާ އެބިން ފޭރިގަތުމުގެ ނުބައި ރޭވުމެއްގެ ދަށުންނެވެ.\n1948 ވަނަ އަހަރުން ފެށިގެން ފަލަސްތީނުގެ ރައްޔިތުން ނިކަމެތިކޮށް މަރަމުން އެދަނީ ގަދަބާރުން ގައުމެއް ދުނިޔޭގެ ޗާޓުން ފޮހެލުމުގެ އަޒުމުގައެވެ. ހިތާމައަކީ އިސްލާމީ ގައުމުތަކުގެ ބައެއް ވެރިންވެސް މިކަމަށް ކަނު ލޮލަކާއި، ބީރު ކަންފަތެއްދޭ ކަމެވެ. މިވަގުތީ ދުނިޔޭގެ ލައްޒަތާއި އިއްޒަތުގެ ފޮނި މީރުކަން ލިބިގަތުމުގެ ބޭނުމުގައެވެ.\nކޮންމެ މަޔަކުވެސް އަދި ކޮންމެ ބަފަޔަކުވެސް ދަރިއެއް އުފަންކުރާނީ އެ ދަރިއަކާއިމެދު ފޮނި އުންމީދުތަކަކާއި، އުފާވެރި ހުވަފެންތަކެއް ދެކެމުންނެވެ. ކާމިޔާބާއި ފާގަތިކަން އެދަރިންގެ ދިރިއުޅުމުގައި ތާއަބަދަށް ލެއްވުމަށް އެދި ދުއާ ކުރަމުންނެވެ. ފުރަތަމަ ނޭވާއިން ފެށިގެން ދަރިން ބަލާ ބޮޑެތި ކުރަނީ އެކުދިންނަށް ޒައްރެއްގެ މިންވަރުވެސް އުނިވިޔަ ނުދީ ލޮލުގެ ކޮއެ ފަދައިންނެވެ.\nއެހެންނަމަވެސް ފަލަސްތީނުގެ ރައްޔިތުންނަށް އެ އުފަލެއް ނެތެވެ. ދަރިފުޅު އުފަންވާއިރު އެމީހުންގެ ހަމައެކަނި ވިސްނުމަކީ އިސްރާއިލުގެ އަނިޔާވެރިކަމުގެ ވަކިތަކުން އެކުއްޖާ މަރުނުވެ ސަލާމަތް ކުރާނެ ގޮތަކާއި މެދުއެވެ.\n73 އަހަރު މި އަނިޔާވެރި ކަމުގައި ފަލަސްތީނުގެ އެތައް އާއިލާތަކެއް ނެތިދާއިރު އެ ފަސްގަނޑުން އަސަރުން ފުރިގެންވާ އެތައް ވާހަކައަކާއި މަންޒަރުތަކެއް ފެންނަން އެބައޮތެވެ. މިއީވެސް އޭގެއިން އެއް ވާހަކައެވެ. ދަރިންނާއިމެދު ފޮނި އުންމީދުތަކެއް ދެކެން ބޭނުންވާ ފަލަސްތީނުގެ ބައްޕައެއްގެ ވާހަކައެވެ.\n"މިއަދު އަހަރެންނަށް ކުރެވުނީ ދުވަހަކުވެސް އަހަރެން ކޮށްފާނެކަމަށް ހީނުކުރާ ކަމެއް. މިއީ އަހަރެން ދުވަހަކުވެސް އިހުސާސްކުރަން ޖެހިދާނެކަމަށް ހީނުކުރާ ހިތާމައެއް. އަހަރެން މިއަދު ވަރަށް ތަފާތު ކަމެއް ކުރިން. އަހަރެން މިއައީ އަހަރެންގެ ދަރިންގެ ތެރެއިން ދެކުއްޖަކު އަހަރެންގެ ބޭބެއާއި ހަވާލުކޮށްފަ. އަދި ބޭބެގެ ދަރިންގެ ތެރެއިން ދެ ކުއްޖަކު ގޮވައިގެން. އެއީ އިސްރާއީލުގެ ހަމަލާއެއް އަހަރެން އުޅޭތަނަށް އަމާޒުވިޔަސް އަހަރެންގެ ނިޝާނެއް ބޭބެ ކައިރީގައި މި ދުނިޔޭގައި ހުންނާނެތީ. އަދި ބޭބެ އުޅޭތަނަށް އެފަދަ ހަމަލާއެއް އަމާޒުވިޔަސް ބޭބެގެ ނިޝާނެއްވެސް އަހަރެންގެ ގާތުގައި މި ދުނިޔޭގައި ހުންނާނެކަމަށް ވިސްނައިގެން"\nފަލަސްތީނަށް ނިސްބަތްވާ ބައްޕައެއް\nއަސަރެއް ނުކުރޭތޯ އެވެ؟ ހިތްދައްޗެއް ނުވޭތޯއެވެ؟ އެއީ އިންސާނުންނަށް ނުވީތޯއެވެ؟ އިންސާފެއް ހަމަ ނެތީތޯއެވެ؟ އެ ހިތުގައިވާ ވޭން އިހުސާސުވޭތޯއެވެ؟ މުސްލިމް ދައުލަތްތައް ކޮބައިތޯއެވެ؟ އަދުލާއި އިންސާފު ކޮބައިތޯ އެވެ؟ އެކަމަށް ވަކާލާތުކުރާ ޖަމިއްޔާތަށް ކޮބައިތޯ އެވެ؟ އަނިޔާވެރިކަމަކީ މިއީ ނޫންތޯއެވެ؟ ބީރު ކަންފަތްތަކެއް ދީގެންދިބި ބާރުގަދަ އިސްލާމީ ގައުމުތަކުގެ ވެރިން ޒިންމާ އުފުލަން ނުޖެހޭތޯއެވެ؟\nކަރުނަ ހިލިފައިވާ ލޯތަކުން ގިސްލުމުގެ އަޑުތަކާއިއެކު ފަލަސްތީނުގެ ރައްޔިތުން ގޮވާއަޑު ޒިންމާ އުފުލަންޖެހޭ ފަރާތްތަކަކަށް ނީވެއެވެ. އިންސާފަށް އެދި ގޮވާ އަޑުވެސް ނީވެނީއެވެ. އިންސާނިއްޔަތުގެ ނަމުން، އިސްލާމީ އުންމަތަކުން އާދޭސްކުރާ އަޑުވެސް ހަމަ ނީވެނީއެވެ.\nﷲ ދެއްވި ނިއުމަތުން މުއްސަނދިކަން ހޯދާ ބޮޑެތި އިމާރާތްތަކުން މުޅި ގައުމު އުޑާއި ހަމައަށް އުފުއްލާލައިގެން ތިބި އިސްލާމީ ގައުމުތަކުގެ ވެރިންނަށް ހަމަ އަސަރެއް ނުކުރަނީ ތޯއެވެ؟ ތެލާއި، ރަނާއި ޖަވާހިރުން ހޯދި ތަނަވަސްކަމުގައި އުޅޭ "ބޮޑެތި" ގައުމުތަކުގެ ވެރިންނަށްވުރެ "ކުޑަކުޑަ" ދިވެހިރާއްޖޭގެ ރައްޔިތުންގެ މާ އަހުވަންތަކަމާއި މުސްލިމް އުންމަތަށް އޮތް ލޯބި ބޮޑެއް ނޫންތޯއެވެ؟\nފަޚުރުވެރިވަމެވެ. ދިވެހިންގެ އެހީގައި ނިކަމެތި މުސްލިމުންގެ ތެރެއިން މަދު ބައެއްގެ ނަމަވެސް ހައިހޫނުކަން ފިލުވައިދެވޭތީއެވެ. ފަޚުރުވެރިވަމެވެ. މިކުޑަކުޑަ ދިވެހިންގެ އެހީގައި ފަލަސްތީނުގެ އެންމެ ބޮޑު ހޮސްޕިޓަލަށް ކަރަންޓު ފޯރުކޮށްދެވުނީތީއެވެ. ފަޚުރުވެރިވަމެވެ. މުޅި ދިވެހި ގައުމު ފަލަސްތީނުގެ ހައްގުގައި އަޑު އުފުލާތީއެވެ. ފަޚުރުވެރިވަމެވެ. ދިވެއްސަކަށް ވީތީއެވެ. އަޅުގަނޑުމެންގެ ބިންކޮޅު ކިތަންމެ ކުޑައަކަސް، މީސްކޮޅު ކިތަންމެ މަދަސް، ދިވެހިންގެ އަޑަކީ ދުލުގައި ގޮށް ޖެހިފައިތިބި ހައިބަތު ބޮޑު "ވެރިން" ގެ އަޑަށްވުރެ މާ ގަދަ އަޑެކެވެ. ދުޝްމަނުން ޖެހިލުންވާން މަޖުބޫރުކުރުވާނެ އަޑެކެވެ.\nއުންމީދު ކަނޑައެއް ނުލާނަމެވެ. މުސްލިމުންނަށް ނަސްރު ދެއްވާނެއެވެ. މާތް ﷲ ޤުރުޢާނުގައި އެކަން ވަހީކުރައްވާފައި އެބައޮތެވެ. لِیُحِقَّ ٱلۡحَقَّ وَیُبۡطِلَ ٱلۡبَـٰطِلَ وَلَوۡ كَرِهَ ٱلۡمُجۡرِمُونَ : (މާނައީ: (އެއީ) ކުށްވެރިން ނުރުހުނު ކަމުގައިވިޔަސް، ހައްޤު ގަދަކުރައްވައި، ބާތިލް ނެތި ކުރެއްވުމަށްޓަކައެވެ.)\nއުންމީދު ކަނޑައެއް ނުލަމެވެ. ފަލަސްތީނުގެ ރައްޔިތުންގެ ކިބައިން ފެންނަމުންދާ ހިތްވަރުގެ ސަބަބުންނެވެ. ސާބިތުކަމުގެ ސަބަބުންނެވެ. ބިރު ކުޑަކަމުގެ ސަބަބުންނެވެ. މާތްވެގެންވާ އަގްސާ މިސްކިތުގެ ދިފާއުގައި ބަޑީގެ އުންޑަތަކުގެ ކުރިމައްޗަށް މޭ ދިއްކޮށްލާ ފަލަސްތީނުގެ "ހީރޯއިން" ފެނިފައެވެ. ނަސްރު ދެއްވާނެއެވެ.\n"ޖެހި އެ ހިތްވަރު މުޅި ގަޔަށް. އެދި ދެ އަތް އުފުލާ ގޮވާ. ޔާ އިލާހީ އަޅަމެނަށް މަދަދު ދެއްވާފާނުތޯ"\nފަލަސްތީނުގެ ރައްޔިތުންގެ ފަރާތުން ފެނިގެންދަނީ އެ ސާބިތުކަމެވެ. ފަހުމީހާއާ ޖެހެންދެން ހިތްވަރުކުރުމުގެ އަޒުމުގައި ތިބިތަނެވެ. ގައުމާއި ދީނުގެ ދިފާއުގައި ހަނގުރާމަކުރަމުންދާ ފަލަސްތީނުގެ އަޚުންގެ ކިބައިން ފެންނަނީ بِلَال ٱبْن رَبَاح رضي الله عنها ގެ ކިބައިން ފެނިގެންދިޔަ ކެތްތެރިކަމުގެ މިސާލުން މިސާލު ނަގައިގެން ތިބިތަނެވެ. ހަމަ އެކަނި ފިރިހެނުންގެ ކިބައިންނެއް ނޫނެވެ. އަންހެން ކަނބަލުންގެ ފަރާތުންވެސް މެއެވެ. އެ ކަނބަލުންގެ ފަރާތުން ފެނިގެންދަނީ އާސިއާ رضي الله عنها ފަދައިން ނުގުޑާނެ އަގީދާއެއްގެ މަތީގައި ތިބިތަނެވެ. މަރިއަމް رضي الله عنها ފަދައިން ހިދާޔަތުގެ މަގުގައި ސާބިތުވެގެން ތިބި ތަނެވެ. އަދި عائشة رضي الله عنها ފަދައިން ކެތްތެރިކަމާއި ހުލްގުހެޔޮކަމުގެ ރިވެތި ސިފައިގެ މަތީގައި ތިބި ތަނެވެ.\nމެދުއިރުމަތި ފަލަސްތީނު ރިޕޯޓް ދުނިޔެ\nވަރަށް ރަނގަޅު ލިޔުމެއް\nވަރަށް ތަފާތު މޮޅު އާޓިކަލެއް. މަޢްލޫމާތު މުއްސަނދި ރަނގަޅު މިވަގުތާއި ވަރަށް ގުޅޭ ދިރާސާ ކުރެވިފައިވާ ލިޔުމެއް.\nވަރަށް ފުރިހަމަ ބަސްކޮޅެއް


ފަޚުރުވެރި ދިވެހި އާއިލާ\nފަޚުރުވެރި ދިވެހި ޢާއިލާ\n114 * ޙަލާލު މަސައްކަތުން އާމްދަނީ ހޯދައި ހަމައިސްކޮޅަށް ތެދުވެތިބި ދިވެހި ޢާއިލާ އަކީ ޙަޤީޤަތަކަށް ހެދުން.\n* ކޮންމެ ޢާއިލާއަކީވެސް ދިވެހި އިޤްޠިޞާދުގެ ނާރުހެގެ ތެރެއިންވާ ޢާއިލާއެއްކަމުގައި ހެދުމަށް މަސައްކަތްކުރުން.\n* ލިބިހުރި ހުނަރާއި ކުރާ މަސައްކަތުގެ ހަމައަގު ލިބި، ނަޒާހާތްތެރިކަމާ ޤަދަރުވެރިކަމާއެކު ގޭބިސީގެ ޚަރަދުބަރަދު ހަމަޖައްސައި ބާކީ ރައްކާކުރާ ޢާއިލާތަކެއް ކަމުގައި ހެދުމަށް މަގުފަހިކުރުން.\n115 * ދިވެހި ދަރީންނަކީ މަދަރުސާއަށް ދާހިތުން ދާ ބަޔަކުކަމުގައި ހެދުން.\n* ކޮންމެ ދިވެހި ދަރިއަކަށްވެސް އެކަށީގެންވާ ތަޢުލީމެއް ލިބޭނޭކަމުގެ ޔަޤީންކަމާއި، ކިޔަވަން ބޭނުންވާ އެންމެ މައްޗަކަށް ކިޔެވޭނޭ ކަމުގެ ޔަޤީންކަން ލިބިދިނުން.\n116 * ޢާއިލާގެ ކޮންމެ މެންބަރަކީ ވިސްނުން ހިންގާގޮތާއި ފިކުރު ހިންގާގޮތް ނުހަނު މިނިވަން ބަޔަކުކަމުގައި ވާނެފަދަ ގޮތަށް މުޖުތަމަޢުގެ ކަންކަން ރޭވުން.\n* ޢާއިލާގެ ކޮންމެ މީހަކީވެސް އުފާވެރި ދުޅަހެޔޮ މީހަކަށް ވާނެގޮތަށް ސިޔާސަތުތައް ބައްޓަންކުރުން.\n* އެންމެހައި ފަރުދުން މާތް ﷲ ފިޔަވައި ޖެހިލުންވާ، ނޫނީ ދަރަނަވެރިވާ ފަރާތެއް ނުވާނެފަދައިން މުޅި ޤައުމީ ނިޒާމު ބައްޓަންކުރުން.\n117 * ރާއްޖޭގެ އިޖްތިމާޢީ ފޭރާން ރަނގަޅު ކުރުމަށްޓަކައި ޢާންމު މަޞްލަޙަތުތަކަށް އިސްކަންދެވޭ ފޭރާން ހެޔޮ އިޖްތިމާޢީ ވެށްޓެއް ޤާއިމްކުރުން.\n118 * ގެދޮރު ހޯދުމަށް ބޭނުންވާ މާލީ ތަނަވަސްކަން ހޯދުމުގެ މަގުފަހި ކުރުމަށްޓަކައި ފައިސާ ރައްކާކުރެވޭނެ މަގު ތަނަވަސްކޮށްދިނުމާއި، ފަހަށް ރައްކާކުރުމުގެ މުހިންމު ކަމާމެދު ހޭލުންތެރިކުރުވުން.\n* ގެދޮރު ކުއްޔަށް ހިފާ ފަރާތްތަކާއި ކުއްޔަށްދޭ ފަރާތްތަކުގެ ޙައްޤުތައް ރައްކާތެރިކުރެވޭނެ ޤާނޫނުތައް އެކުލަވާލައި ހަރުދަނާކުރުން.\n* ބޯހިޔާވަހިކަން ލިބުމަކީ ދިވެހިރައްޔިތުންގެ އަސާސީ އަދި ފަރުދީ ޙައްޤެއްކަމަށް ބަލައިގަނެ، ފަރުދުންނާއި، އެމީހުންގެ އާއިލާތަކަށް އެކަށީގެންވާ ލުއި އަގެއްގައި ބޯހިޔާވަހިކަން ހޯދޭނެ މަގުފަހިކޮށްދިނުން.\n* ގެދޮރު ބިނާކުރުމަށް ބޭނުންވާ ފައިސާއާއި މާލީ އެހީތެރިކަން އެކަށީގެންވާ ލުއިފަސޭހަގޮތަކަށް ލިބޭނެ އިންތިޒާމު ހަމަޖެއްސުން.\n119 * ގޯތި ދެވެންއޮތް ރަށްރަށުން، އެކަމަށް އެދޭމީހުނަށް އިންސާފުވެރި އުޞޫލަކުން ގޯތި ދިނުން.\n* ގޯތިދެވޭނެ ބިން ނެތް ރަށްރަށުގައި، ފުލެޓު ބިނާކޮށް އިޖްތިމާޢީ ބޯހިޔާވަހިކަމުގެ އުޞޫލުން ބޯހިޔާވަހިކަން ފޯރުކޮށްދިނުން.\nއަމާން ރައްކާތެރި މުޖުތަމައެއް ބިނާކުރުން\n120 * ކުށްކުރުން މަދު ވެށްޓެއް ޤާއިމްކޮށް، މާރާމާރީއާއި އަނިޔާއާއި ހާނިއްކައިން ދުރުހެލިވެ އަމާން ރައްކާތެރި މާޙައުލެއްގައި އުޅޭ އުފާވެރި، ބަދަހި މުޖުތަމައެއް އުފެއްދުން.\n* ފޮށުމާއި، ފުރައްސާރައާއި، ޖިންސީ، އަދި ނަސްލީ ތަފާތުކުރުމާއި، ނިސްބަތްވާ ފަންތި އާއި ގިންތީގެ ގޮތުން ކުރެވޭ ތަފާތުކުރުންތަކާއި ތުނބުޅި ބެހެއްޓުމާއި މޫނުބުރުގާ އެޅުންފަދަ ކަންކަމާ ގުޅޭގޮތުން ކުރެވޭ ތަފާތުކުރުންތައް ނައްތާލުމަށް ބޭނުންވާ ޤާނޫނުތައް ހެދި، މިކަންކަމާ ދެކޮޅު ޤައުމީ ހޭލުންތެރިކަމުގެ ޕްރޮގްރާމްތައް މުޅި ރާއްޖޭގައި ހިންގި، އެންމެނަށް ހަމަހަމަކޮށް ހިތާ މުޖުތަމައެއް އުފެއްދުން.\n* ޢާންމުވެފައިވާ ގޭންގްތަކާއި ގޭންގްތަކުން ހިންގާ ބިރުވެރި ޢަމަލުތައް ނައްތާލުން.\n121 * މަސްވުވާތަކެއްޗަށް ހުޅުވާލެވިފައިވާ ހުރިހާ ދޮރުތަކެއް ބަންދުކުރުން.\n* ތަންފީޒީ އިދާރާތަކަށް އޮންނަ ނޭއްގާނީ ނުފޫޒުތައް ކަނޑުވާލައި، މިނިވަންކަމާ ޕްރޮފެޝަނަލްކޮށް މަސައްކަތްކުރެވޭނެ ޖާގަ ހޯދައިދިނުން.\n* މަސްވުވާތަކެތީގެ ވިޔަފާރި ހިންގާ ފަރާތްތައް ދެނެގަނެ، ހިފާހައްޔަރުކޮށް އަދަބުދެވި، މިފަދަ ވިޔަފާރިތައް ހިންގުން ހުއްޓުމަކަށް ގެނައުން.\n* ޑްރަގްގެ ވިޔަފާރި ހިންގާ ފަރާތްތަކުގެ ޝިކާރައަކަށްވެ، ޑްރަގަށް ދެވިހިފާފައިވާ މީހުންނަކީ މުޖްތަމައަށް ފައިދާހުރި ހެޔޮލަފާ ބައެއްގެގޮތުގައި އަނބުރާ ގެނައުމަށް ބޭނުންވާ އެންމެ ފެންވަރު ރަގަޅު ފަރުވާ ލަސްނުވެ ލިބޭނޭ ގައުމީ ރިހިބިލިޓޭޝަން (ތައުހީލީ) ޕްރޮގްރާމްތައް ހިންގުން.\n122 * ޑްރަގްގެ އެޕިޑެމިކްގެ އަސަރު ތަޙައްމަލް ކުރާ ޢާއިލާތަކުން އުފުލަންޖެހޭ ތަކްލީފްތައް ކުޑަކުރުމަށް ދައުލަތުން އެހީތެރިވެ އަޅާލުންދޭނެ ނިޒާމެއް ޤާއިމްކުރުން.\n123 * ދުޅަހެޔޮކޮށް ހެޔޮލަފާކޮށް އުޅޭ އުފެއްދުންތެރި ޒުވާން ޖީލެއް ބިނާކުރުން.\n* ރަނގަޅު ތަޢުލީމާއި ތަމްރީނު ލިބިގެން ޒިންމާދާރުކަމާއެކު ޙަޔާތް އަމިއްލައަށް ބައްޓަންކުރާ ޤަދަރުވެރި ބަޔަކަށް ޒުވާނުން ހެދުން.\n* އެކިބާވަތުގެ ހުނަރާއި ފުނަރުވެރިކަން ހުރި ޒުވާނުންނަށް ކުރިއަރާ ދިޔުމުގެ ހުރިހާ މަގެއް ހުޅުވާލަދިނުން.\n* ޢާއިލާތަކާއި މުޅި މުޖްތަމަޢުގައި ބަސްވިކޭ ހަރުދަނާ ބަޔަކަށް ޒުވާނުން ހެދުން.\n* އިޖްތިމާޢީ ބޭއިންސާފުގެ ޝިކާރައަކަށްވެފައިވާ ކުދީންނަށް އިންސާފު ހޯދައިދިނުން.\n* ވަޒީފާ އަދާކުރުމުގަޔާއި ވިޔަފާރިއާއި އަމިއްލަ މަސައްކަތްތައް ހިންގުމުގަޔާއި ބިންވެރިވުމާއި ގޯތިގެދޮރު ލިބުންފަދަ އެންމެހާ މުޢާމަލާތްތަކުގައި ޒުވާނަކަށްވީތީ އެއްވެސް ކަމެއްގެ ފުރުޞަތު ހަނިވުމުގެ ބަދަލުގައި ހުރިހާ ފުރުޞަތުތަކެއް ފުޅާކޮށްދިނުން.\n124 * ދިވެހި މަސައްކަތްތެރިކަން ފުޅާކޮށް މަސައްކަތްތެރިކަމަށް ދިވެހި ޒުވާނުންގެ ޝަޢުޤުވެރިކަން އުފައްދައި، އަދި ގެއްލެމުންދާ ދިވެހި މަސައްކަތްތެރިކަން އާލާކުރުން.\n125 * ޒުވާނުންނާ ގުޅުންހުރި ސިޔާސަތުތަކާއި މަޝްރޫޢުތައް ވިލަރެސްކުރުމުގައި ސަރުކާރަށް ލަފާދިނުމަށްޓަކައި ޒުވާނުންގެ ކައުންސިލެއް އުފެއްދުން.\n* ޒުވާނުންގެ ކައުންސިލަކީ ތަފާތު އެކި ދާއިރާތައް ހިމެނޭގޮތަށް އެކުލެވިފައިވާ މިނިވަންކަމާއިއެކު މަސައްކަތްކުރެވޭނެ ކައުންސިލެއް ގޮތުގައި ހަމަޖެއްސުން.\nތަޢުލީމީ ނިޒާމު ހަރުދަނާކުރުން\n126 * ރަށުގެ އާބާދީއާއި، ފުދުންތެރިކަމާއި، ލިބިހުރި ވަޞީލަތްތައް ބޭނުންކޮށްގެން ކިޔަވާކުދިންނަށް އެންމެ ރަނގަޅު ތަޢުލީމު ފޯރުކޮށްދިނުމަށް ޖަޒީރާ މަދަރުސާ ހިންގުން.\n* ކައުންސިލްތަކުގެ ބެލުމުގެ ދަށުން މަދުރުސާ ބޯޑުގެ އެހީތެރިކަމާއެކު ހިންގޭނޭ މަދަރުސާތަކަކަށް ޖަޒީރާ މަދަރުސާ ބަދަލުކުރުން.\n* ޖަޒީރާ މަދަރުސާ ހިންގާ ފަރާތްތަކަށާއި ބޯޑުތަކަށް ފަންނީ އެހީތެރިކަން ފޯރުކޮށްދިނުން.\n* ކުދި މަދަރުސާ ތަކުގައި މަލްޓިގްރޭޑް ކްލާސްރޫމްފަދަ ކުދި އާބާދީތަކަށް އެކަށޭނެ ތަޢުލީމު ފޯރުކޮށްދިނުމުގެ ޒަމާނީ އުކުޅުތައް ޤާއިމްކުރުން.\n* ހުރިހާ މަދަރުސާތައް އެއްދަންފަޅިއަށް ބަދަލުކުރުން.\n* މިހާރު ތަންފީޒްކުރެވެމުންދާ އާ މަންހަޖާއި އެމަންހަޖު ތަންފީޒުކުރެވެމުންދާ ގޮތާއި ތަޢުލީމީ ނިޒާމަށް ގެނެވެމުންދާ ތަފާތު ބަދަލުތައް ދިރާސާކުރެވި، މުރާޖަޢާ ކުރަމުން ގެންދިއުން.\n* ސްކޫލްތަކުގެ ހުރިހާ ގްރޭޑްތަކެއްގައި ޢަރަބި ބަސް ކިޔަވާދިނުން.\n* ޓީޗަރުން ތަމްރީން ކުރެވޭއިރު ތަޢުލީމީ މަންހަޖަށް އަހުލުވެރިކުރުވުން.\n127 * ތަޢުލީމީ މުޢައްސަސާތަކުން ދެވޭ ތަޢުލީމަކީ އިސްލާމީ ގިއުގަނޑުގެ ތެރޭގައި ދެވޭ ތަޢުލީމުކަން ކަށަވަރުކުރުން.\n* ތަޢުލީމީ ނިޒާމުގެ ތެރެއިން ނުކުންނަ ކޮންމެ ދަރިވަރަކީ ޚުލްޤު ހެޔޮ، ދީނީ ޢަޤީދާ ވަރުގަދަ ދަރިވަރަކަށް ހެދުމަށްޓަކައި ތަޢުލީމީ ނިޒާމުގެ ހުރިހާ ޙަރުފަތްތަކެއްގައިވެސް އިސްލާމީ އަޚްލާޤަށާއި ތަރުބިއްޔަތަށް އިސްކަންދިނުން.\n128 * ރަށުން ބޭރަށް ގޮސް ގޭގޭގައި ފައިބާތިބޭ ކުދީންގެގޮތުގައި ކިޔަވާން ޖެހުމުގެ ޘަގާފަތް މުޅިން ބަދަލުކޮށް، ބޯޑިންގ މަދަރުސާތަކާއި ސަރަޙައްދީ ދަނާލުތައް އުފައްދައި ކުރިއެރުވުން.\n* ދުރުންދޭ ތަޢުލީމުގެ ފުރުޞަތު ފުޅާކޮށް، ކޮންމެ ރަށެއްގައި ހުރެގެންވެސް ޑިގްރީއާ ހަމައަށް ކިޔެވުމުގެ ފުރުޞަތު ކޮންމެ ދަރިވަރަކަށާއި، ކިޔަވާން ބޭނުން ކޮންމެ ޢުމުރު ފުރައެއްގެ ކޮންމެ ދިވެހި ރައްޔިތަކަށް ފަހިކޮށްދިނުން.\n* ސކޫލްތަކުގައި އަބަދަށް އުނގެނި ދެނެގަތުމުގެ (ލައިފް ލޯނގް ލަރނިންގ) ހުނަރު ލިބިދީ ޢުމުރުދުވަހަށް ތަޢުލީމުގައި ދެމިހުރުމުގެ ފުރުޞަތު ފަހިކޮށްދިނުން.\n129 * ތަޢުލީމީ ނިޒާމު އިސްލާމްދީނުގެ ރިވެތި އުސޫލުތަކުގެ މައްޗަށް ބިނާކޮށް ދަރިވަރުން ތަރުބިއްޔަތު ކުރުމާއި އަދި އިސްލާމްދީން ނޫން އެހެން ދީންތައް ފެތުރުނަނުދިނުމާއެކު، އިސްލާމްދީނާ ފުށުއަރާ ތަފާތު ހަރުކަށި ފިކުރު ފެތުރުނަނުދޭނޭކަން ކަށަވަރުވާ ގޮތަށް ޕްރައިވެޓް ސްކޫލުތަކަށް ހުއްދަ ދިނުމާއި މޮނިޓަރކުރުން.\n* ތަޢުލީމު ދިނުމުގައި ޕްރައިވެޓް ސްކޫލްތަކަށް ހުއްދަ ދިނުމާއި މޮނިޓަރ ކުރުމުގައި ކައުންސިލްތަކުގެ ދައުރު ފުޅާކުރުން.\n* ކިޔަވާކުދިންނަށް ސްކޮލަޝިޕްތައް ފޯރުކޮށްދިނުމުގެ އިޚްތިޔާރު ހޯދައިދެވި، ޢިލްމުވެރި ރައްޔިތެއް އުފެއްދުމުގައި ކައުންސިލުގެ ބައިވެރިވުން މާ ބޮޑުކޮށްދިނުން.\n130 * ސްކޫލްތަކަށް ދަތުރު ކުރާގޮތަށް އޮންނަ ދަތުރުފަތުރުގެ ވިއުގަ ތަކުން ރަށްތައް ގުޅުވާލުން.\n* މާލެއާއި ބޮޑެތި ރަށްރަށުގައި ސްކޫލް ބަސް ތައާރަފްކުރެވި، ގޭ ކަންމައްޗާއި ހަމަޔަށް ދައުލަތުގެ ބެލެހެއްޓުންތެރިކަމުގެ ދަށުން ސްކޫލްކުދިން އުފުލައިދިނުން.\n* ސްކޫލްތަކާއި ގެއާއި ވަޒީފާއަދާކުރާ ތަނާދެމެދު ބެލެނިވެރީން އުފުލަންޖެހޭ ތަކްލީފުތަކަށް ލުއިކަން ގެނެސްދިނުން.\n131 * ހުރިހާ ދިވެހީންނަށް މަތީ ތަޢުލީމު ލިބިދިނުމުގެ ސިޔާސަތުގެ ދަށުން، ފުދުންތެރިކަން ކުޑަ ޢާއިލާތަކުގެ ކުދިންނަށް ހިލޭ މަތީ ތައުލީމު ފޯރުވައިދިނުން.\n* ރާއްޖޭގައި ލިބެން ހުރި އެންމެ މަތީ ދަރަޖައަށް ތަޢުލީމު ހޯދާ އުނގެނުމުގެ ފުރުޞަތު ސަރަޙައްދީ އާބާދީ މަރުކަޒުތަކުން ލިބޭނެގޮތް ހަމަޖައްސައިދިނުން.\n* މަތީ ތަޢުލީމުގެ ލޯނު ސްކީމް ފުޅާކޮށް ގިނަ ފަރާތްތަކަކަށް ބޭނުން ކުރެވޭނެ އިންތިޒާމް ހަމަޖެއްސުން.\n* މަތީ ތަޢުލީމުގެ ފުރުޞަތު ލިބި ކިޔަވަމުންދާ ކުދިންގެ ތެރެއިން ލޯނުދެއްކުމަށް އެހެނިހެން ގޮތްގޮތުން މާލީ އުނދަގޫތައް ދިމާވެފައިވާ ފަރާތްތަކުގެ ލޯނުތަކުގެ މައްސަލަ އަލުން ބަލައި ލުއިފަސޭހަގޮތަކަށް ލޯނު ދެއްކޭނެގޮތަކަށް މަގުފަހިކުރުން.\n* ސަރުކާރުގެ އެހީގައި ކިޔަވަންދާކުދިންނަށް ތަރައްޤީވެފައިވާ ޤައުމުތަކުގެ ޔުނިވަރސިޓީތަކުން ކިޔެވުމުގެ ފުރުސަތު ހޯދައިދިނުން.\n* ދިވެހިރާއްޖޭގެ މަތީތަޢުލީމުގެ ފެންވަރު ރަނގަޅުކޮށް ހިފެހެއްޓުމަށްޓަކައި މޯލްޑިވްސް ކޮލިފިކޭޝަން އޮތޯރިޓީއަށް ގެންނާންޖެހޭ ބަދަލުތައް ގެނައުން.\n* ޕްރީ ސްކޫލް ތަޢުލީމު ކުރިން ކިޔަވަމުން ދިޔަ ސްކޫލްތަކަށް ބަދަލުކޮށް ކުދިންގެ ފީ ދައުލަތުން ދައްކައިދިނުން.\n132 * ސްކޫލްތަކުގައި ބަލިކަށިވެފައި އޮތް އިތުރުއެހީގެ ނިޒާމު ވަރުގަދަކޮށް ހަރުދަނާކުރުން.\n* ކޮންމެ ކުއްޖަކަށް ބޭނުންވާނެ އުނގެނުމުގެ އެހީތެރިކަން ލިބިދެވެމުން ދާކަން ކަށަވަރުކުރުން.\n* ޚާއްޞަ އެހީއަށް ބޭނުންވާ ކުދީންނަށް އުނގަންނައިދިނުމަށް ބޭނުންވާ ޒަމާނީ ވަޞީލަތްތައް ޤާއިމްކޮށް އެކަށީގެންވާ ތަމްރީންލިބިފައިވާ ޓީޗަރުން އުފެއްދުން.\n* ތަފާތު ސްޓްރީމް އިޚްތިޔާރު ކުރިނަމަވެސް ތަޢުލީމު ދިނުމުގެ މައިގަނޑު ނުގެއްލޭގޮތަށް ބައްޓަންކުރެވިފައިވާ އާމަންހަޖު އެންމެ ހެޔޮގޮތުގައި ތަންފީޒުކުރެވި، ޓިވެޓް ހުނަރުތައް ދަރިވަރުންނަށް ލިބިދެވޭކަން ކަށަވަރުކުރުން.\n133 * ސްކޫލް އިންޑިކޭޓަރސް އިތުރަށް މުރާޖަޢާކުރެވި، އޭގެ ބޭނުންކޮށްގެން ސްކޫލުތަކުގެ ފެންވަރު ބަލަމުންގެންދެވޭ ގޮތަށް ތަޢުލީމީ ނިޒާމު ބައްޓަންކުރުން.\n* ސްކޫލަށް ދާ އުމުރުގެ ހުރިހާ ކުދިން ސްކޫލަށް ދާކަން ކަށަވަރުކުރުން.\n134 * ގްރޭޑް 10 އިން މައްޗަށް ކިޔެވެން ނެތް ރަށްރަށުގެ ކުދީންނަށް އަމާޒުކޮށް ކޮންމެ އަތޮޅެއްގައި ޖޫނިއަރ ކޮލެޖް ޤާއިމްކުރުން.\n* ޓެކްނިކަލް ވޮކޭޝަނަލް އެޑިޔުކޭޝަނަށް ޝައުޤުވެރިވާ ދަރިވަރުންނަށް ޖޫނިއަރ ކޮލެޖުތަކުން ފުރުޞަތު ހުޅުވައިލުން.\n135 * ރަނގަޅު ފެންވަރުގެ ކުދިން ޓީޗަރ ޓްރެއިނިންގ އަށް ޝައުޤުވެރިކުރުމާއެކު، މިދާއިރާގައި ދެމިތިބުމަށް ބާރު އެޅުމުގެ ގޮތުން ޓީޗަރުންގެ މުސާރައާއި ޢިނާޔަތްތައް ބޮޑުކުރުން.\n* ބުރަ ބޮޑުވެ ބަރުހެލިވުމާއި ހާސްކަމެއް ނެތި ކިޔަވައިދެވޭނެ މާޙައުލު ޓީޗަރުންނަށް ތަނަވަސްކޮށްދީ، އިތުރަށް އުނގެނެވޭނެ ފުރުޞަތުތައް ޓީޗަރުންނަށް ފަހިކޮށްދިނުން.\n136 * ކީރިތި ޤުރުއާނާއި، އިސްލާމާއި، ޢަރަބި ބަސް ކިޔަވައިދެއްވާ މުދައްރިސުންނަށް އިތުރު ތަމްރީނުދެވި، މި މާއްދާތަކަށް ދަރިވަރުން އިތުރަށް ޝަޢުޤުވެރި ކުރުވުމަށްޓަކައި މަސައްކަތްކުރުން.\n137 * ކޮންމެ ސްކޫލަކީ ދަރިވަރުންނަށް ހެނދުނުގެ ނާސްތާއެއް ދޭ ސްކޫލެއްގެ ގޮތުގައި ހަމަޖެއްސޭނެއެވެ.\n138 * ތަޢުލީމީ މަންހަޖުގައި ސިވިކް އެޑިއުކޭޝަން ހިމެނުން.\n* އުނގެނުމުގެ ހުރިހާ މަރުޙަލާއެއްގައިވެސް، ސިވިކް އެޑިއުކޭޝަން ފޯރުކޮށް ދިނުމާއި، ދިވެހިން ޑިމޮކްރަސީގެ ހަމަތަކާއި އުޞޫލުތަކަށް ހޭލުންތެރި ކުރުމާއި، އަދި ދިވެނިންނަކީ ޤާނޫނުގެ ވެރިކަމަށް އިޙްތިރާމްކޮށް ދެމެހެއްޓުމަށް އަބަދުމެ މަސައްކަތްކުރާ ބަޔަކަށް ހެދުން.\n* މިންތީ އަނިޔާއާއި، އަދި މިންތީގެ ހަމަހަމަކަމަށް އިހްތިރާމްކުރުމުގެ ތަރުބިއްޔަތާއި ތައުލީމް ހިމެނުން.\n139 * ފަތުރުވެރިކަމުގެ ދާއިރާއަށް ޕްރޮފެޝަނަލް މީހުން އުފެއްދުމަށް ހަތް ސަރަޙައްދެއްގައި ޓްރެއިނިންގ ސެންޓަރުތައް ޤާއިމް ކުރުން.\n* ލޭންޑްސްކޭޕް، ހެރިޓެޖް، ހޭންޑިކްރާފްޓް، ފައިން އާރޓްސް ފަދަ ދާއިރާތަކަށް އިތުރު ހުނަރު ލިބޭނެގޮތް ސަރަޙައްދީ ޓްރެއިނިންގ ސެންޓަރުތައް ހެދިގެންދިއުން.\n* ވޮކޭޝަނަލް ޓްރެއިނިންގެ ދާއިރާ އިތުރަށް ފުޅާކޮށް، ސާނަވީ ސްކޫލް ދައުރުގައި މަސައްކަތްތެރި ކަމުގެ އެކިއެކި ފަންނީ ދާއިރާތަކަށް ކުރިއަށް ދާން އެދޭ ދަރިވަރުންނަށް އެފަދަ ފުރުޞަތުތައް ފަހިކޮށްދިނުން.\n140 * ޕާފޯމިންއާޓްސް އާއި މިބާވަތުގެ އެހެން ފަންނުތަކާއި އިޤްޠިޞާދުގައި މުހިއްމުކަންދެވޭ އެކިއެކި ދާއިރާތަކުން ތަމްރީނު ހޯދުމަށް ލޯނު ސްކީމެއް ތަޢާރަފް ކުރުން.\n* ބޮޑުއަގު ދީގެން ބޭރުން ގެނައުމުގެ ބަދަލުގައި ޕްރޮފެޝަނަލް ޕޮޓޯގްރާފަރުންނާއި ދިވެހި ޑްރައިވަރުން އުފެއްދުމަށް މާލީ އެހީތެރިކަން ފޯރުކޮށްދިނުން.\n* ޕްރޮފެޝަނަލް ފޮޓޯގްރާފަރުންނާއި ދިވެހި ޑްރައިވަރުން އުފެއްދުމަށް ހަތް ސަރަޙައްދެއްގައި ޓްރެއިނިންގ ސެންޓަރުތައް ޤާއިމްކުރުން.\n141 * ސްރަކްޗަރޑް އާޓްސް އެންޑް ކަލްޗަރ އަދި ޕިކްނިކް ޒޯންސް ކޮންމެ ރަށަކާ ގާތުގައި ޤާއިމްކުރުން.\n* ސްރަކްޗަރޑް އާޓްސް އެންޑް ކަލްޗަރ އަދި ޕިކްނިކް ޒޯންސް ތަކުގައި ފިލްމް ސްޓޫޑިއޯފަދަ މަންފާލިބޭ މަސައްކަތްކުރުން.\n142 * މަސައްކަތުގެ ރަސްމީ ދާއިރާއަށް އަންހެނުން ތަމްރީން ކުރުމުގެ ޚާއްޞަ މަޝްރޫޢުތައް ހިންގުން.\n143 * ދިރިއުޅުމުގެ ޒިންމާތައް ނެގުމުގައި ދެޖިންސުގެ ހަމަހަމަކަން ދައުލަތުން ކަށަވަރުކުރުން.\n* އަންހެނުންނާއި ފިރިހެނުންނަށް ލިބޭ އުޖޫރަ އެއްވަރުކޮށް، އެއްވެސް ދިވެހި މަސައްކަތްތެރިއަކީ އަނެކެއްގެ މައްޗަށް ބަރޯސާވެ އުޅެންނުޖެހޭވަރުގެ މުސާރައިގެ އޮނިގަނޑެއް ޤާއިމުކުރުން.\n* އިޤްޠިޞާދީ ކަންކަމަށް ރިޢާޔަތްކޮށް، އެންމެ ދަށް އަސާސީ މުސާރަ (މިނިމަމް ވޭޖް) ގިންތިކޮށް ކަނޑައެޅުން.\n* ވަޒީފާގައި ދެމިހުރެވޭނޭ، މުސާރާލިބޭނޭކަމުގެ ރައްކާތެރިކަން ވަޒީފާއަދާކުރާ މަންމައަށްވެސް ބައްޕައަށްވެސް، އަދި ދަރީންނަށްވެސް އޮންނާނެކަން ކަށަވަރުކުރުން.\n* ޕޭ ކޮމިޝަން މެދުވެރިކޮށް މުސާރައިގެ އޮނިގަނޑުގެ އިންސާފުވެރިކަން ޔަޤީންކުރުން.\n* ދިވެހި މަސައްކަތްތެރިންގެ ޤާނޫނު އިޞްލާޙުކޮށް ޤާނޫނީ ބާރު ތަންފީޒުކުރުން.\n144 * މަސައްކަތްތެރިންގެ ޙައްޤުތައް ކަށަވަރުކުރުމަށާއި ދިރިއުޅުމާއި ވަޒީފާގެ ރައްކާތެރިކަން ކަށަވަރުކުރުމުގެ ގޮތުން ރާއްޖެއިން ސޮއިކޮށްފައިވާ ބައިނަލްއަޤްވާމީ މުޢާޙަދާތަކަށް ރިޢާޔަތްކުރެވި، ޔޫނިއަންތައް އުފައްދައި ޔޫނިއަންތައް ފުރިހަމައަށް ޙަރަކާތްތެރިވުމުގެ ޤާނޫނީ އޮނިގަނޑެއް އެކުލަވާލުން.\n* މުޅި ރާއްޖެއިން ފަޤީރުކަން ނައްތާލުމަށް އަމާޒުހިފުން.\n145 * ސިވިލް ސަރވިސް މުވައްޒިފުންނަށް ޙައްޤުވާ އުޖޫރަ ލިބޭނެކަން ކަށަވަރު ކުރުން.\n* ސިޔާސީ މަޤާމުތަކުގެ ޢަދަދު މަދުކޮށް ސިވިލް ސަރވިސް ހަރުދަނާކޮށް މެރިޓޮކްރަސީގެ އުޞޫލުން ދައުލަތުގެ މަޤާމުތަކަށް އެކަށީގެންވާ މީހުން ހަމަޖެއްސުން.\n* ރާއްޖެއިން ލިބެންހުރި މަސައްކަތާއި ވާޒީފާގެ ފުރުޞަތުތަކާއިބެހޭ މަޢުލޫމާތު އެއްކޮށް ބަލަހައްޓާ، އަދި އެމަޢުލޫމާތު ހޯދަން ބޭނުންވާ ފަރާތްތަކަށް ފަސޭހަކަމާއިއެކު އެ މަޢުލޫމާތު ލިބޭނެ ވިއުގައެއް ޤާއިމްކުރުން.\nޞިއްޙީ ދާއިރާ ހަރުދަނާކުރުން\n146 * ކޮންމެ ޢާއިލާއެއްގެ ކޮންމެ މީހަކީ ދުޅަހެޔޮ ޞިއްޙަތެއްގައި ދެމިހުންނަ މީހަކަށް ވުމަށްޓަކައި ފުރިހަމަ ޞިއްޙީ ނިޒާމެއް ޤާއިމްކުރުން.\n* ރަގަޅު ބޭސްފަރުވާ އެންމެނަށް އަތްފޯރާފަށުގައި ލިބޭނެ އިންތިޒާމްތައް ހަމަޖެއްސުން.\n147 * އިޖްތިމާޢީ ޞިއްޙީ ޚިދުމަތުގެ ނިޒާމް 'އާސަންދަ' ތަޢާރަފްކުރެވުނު މަޤްޞަދު ކަމަށްވާ، ހުރިހާ ރައްޔިތުންނަށް ތަފާތުކުރުމެއްނެތި ހިލޭ ޞިއްޙީ ފަރުވާ ފޯރުކޮށްދިނުން.\n* ހިލޭ ޞިއްޙީ ފަރުވާ ފޯރުކޮށްދިނުމުގައި ރައްޔިތުންނަށް ތަކުލީފަކަށް ނުވާނެ އަދި ޝަކުވާ އެއް ނެތް ޚިދުމަތަކަށް އާސަންދަ ބަދަލުކުރުން.\n148 * ދުޅަހެޔޮ ޞިއްޙަތެއްގައި ދެމިހުރުމަށްޓަކައި ބަހައްޓަންވާނެ އާދަތަކާއި ބެހޭގޮތުން ރާއްޖޭގެ ހުރިހާ ރަށެއްގައި މަޢުލޫމާތާއި ހުނަރު ފޯރުކޮށްދިނުމުގެގޮތުން އެކިއެކި ޕްރޮގްރާމްތައް ހިންގުން.\n* ޤަވާޢިދުން ރައްޔިތުންގެ ހާލުބެލި ޑޮކްޓަރަށް އަންގަންޖެހޭ ކަންކަން ބަލާ އެންގުމަށްޓަކައި ހަރަކާތްތެރިވާނެ ތަމްރީން ލިބިފައިތިބި ޞިއްޙީ ޙަރަކާތްތެރިން ބިނާކޮށް ވަޒީފާދިނުން\n149 * ބޭސްފަރުވާހޯދުމަށް ކުރަންޖެހޭ ދަތުރު ޚަރަދު ކުޑަކޮށް ރަށާ ވީހާވެސް ކައިރިން މަތީ ފެންވަރުގެ ޞިއްޙީ ޚިދުމަތް ދިނުމަށްޓަކައި ރާއްޖޭގެ އެކި ސަރަޙައްދުތަކުގައި ފެންވަރު ރަނގަޅު ގިނަ ކަންކަމަށް ފަރުވާކުރެވޭ ސްޕެޝަލިސްޓުން ތިބޭ އަދި ޒަމާނީ ވަޞީލަތްތައް ޤާއިމްވެފައިވާ ހޮސްޕިޓަލްތައް ޤާއިމްކުރުން.\n* ރާއްޖޭގެ ސަރަޙައްދުތަކުގައި ސްޕެޝަލައިޒްޑް ހޮސްޕިޓަލް ޤާއިމްކުރުން.\n* ކޮންމެ ރަށެއްގައި އަބަދުވެސް ޑަކްޓަރެއް ހުންނާނެކަން ކަށަވަރު ކުރުން.\n* ރާއްޖޭގެ ހުރިހާ ސަރުކާރު ހޮސްޕިޓަލްތަކާއި ޞިއްޙީ މަރުކަޒުތައް އެއްވިޔުގަ އަކުން ގުޅާލައި، ހުރިހާ ލެބޯޓަރީތަކެއް ޑިޖިޓައިޒް ކުރުން.\n150 * ރާއްޖޭގައި ލިބެން ހުންނަ ބޭހަކީ ފެންވަރު ރަނގަޅު ދުނިޔޭގެ ފެންވަރުގެ އިތުބާރު ލިބިފައިވާ ކުންފުނިތަކުން އުފައްދާ ބޭސް ކަމުގައި ހެދުމުގެ ގޮތުން ރާއްޖެ އެތެރެކުރާ ބޭސް މޮނިޓަރކުރުން ހަރުދަނާކުރުން.\n* ދިވެހިބޭސްވެރިކަން އާލާކޮށް ކުރިއެރުވުމަށްޓަކައި ދިވެހިބޭސްވެރިކަން ދަސްކޮށްދިނުމާ ފަރުވާ ދިނުމަށްޓަކައި ދިވެހި ބޭސްވެރިކަމުގެ އިންސްޓިޓިއުޓެއް ޤާއިމްކުރުން.\n151 * ރަށްރަށުން ތަމްރީންކުރެވޭ މީހުން އެރަށެއްގައި ނުވަތަ އެސަރަޙައްދެއްގައި ތިބެގެން ވަޒީފާ އަދާކުރެވޭނެ ފުރުޞަތު ފަހިކޮށްދިނުން.\n* ގިނަ ރަށްރަށުގައި ޓެލެމެޑިސިން ތައާރަފްކޮށް އައިޓީ ކޮންސަލްޓޭޝަން ފުޅާކުރުން.\nޢާންމު ޞިއްޙަތު ރަނގަޅުކުރުން\n152 * ބަލިވުމުގެ ކުރިން ބަލީން ދުރުކުރެވޭނޭ މަގަށް ރައްޔިތުން ގެންގޮސްދިނުމަށް މަސައްކަތްކޮށްދިނުން.\n* ރަށްރަށުގެ ޢާއްމު ޞިއްޙީ ޚިދުމަތްތެރީންނަކީ ޤަވާޢިދުން ހުރިހާ ގޭގެއަށް ޒިޔާރަތްކޮށް ކޮންމެ މީހެއްގެ ހާލުއަހުވާލު ގާތުން ބަލައި ޗެކްކޮށް އިރުޝާދު ފޯރުކޮށްދޭ ބަޔަކަށް ހެދުން.\n* ޢާއްމު ޞިއްޙަތު ރަނގަޅުކުރުމުގެ މަސައްކަތް ކައުންސިލްތަކުގެ އެހީތެރިކަމާއެކު ޞިއްޙަތާބެހޭ މައި އިދާރާއިން ހިންގައި އަދި މޮނިޓަރކުރުން.\nކުޅިވަރުގެ ދާއިރާ ހަރުދަނާކުރުން\n153 * ރާއްޖޭގައި މޫދު ކުޅިވަރު ފުޅާކުރުމުގެ ގޮތުން އެކި އުމުރުފުރައިގެ ކުދިންނަށް ކުޅިވަރު ކުޅޭނެ ތަކެއްޗާއި އެކަން ދަސްކޮށްދިނުމުގެ ގޮތުން ތަމްރީން ޕްރޮގްރާމްތައް ހިންގުން.\n* ރާއްޖޭގައި އެކި ވައްތަރުގެ މޫދުކުޅިވަރުގެ އިވެންޓްތައް ބާއްވާ އިންޓަނޭޝަނަލް މުބާރާތްތައް ބާއްވާ ތަނެއްގެ ގޮތުގައި ރާއްޖެ ޕްރޮމޯޓްކުރުން.\n154 * ކޮންމެ ރަށަކަށް ނިސްބަތްވާ ޓީމެއް އެކުލެވޭ ޤައުމީ ފުޓުބޯޅަ ލީގެއް އުފެއްދުން.\n* ހޯމް އެންޑް އަވޭ އުޞޫލުން ލީގު މެޗުތަކުގެ މައްޗަށް އެކުލެވޭ ޤައުމީ ތާވަލެއް ތަޢާރަފުކުރުން.\n* ރަށުން ފެށިގެން މުޅި ރާއްޖޭގައި ފުޓުބޯޅައިގެ އާފޯރިއެއް އުފައްދައި، ދަނޑުތައް ފުރާލުން. އަދި މިކަމަށް ބޭނުންވާ ވަޞީލަތްތަކާއި އިންތިޒާމްތައް ހުރިހާ ދަނޑެއްގައި ޤާއިމްކޮށްދިނުން.\n155 * ކުޅިވަރުގެ ޒަރިއްޔާއިން، އިޖްތިމާޢީ މައްސަލަތައް ކަމުގައިވާ ގޭންގު، ކަޓަރު އެޅުން، ވަޅިޖެހުން، ރާބުއިން، ހަކުރުބުއިން ފަދަ އިޖުތިމާޢީ މައްސަލަތައް މަދުކުރުން.\n156 * ޤައުމީ ކުޅިވަރު އެސޯސިއޭޝަންތައް ސިޔާސީ ނުފޫޒުން އެއްކިބާކޮށްދިނުން.\n* ކޮންމެ އަތޮޅެއްގައި ފުޓްބޯލް ސްޓޭޑިއަމްއަކާއި، އިންޑޯ ކުޅިވަރު ސްޓޭޑިއަމްއެއް ޤާއިމްކޮށްދިނުން.\n* ރަށްތަކުގައި ހުރި ކުޅިވަރު ދަނޑުތައް ދެ އިރަށް ކުޅިވަރު ކުޅެވޭ ފެންނަވަރަށް ތަރައްޤީކުރުން.\n157 * އީ-ސްޕޯރޓްސް އާއި އަދި ތަފާތު ކުޅިވަރުތަކުގައި ޙަރަކާތްތެރިވާން ބޭނުންވާނެ ފަރާތްތަކަށާއި އެހެނިހެން ކުޅިވަރުތައް ތަރައްޤީކޮށް ރާއްޖޭގެ ފެންވަރުގަޔާއި ބައިނަލް އަޤްވާމީ ފެންވަރުގައި ވާދަކުރުމުގެ ފުރުޞަތު ފަހިކޮށްދިނުން.\n* ރާއްޖޭގެ ޒަމާންވީ ކުޅިވަރުތައް ކަމަށްވާ، ބޮއްކުރާ ރޭސް، ފަލި ރޭސް ފަދަ ކުޅިވަރުތައް ރަސްމީ ސިފައެއްގައި ރަށު ފެންވަރުގައި އަލުން ހިންގަން ފެށުން.\n158 * ކުޅިވަރުގެ ދާއިރާގައި އަންހެނުންގެ ދައުރު ބޮޑުކުރުން.\n* ފުރުސަތުގެ ހަނިކަން ނައްތާލެވި ހަމަހަމަކަމާއިއެކު ހުރިހާ ޖިންސެއްގެ، ހުރިހާ ފުރައެއްގެ އެންމެނަށް ބައިވެރިވެ އުޅެވޭ ދާއިރާއެއްކަން ޔަޤީންކުރުން.


ޝިރުމީނާ ރަހީނުކުރި މައްސަލާގައި ކުޑަކުއްޖެއް ހައްޔަރުކޮށްފި\nNovember 19, 2020 14:25:32\nމާލެއިން ގެއްލިގެން ހޯދަމުންދަނިކޮށް ނޮވެމްބަރު ދެވަނަ ދުވަހުގެ ހެނދުނު ފެނުނު އަންހެން މީހާ ރަހީނުކޮށްފައިވާ ކަމަށް ބެލެވޭ މައްސަލައިގައި އަށާރަ އަހަރު ނުފުރޭ ކުއްޖެއް ހައްޔަރުކޮށްފިއެވެ. ފުލުހުން ބުނި ގޮތުގައި އޭނާ ހައްޔަރުކުރީ އިއްޔެއެވެ.\nބައެއް މީޑިއާތަކަށް އޭނާގެ އާއިލާތަކުން މައުލޫމާތު ދީފައިވާ ގޮތުގައި އޭނާ ގެއްލުނީ ބަޔަކު އޭނާ ރަހީނުކުރުމުންނެވެ. އަދި އޭނާއަށް އަނިޔާ ދީފައިވާ ކަމަށް ވެސް ބުނެފައިވެއެވެ.\nމިކަމާއި ގުޅިގެން ފުލުހުން ފެށި ތަހުގީގުގައި އެންމެ ފުރަތަމަ ހައްޔަރުކޮށްފައިވަނީ އުމުރުން 31 އަހަރުގެ ދިވެހި ފިރިހެނެކެވެ. އޭނާގެ ބަންދު ދެވަނަ ފަހަރަށް އިއްޔެ ވަނީ އިތުރުކޮށްފައެވެ. ބަންދަށް ޖެހީ 15 ދުވަހެވެ.


Sifainge flat elhi kunfunyah ithurah faisaa vanee dheefai: Audit report | Mihaaru\nސިފައިންގެ ފްލެޓް އެޅި ކުންފުންޏަށް އިތުރަށް ފައިސާ ދިންކަން އެނގިއްޖެ\nސިފައިންގެ ބަޔަކު ރަސްމިއްޔާތެއްގައި ބައިވެރިވަނީ\n23 މެއި 2017 - 21:08\nސިފައިންނަށް ބޯހިޔާވަހިކަން ފޯރުކޮށްދިނުމަށް ހުޅުމާލޭގައި ހަދާ "ސިފްކޯހިޔާ"ގެ މަސައްކަތް ކުރި ކުންފުންޏަށް އިތުރަށް ފައިސާ ދީފައިވާ ކަމަށް، ޑިފެންސް މިިނިސްޓްރީގެ އޮޑިޓް ރިޕޯޓުގައި ބުނެފި އެވެ.\nއޮޑިިޓް އޮފީހުން މިއަދު އާއްމު ކުރި، އެ މިިނިސްޓްރީގެ 2015 އަހަރުގެ އޮޑިޓް ރިޕޯޓުގައި ބުނެފައިވާ ގޮތުގައި ސިފްކޯހިޔާގެ މަސައްކަތް ކުރި "ނޫމަޑި ރިސޯޓްސް އެންޑް ރެސިޑެންސަސް އެންސްޓަލް" އަށް، ފްލެޓްގެ މަސައްކަތް ނުނިމެނީސް ޑިފެންސް މިނިސްޓްރީން ވަނީ 125 މިލިޔަނަށް ވުރެ ގިނަ ރުފިޔާ ދީފަ އެވެ.\nމާލިއްޔަތު ގަވައިދުގައި ބުނާގޮތުން އެއްލައްކަ އާއި 1.5 މިލިޔަން ރުފިޔާއާ ދެމެދުގެ އަގެއްގެ މަސައްކަތެއް ކުރާނަމަ އަގު ދައްކަން ޖެހޭނީ އެ މަސައްކަތެއް ނިމުމުންނެވެ. އެކަމަކު އެ މަސައްކަތް ނުނިމެނީސް ކުންފުންޏަށް އަގު ދައްކާފައިވާއިރު މަސައްކަތުގެ އެއްބަސްވުން މިދިޔަ އަހަރު ބާތިލްކޮށްފައިވާ ކަން ވެސް ރިޕޯޓުގައި ފާހަގަކޮށްފައި ވެ އެވެ.\nއެ ރިޕޯޓުގައި ބުނެފައިވާ ގޮތުގައި ނޫމަޑި ރިސޯޓްސްއަށް ޑިފެންސުން ފައިސާ ދޫކޮށްފައިވަނީ ނިމޭ މަސައްކަތަށް ރިއާޔަތް ކުރުމުގެ ބަދަލުގައި ކަނޑައަޅާފައިވާ ތާވަލަކާ އެއްގޮތަށެވެ.\nމިދިޔަ އަހަރުގެ ޖެނުއަރީ މަހު، މަސައްކަތުގެ އެއްބަސްވުން ބާތިލް ކުރުމާ ހަަމައަށް އެ ކުންފުނިން ކުރި މަސައްކަތުގެ އަގަކީ 33 މިލިޔަން ރުފިޔާ އެވެ. ބާކީ ފައިސާގެ ގޮތުގައި 92 މިލިޔަން ރުފިޔާ އެ ކުންފުނިން ޑިފެންސް މިނިސްޓްރީ އަށް ދައްކަން ޖެހެ އެވެ.\nއެ ފައިސާ އަނބުރާ ދައްކަން ނޫމަޑި ރިސޯޓްސް އިން އެއްބަސްވެފައިވީ ނަމަވެސް ފައިސާ ދެއްކުމަށް އެ ކުންފުނިން ދިން ދެ ޗެކު ވެސް ބައުންސްވެފައިވާ ކަަމަށް ރިޕޯޓުގައި ބުނެފައި ވެ އެވެ.\n"ތަކެއްޗާއި ހިދުމަތް ހަމައަށް ލިބުނުތޯ ޔަގީން ނުކުރާނަމަ، ނުލިބޭ ހިދުމަތަކަށް ވެސް ފައިސާ ދެއްކި، މާލީ ގެއްލުމާއި ކުރިމަތިވުން އެކަށީގެންވެ އެވެ." އޮޑިޓް ރިޕޯޓުގައި ބުނެފައި ވެ އެވެ.\nސިފްކޯގެ ހިޔާގެ މަސައްކަތް މެދުކެނޑުމަށް ފަހު އަލުން އެ އިމާރާތުގެ މަސައްކަތް ވަނީ ފަށާފަ އެވެ. އެމްއެންޑީއެފުން ބުނެފައިވާ ގޮތުގައި 2018އިގެ ކުރިން އެތަނުގެ މަސައްކަތް އެއްކޮށް ނިންމާލެވޭނެ އެވެ.\nޑިފެންސް މިނިސްޓްރީގެ އޮޑިޓް ރިޕޯޓުގައި، ކޮރަޕްޝަނަށް މަގުފަހިވާ އެހެން ކަންތައްތަކެއް ވެސް ވަނީ ފާހަގަކޮށްފަ އެވެ.\nއެގޮތުން ލ. ގަމުގައި 160 ހައުސިން ޔުނިޓު އެޅުމުގެ މަޝްރޫއުގެ ވޭރިއޭޝަނެއްގެ ގޮތުގައި 79،535 ޑޮލަރު (1.2 މިލިޔަން ރުފިޔާ)ގެ ބިލެއް، ޑިފެންސް މިނިސްޓްރީގެ ދަށުން ހިންގާ ނެޝަނަލް ޑިޒަސްޓާ މެނޭޖްމެންޓް ސެންޓަރުން 2015 ވަނަ އަހަރު ދައްކާފައިވާއިރު، މި މަޝްރޫއާ ގުޅޭ އިތުރު މަސައްކަތްތަކެއް ކޮށްފައިވާކަން ލިޔެކިޔުންތަކުން އެނގެން ނެތުމާއި އެ ވޭރިއޭޝަންގެ މަސައްކަތް ކުރުމަށް އެއްވެސް ފަރާތަކުން ހުއްދަ ދީފައިވާކަން އެނގެން ނެތް ކަމަށް ރިޕޯޓުގައި ބުނެފައި ވެ އެވެ.\nމާލިއްޔަތު ގަވައިދުގައިވާ ގޮތުން، ދައުލަތުގެ މަސައްކަތެއް ކުރުމަށް އެއްވެސް ބަޔަކާ ހަވާލުކުރަން ވާނީ އެ މަސައްކަތަކާ ގުޅޭގޮތުން ދެ ފަރާތުގެ ދެމެދުގައި ވާ އެއްބަސްވުމެއްގައި ސޮއި ކުރުމަށް ފަހުގަ އެވެ.\nއޭގެ އިތުރުން އެކި ފަރާތްތަކުން އެ މިނިސްޓްރީ އަށް ދޭން ޖެހޭ ހަތް މިލިޔަނެއްހާ ރުފިޔާ ހުރި އިރު އެތަކެތި ހޯދުމަށް މިނިސްޓްރީން މަސައްކަތް ކޮށްފައި ނުވާކަން ވެސް ރިޕޯޓުގައި ވެ އެވެ.\nއޮޑިޓް ރިޕޯޓުގައި ބުނީ 2015 އަހަރު ނިމުނު އިރު ޑިފެންސް މިނިސްޓްރީން މާލީ ހަރަދުތައް ކޮށްފައިވަނީ، އެ އަހަރަށް ރައްޔިތުންގެ މަޖިލީހުން ފާސްކުރި ބަޖެޓްގެ މަގްސަދުތައް ހާސިލްވާ ގޮތަށް ކަމަށެވެ. އަދި ބަޖެޓުގައި ކަނޑައަޅާފައިވާ މިންވަރަށް، މާލިއްޔަތު ގަވައިދާ އެއްގޮތަށް އަމަލުކޮށްފައިވާ ކަމަށް ބުނެފައި ވެ އެވެ.\nއެމްއެންޑީއެފް ކޮރަޕްޝަން އޮޑިޓާ ޖެނެރަލް އޮފީސް ޑިފެންސް މިނިސްޓްރީ އޮޑިޓް ރިޕޯޓް\n23 ކޮމެންޓް, 102 ރިއެކްޝަންސް\nއިތުރު ފައިސާ ވެސް ދޭނެ، ތީން ކޮންބަޔެއް، ގުޅިފައި އޮންނަނީ ސަރުކާރާ އެތައް ނާޖާއިޒް ގޮތްގޮތުން\nސިފައިންނަށް ވަކިން ހާއްސްކޮށްގެން ފުލެޓު އެޅުމަކީ ނާތަހުޒީބު އަމަލެއް. ވަކިބަޔަކަށް ވަކިގޮތަކަށް ކަންކުރާލަމުގެ ދަލީއެއް. ސިފައިންކަށް މަގުމަތީގައި ކުނިނަގާމީހަކަށް ކޮން،މެ ދިވެެއްސަކަށް އެއްހަމަެއްގައި ހިދުމަތްލިބެންޖެހޭ. ބޯހިޔާ ކުރުމަކީ ހަމައެކަނި ވަކިބަޔަކު ކުަރަންޖެހޭ ކަމެއްކަމަށް ނުދެނެތިބީމު. ހައްގަކީ މިއަދު ނުލިބޭނަމް މާދަމާ ނަމަވެސް ލިބެންޖެހޭ އެއްޗެއް.\nސިފައިންނަށް ހަދާ ފްލެޓްގެ ކަންކަން ކުރީގެ ވަޒީރުގެ އެހީތެރިކަމާއި އެކު ދައުލަތުގެ އެހެން ދިމަދިމާލުންވެސް ކައިހުސްކުރި މީހުން ވަނީ ބޮޑެތި ޖަރީމާ ތަކަކަށް ބަދަލު ކޮށްފައި. ޒިންމާވާ ފަރާތުގެ ގެދޮރާއި މުދާ ވިއްކައިގެން ނަމަވެސް ހޯދަންޖެހޭ އަދި އެޖަރީމާތަކުގެ ޖިނާއީ ތަހުގީގެއް ހިންގަންޖެހޭ. ސިފައިން އެމީހުންގެ އަނބިދަރިންނަށް ކާންދޭ ފައިސާކޮޅު ލޯނަށް ދައްކަމުންދާތާ މިހާރު3އަހަރު ވެއްޖެ. މިހާރު ފްލެޓްގެ މަސައްކަތް ކުރިޔަށްދާ ގޮތަށް އެއިރުން ފެށިގެން ކުރިޔަށް ގެންދެވުނު ނަމަ މިހާރު ތިތަން ހުންނާނީ ނިމިފައި.\nޒިންމާދާރު އެކަކުވެސް މިސަރުކާރުގަ އެބައުޅޭހެއްޔެވެ؟ ތިކަމުން ދޭހަވާއެއްޗެއް އެނގޭނީ މާނަކުރެވޭގޮތެއް އިވިގެން! ކީއްހޭކުރާނީ ކިޔަކިޔާތިބޭ!\nފުލެޓް އަޅާ ލާރިކޮޅުވެސް މިދިޔައީ އެއްކަލަ އުމަރުބުނި ޓިޖޫރީއައްތާ.\nސަރުކާރު ވަނީ05 ވަނަ ގިޔަރުގައި ކަމަސް ވިލިމާލެ މަޖްލިސް މެމްބަރު ނިހާނު ވިދާޅުވި. އެއި ވަރަށް ބޮޑު ތެދު ފުޅެއް. ކޮރަޕްޝަނާއި، ފަސާދައާއި މަކަރާއި ޙީލާތް އަދި އަނިޔާވެރިވުމުގައި މި ޒުވާން ފުއްލާގެ ސްޕީޑްގައި ދާ ސަރުކާރެއް މިސަރަހައްދު ކީއްކުރަންތޯ އިންޑިޔާ ބައްރުގައި ވެސް ނޯންނާނެ. އެހެންވީމާ 125 މިލިޔަން އެއީ ކޯއްޗެއްތޯ؟\nއަޅެ ފަހެ ޤައުމު މަށަށް އެއްޗެއް ދޭނީ ކޮން ދުވަހަކުން :(\nސިފައިންނޭ، ގައުމުދޭ ފުލެޓޭ އުމްމަތުގާވީ މި ގުލްހާރޭ.......\nގައުމޭ؟ ދީނީ؟ އެއީ ކޯޗެއް؟ އަހަރުން ބޭނުމީ ފައިސާ.. އަހަރުން ބޭނުމީ ކޮންމެ މީހަކަށް ދެ ގެ.. އަހަރުން ބޭނުމީ މަށާ މަގޭ އާއިލާ ރާއްޖޭން ބޭރުން ބޭސް ކުރުން... އަހަރުން ބޭނުމީ ބޮޑު ކާރެއްގަ މާލޭގަ ދެކޮލަށް ދުއްވަން...\n"ފްލެޓްގެ މަސައްކަތް ނުނިމެނީސް ޑިފެންސް މިނިސްޓްރީން ވަނީ 125 މިލިޔަނަށް ވުރެ ގިނަ ރުފިޔާ ދީފަ އެވެ. މާލިއްޔަތު ގަވައިދުގައި ބުނާގޮތުން އެއްލައްކަ އާއި 1.5 މިލިޔަން ރުފިޔާއާ ދެމެދުގެ އަގެއްގެ މަސައްކަތެއް ކުރާނަމަ އަގު ދައްކަން ޖެހޭނީ އެ މަސައްކަތެއް ނިމުމުންނެވެ." މަސައްކަތުގެ އަގު 1.5 މިލިއަން ރުފިޔާއަށް ވުރެ ބޮޑު.. އެހެންވީމާ ފައިސާ ދައްކަންޖެހޭނީ ނިމެމުންދާވަރަކުން ހިސާބުކޮށް ކޮށްފައިވާ މަސައްކަތަށް.. އާއްމު ކޮށް އެއީ މަހަކު އެއްފަހަރު ކޮންޓްރެކްޓަރު ހުށަހަޅާ ޕްރޮގްރެސް ކްލެއިމް ގައިވާ ހުރިހާ މަސައްކަތެއް ކަށަވަރު ކޮށް މުޅި ބިލުގެ ޢަދަދުން އެޑްވާންސް އަށް ދެވިފައިވާ ފައިސާ އަދި ރިޓެންޝަން ގެ ގޮތުގައި ވަކި ޢަދަދެއްގެ ފައިސާ އުނިކުރުމަށް ފަހު.. ލިޔުންތެރިޔާ ބުނަން މިއުޅޭ އެއްޗަކާ މާލިއްޔަތު ގަވާއިދުގެ ހަވާލާދީފައިވާ މާއްދާއާ ގުޅުން ހުރިކަމަކަށް ނުބެލެވޭ.